prathamapādaḥ |

[—ṭīkā]

oṁ namaḥ śrībhagavate govindāya |

vedāstathā smṛtagiro yamacintyaśakti sṛṣṭisthitipralayakaraṇamāmanti |

taṁ śyāmasundaramavikriyamātmamūrttiṁ sarveśvaraṁ praṇatimātravaśaṁ bhajāmaḥ |

gajapatiranukampāsampadā yasya sadyaḥ samajani nirabadyaḥ sāndramānandamṛcchan |

nivasatu mama tasmin kṛṣṇacaitanyarūpe matiratimadhurimnā dīpyamāne murārau ||

devābhyarthanamandareṇa mathitādbhaktīndirābhūdyataḥ śrīmadbhāgavatākhyanirjarataruḥ satsūtrarannotkaraḥ | dīvyadgītisudhāṁśukāmṛtarucirjñānañca dhanvantariḥ

sa śrīvyāsamahāmbudhirvijayate prītyai samantāṁ satām ||

govindābhidhamindirāśritapadaṁ hastastharatnādivat

tattvaṁ tattvaviduttamau kṣititale yau darśayāñcakratuḥ | māyāvādamahāndhakārapaṭalīsatpuṣpavantau sadā

tau śrīrūpasanātanau viracitāścaryau suvaryau stumaḥ ||

yaḥ sāṅkhyapaṅkena kutarkapāṁśunā vivartagarttena ca luptadīdhitim | śuddhaṁ vyadhādvāksudhayā maheśvaraṁ kṛṣṇaṁ sa jīvaḥ prabhurastu no gatiḥ ||

yasya śrīmannāmapīyuṣavarṣairāsīdviśvaṁ dhūtapāpaṁ kilaitat | svāvirbhāvovāllāsitānandasindhurjīyāt sa śrīkṛṣṇacaitanyacandraḥ || bhaktyābhāsenāpi toṣaṁ dadhāne dharmādhyakṣe viśvanistārināmni | nityānandādvaitacaitanyarūpe tattve tasmin nityamāstāṁ ratirnaḥ | sāndrānandasyandigovindabhāṣyaṁ jīyādetat sindhugāmbhīryajātam | yasmin sadyaḥ saṁstute mānavānāṁ mohacchedī jāyate tattvabodhaḥ |

ānandatīrthanāmā sukhamayadhāmā yatirjīyāt |

saṁsārārṇavataraṇiṁ yamiha janāḥ kīrtayanti budhāḥ ||

bhavati vicintyā viduṣā niravakarā guruparamparā nityaṁ ||

ekāntitvaṁ siddhyati yayodayati yena haritoṣaḥ ||

tathācoktaṁ—

sampradāyavihīnā ye mantrāste viphalā matāḥ |

ataḥ kalau bhaviṣyanti catvāraḥ sampradāyinaḥ ||

śrībrahmarudrasanakā vaiṣṇavāḥ kṣitipāvanāḥ |

catvāraste kalau bhāvyā huytkale puruṣottamāt || iti ||

rāmānujaṁ śrīḥ svīcakre yādhvācāryaṁ caturmukhaḥ |

śrīviṣṇusvāminaṁ rudre nimbādityaṁ catuḥsanaḥ |

|

tatra svaguruparamparā yathā—

śrīkṛṣṇa-brahma-devarṣi-bādarāyaṇa-saṁjñakān |

śrīmadhva-śrīpadmanābha-śrīmannṛhari-mādhavān ||

akṣobhya-jayatīrtha-śrījñānasindhu-dayānidhīn |

śrīvidyānidhi-rājendra-jayadharmān kramādvayam ||

puruṣottama-brahmaṇya-vyāsatīrthāṁśca saṁstumaḥ |

tato lakṣmīpatiṁ śrīmanmādhavendrañca bhaktitaḥ ||

tacchiṣyāna śrīśvarādvaitanityānandān jagadgurūn |

devamīśvaraśiṣyaṁ śrīcaitanyañca bhajāmahe |

śrīkṛṣṇapremadānena yena nistāritaṁ jagat ||

bhāṣyametadviracitaṁ baladevena dhīmatā |

śrīgovindanideśena govindākhyāmagāttataḥ ||

adhītya sarvān vedāntān gurorlakṣmīdhavapriyān |

dṛṣṭvā sāṅkhyādiśāstrāṇi bhāṣyaṁ pāṭhyamidaṁ budhaiḥ |

kṛtasnānādirāsīno guruḥ śiṣyaśca dhīradhīḥ |

pāṭhayecchṛṇuyādbhāṣyaṁ śāntipūrvottaraṁ dvijaḥ ||

ālasyādapravṛttiḥ syāt puṁsāṁ yadgranthavistare |

govindabhāṣye saṁkṣiptā ṭippanī kriyate'tra tat ৷|

bhāṣyaṁ yasya nideśadracitaṁ vidyābhūṣaṇenedam |

govindaḥ sa paramātmā mamāpi sūkṣmaṁ karotvasmin || āmnāyarmūddharasikāḥ kṛṣṇapādāmbhoruhāsaktāḥ |

santaḥ karuṇāvasto mayi prasādaṁ vitanvatāmaniśam ||

atha sarvavedetihāsadimahārṇavamanthanotthitamīmāṁsāparanāmadheyabrahmasūtrāṇi vedavyāsasamādhilabdhatadakṛtrimabhāṣyabhūtasarvavedāntasāra-śrīmadbhāgavatānuga-śrīkṛṣṇa-caitanyaharisvīkṛtamadhvamunimatānusārataḥ vyācikhyāsurbhāṣyakāraḥ śrīgovindaikāntī vidyābhūṣaṇāparanāmā baladevaḥ nirvighnāyai tatpūrttaye śiṣṭācārapariprāptaśastra pratipādyeṣṭadevatānamaskārarūpaṁ maṅgalamācarati | satyamiti | taṁ sarveśvaraṁ namasyāmaḥ vayamiti svasatīrthaśiṣyādyabhiprāyeṇa bahuvacanam | tena kevalādvaitavādaikajīvavādau ca nirastau | taṁ viśinaṣṭi satyamityādinā | satyaṁ prāmāṇikaṁ śrutyādipratipannamiti jalākāśāditaḥ jñānaṁ svaprakāśamiti prakṛtyāditaḥ anantaṁ vibhumiti jīvebhyaśca vyāvṛttiḥ | sevyatvaṁ vyañjayan viśinaṣṭi brahmetyādinā | brahma satyātvādibhiḥ sarvajñyasārvaiśvaryānandasaundaryasauhārdādibhiśca bṛhadbhirguṇairviśiṣṭaṁ | ataeva śivādibhirdevamukhyaistutaṁ sukhapopaślokitaṁ | bhajadrūpaṁ bhajanto bhaktā nityamuktādayo rūpāṇi mūrttayo yasyeti tannityasāhityadyotanādvicitrānantalīlamityarthaḥ | bhajatāṁ rūpāṇi yasmāditi svasaṅkalpenaiva pārṣadatanupradamiti ca | nanu svahetumeva sarvaḥ śrayati na svāhetumiti cet tātraha hetumiti | nikhilanimittopādānarūpamityarthaḥ | tathā adoṣaṁ śramādidoṣarahitaṁ | acintyaṁ tarkāgocaraṁ svaśaktimātrasahāyaḥ sṛṣṭyādi kurvan śramādikṛtaṁ kañcidapi vikāraṁ na labhata iti śrutyādibhiḥ kīrtanāt na tatra tarkāvakāśaḥ | sarvametat yathāsthalaṁ visphūṭibhāvi | govindaṁ gopālalīlāmiti sukhasevyatvaṁ sūcyate | yadyapi gobhūmivedavidityādiśrautaniruktairarthāntaramapyasti tathāpi mahendramadabhit pāyānna indro gavāmiti śrīśukoktestathā vyākhyātam | parikaro'trālaṅkāraḥ viśeṣaṇairyat sākūtairuktiḥ parikarantu sa iti tallakṣaṇāt | sābhiprāyairanekairviśeṣaṇairviśeṣyapuṣṭiḥ parikara iti tadarthaḥ | atha sarveśvarā bhagavān nandasūnurvajranābhaprītyārcāvatāratayārvirbhūtadanantaraṁ śrīrūpeṇa cābhiṣiktaḥ śrīmadavṛndāṭavyadhidevatātvena yaścakāsti tanniṣṭhamanā bhāṣyakṛt tannideśenaiva brahmasūtrārthān vivṛṇvan tatpraṇatiṁ maṅgalamācacāra | vidyārūpabhūṣaṇaṁ me pradāpayetyādibhāṣyapīṭhakokteriti vadanti | tatpakṣe tvevaṁ vyākhyeyam | taṁ śrīvṛndāvanādhiṣṭhātṛdevatvena prasiddhaṁ śrīgovindaṁ vayaṁ namasyāmaḥ | kīdṛśaṁ bhajadrūpaṁ bhajat sevamāno rūpastannāmā mahattamo yamiti dvitīyāntānyapadārtho bahuvrīhiḥ | bhajanti rūpāṇi yamiti vā saundaryasevitamityarthaḥ | rūpaṁ prabhāvasaundaryo iti viśvaḥ | arcāsādhāraṇaṁ nirvartya sākṣādbhagavattāṁ vaktuṁ viśeṣaṇāni satyamityādīni | satyādirūpaṁ yat paratattvaṁ tadeva bhaktānugrahavaśādarcārūpamityarthaḥ | nanu citsukhamūrterarcyatvaṁ kathaṁ tatrāha acintyamiti | tarkaviṣayamityarthaḥ | hetumarcakādyavidyānivārakam | vṛndāvane tu govindaṁ ye paśyanti vasundhare | na te yamapuraṁ yānti śānti puṇyakṛtāṁ gatimiti smṛteḥ | puṇyakṛtāṁ bhaktimatāṁ | puṇyantu cārvapītyamaraḥ | iha vastunirdeśādirūpaṁ maṅgalaṁ bodhya | nacedamapramāṇamaphalañceti vācyaṁ śiṣṭācārānumitaśrutiprāmāṇyāt granthasamāpteḥ phalatvācca | na ca kvacit satyapi maṅgale tasyāsamāpterasati ca tasmin samāptervīkṣaṇādvyabhicāra iti vācyaṁ anurūpamaṅgalākaraṇadestatkaraṇācca | anyathā śiṣṭāntannācareyuḥ | vedaprāmāṇyābhyūpagatatvaṁ hi śiṣṭatvaṁ | na ca anṛtavyāghātapunaruktadoṣebhyo vedavacanasyāprāmāṇyamitivācyaṁ karmakartṛsādhanavaiguṇyāt abhyupetya kālabhede doṣavacanāt anuvādopapatteśca ||

atha pratyuhādhikyaśaṅkayā śāstrakṛtpraṇatiñca maṅgalamacarati sūtrāṁśubhiriti | sa sātyavateyaḥ satyavatyāṁ parāśarāt prakaṭaḥ śrīkṛṣṇadvaipāyanaḥ sa eva hariḥ sūryaścandro vā jayati sotkarṣamāviṣkarotu | harirvātārkacandrendrayamopendramarīciṣvityamaraḥ | yaḥ sūtrāṁśubhirbrahmasūtrakiraṇaistamaṁsyajñānānyeva tamāṁsi timirāṇi vyudasya vidhūya vastūni tattvānanyeva vastūni ghaṭapaṭādīni parīkṣayate pradarśayati | tamaḥ pāpe tamohajñāne tamo dhvānte prakīrttitamiti haḍḍacandraḥ | vastu dravye tathā tattve vastu jñāneharthadarśane iti trikāguśeṣaḥ | sa kīdṛśaḥ ? anuvṛtte vyāpī natapreṣṭho bhaktātipriyaḥ | svāpakarṣabodhakakarakapālādisaṁyogarūpavyāpāraviśeṣo namadhātorarthaḥ svādhikotkarṣatājñāpakavyāpāraviśeṣo vā | bhaktasya tadubhayavaiśiṣṭyāt na doṣaḥ | samāptapunarāttatvamiha vākyadoṣo na mantavyaḥ tasya sarvairanaṅgīkārāt | jayadevādyaiścandrālokādiṣvataeva taṣyoddeśādikaṁ na kṛtam | anyaṁ vā viśeṣyaṁ kalpyam | rūpakamatrālaṅkāraḥ | tatra sāṅgarūpakamaṅgī śliṣṭaparamparitantvaṅgaṁ vivecanīyaṁ tamovastuśābdāviha śliṣṭau | tallakṣapañcoktam | niyatāropaṇopāyaḥ syadāropaḥ parasya yaḥ | tat paramparitaṁ śliṣṭavācike bhedavācike iti || yasya kasyacidāropaścet prakṛtasyānyatādātmyatayāropaṇe hetuḥ | syāt tadā paramparitaṁ rūpakamiti tadarthaḥ | iha tamaḥsvajñāneṣu śliṣṭaśabdavācyeṣu timiratvāropo vastuṣu tattveṣu ca ghaṭāditvāropaḥ | prakṛtya satyavateyasya sūryatvaṁ tatsūtragaṇasyāṁśutvañcāropayatīti lakṣaṇasaṅgatiḥ | jayatinātra sarvotkarṣastadāśraytvāt vyāsasya sarvanamasyatvākṣepaḥ | sarvāntaḥpātādgranthakartuśca tannatirvyaṅgyā ||

brahmasūtrāvirbhāve hetumākhyāyikayāha dvāpara iti | ayamarthaḥ | vedotsāde sati cārvākabauddhakapilādayaḥ svayaṁ vijñasmanyāstadā kānicidvedavākyānyupalabhya tadarthaiḥ svabuddhyudbhāvitairanyaiśca durarthairmatāni nivabandha | yairjanāḥ paramārthādvicyoteyuḥ | tathācoktaṁ bhāṣyapīṭhakādau iha hi sukhaprāptiduḥkhaparihārayorlokapravṛttirdṛśyate | tau copeyabhūtāvupāyamantara na sambhavetāmataścārvākabauddhamatānusāriṇaḥ kapilādimaharṣayaśca tatropāyaṁ prakīrttayanti | tatra caitanyaviśiṣṭadeha evātmā dehātirikta ātmani pramāṇābhāvāt pratyakṣaikapramāṇavāditayā anumānāderanaṅgīkāreṇa prāmāṇyābhāvāt | aṅganāliṅganādijanyaṁ sukhameva puruṣārthaḥ | na cāsya duḥkhasaṁbhinnatayā puruṣārthatvameva nāstīti mantavyaṁ avarjanīyatayā prāptasya duḥkhasya parihāreṇa sukhamātrasyaiva bhoktavyatvāditi cārvākāḥ | sarvaṁ śūnyamiti mādhyamikaboddhāḥ | bāhyavastujātamasatyaṁ kṣaṇikavijñānamevātmā iti yogācārāḥ | bāhyaṁ satyamanumānasiddhañceti sautrāntikāḥ | bāhyaṁ satyaṁ pratyakṣasiddhañceti vaibhāṣikāḥ | sugato devaḥ jagat kṣaṇikaṁ kṣaṇikavijñānamātmā pratyakṣamanumānañca pramāṇaṁ duḥkhāyatanasamudayamārgākhyāni catvāri tattvāni tattvajñānameva mokṣa iti sarve bauddhaḥ | prakṛtipuruṣāvivekādasya trividhaduḥkhotpādastadvivekāt punaranādyavivekanivṛttau puruṣaṁ prati nivṛttādhikāra prakṛtirbhavatīti tasya trividhasya duḥkhasya pradhvaṁsaḥ syāt | sa ca kāryo'pi nityaḥ abhāvarūpatvāt | sa evānandāvāptirityupacaritaḥ | bhārāpagame sukhī saṁvṛtta itivanna tu tasmāt sātiricyata iti kapilaḥ | prakṛtipuruṣavivekābhyāsavairāgyaparipākāt yamaniyamāsanaprāṇāyāmapratyāhāradhāraṇādhyānasamprajñātasamādherasya tāviti patañjaliḥ | dehendriyādivilakṣaṇaṇo vibhurayamātmā navaviśeṣaguṇāśrayastasya dravyaguṇakarmasāmānyaviśeṣasamavāyānāṁ sādharmyavairdharmyābhyāṁ tattvajñānena sākṣātkārādīśvaropasanāsahitānnavānāṁ vaiśeṣikaguṇānāṁ prāgabhāvena saha vṛttidhvaṁso bhavet sa evānandāvāptiriti kaṇādaḥ |

pramāṇaprameyādiṣoḍaśapadārthānāmuddeśalakṣaṇaparīkṣābhirātmādidvādaśavidhaprameyaniṣkarṣeṇātmadvayasākṣātkārāt śravaṇamanananididhyāsanapūrvakāt savāsanamithyājñāna nivṛttau tatkāryāṇāṁ rāgadveṣamohānāṁ nivṛttistatkāryayoḥ pravṛtti pūrvakayordharmādharmeyostataḥ pūrvārjitakarmaṇāṁ kāyavūyhapūrvakaṁ bhogena parīkṣayāddehāntarānārambhantato vādhanālakṣaṇasyaikaviṁśatividhasya duḥkhasyātyantikī nivṛttirbhavet saiva sukhavāptiriti gautamaḥ | vedoktaiḥ śubhakarmabhirduḥkhahāniḥ sukhalābhaśceti jaiminiḥ | tadetadanarthajālanivṛttaye devairvijñāpito bhagavān harirbādarāyaṇaḥ san āvirbhūya vedān uddhṛtya tān vivabhāja | tāni durmatāni nirākartuṁ vāstavaṁ vedārthaṁ nirṇetuñca caturadhyāyīmuttaramīmāṁsāmāviṣcakāretyanti kathā skāndī | tathāhi nārāyaṇādviniṣpannaṁ jñānaṁ kṛtayuge sthitam | kiñcidanyat tathā jātaṁ tretāyāṁ dvāpare'khilam | gautamasya ṛṣeḥ śāpāt jñāne tvajñānatāṁ gate | saṅkīrṇabuddhayo devā brahmarudrapuraḥsarāḥ | śaraṇyaṁ śaraṇaṁ jagmurnārāyaṇamanāmayam | taivijñāpitakāryastu bhagavān puruṣottamaḥ | avatīrṇo mahāyogī | satyavatyāṁ parāśarāt || utsannān bhagavān vedānujjahāra hariḥ svayam | caturthā vyabhajat tāṁśca caturviṁśatidhā punaḥ || śatadhā caidhā caiva tathaiva ca sahasradhā | kṛṣṇo dvādaśa caiva punastasyārthavittayve || cakāra brahmasūtrāṇi yeṣāṁ sūtratvamañjasā | alpākṣaramasandigdhaṁ sāravadviśvatomukham | astobhamanavadyañca sūtraṁ sūtravido vidurityādi lakṣaṇāt || tathāca cārvākādyuktā upāyāntayorātyantikayoḥ siddhaye nāṅgīkāryāḥ paramācāryeṇa bhagavatā śrībādarāyaṇena sūtreṣu tadbhāṣyabhūte | śrīmadbhāgavate ca tattanmatānāṁ nirākṛtatvāt | kintu nikhilāmnāyavedasya sarveśvakhyasya puruṣottamasya svarūpato guṇataśca parijñānaṁ svajñānapūrvakaṁ tasyai |

kalpyata iti | durmatāni darśayati vedeṣvityādinā | teṣu karmaṇo nikhilapumarthahetutvaṁ kāvīryā yajeta vṛṣṭikāmaḥ putreṣṭyā yajeta putrakāmaḥ jyotiṣṭomena yajeta svargakāmaḥ ācāryakulādvedamadhītetyādiśravaṇāt | viṣṇostu karmāṅgatvaṁ viṣṇurūpāśca yaṣṭavyā ityādiśravaṇāt | karmaṇo dve aṅge dravyaṁ devatā ceti | kuśaghṛtādivat viṣṇoḥ karmāṅgatvamāhuḥ | svargādeḥ karmaphalasya nityatvaṁ akṣayaṁ ha vai cāturmāsyājinaḥ sukṛtaṁ bhavati | apāmasomamityādiśruteḥ | jīvasya svataḥ kartṛtvaṁ vijñānaṁ yajñaṁ tanute eṣa hi dravyāt preṣṭhetyāśruteḥ | prakṛteḥ svataḥ kartṛtvaṁ ajāmekaṁ lohita śuklakṛṣṇāṁ bahvīḥ prajāḥ sṛjamānāṁ svarūpā ityādiśruteḥ | paricchinnasya brahmaṇa eva jīvatvaṁ indro māyābhiḥ pururūpa īyata ityādiśruteḥ | pratibimbitasya tasya jīvatvaṁ eka eva hi bhūtātmā bhūte bhūte vyavasthitaḥ | ekadhā bahudhā caiva dṛśyate jalacandravadityādiśruteḥ | bhrāntasya jīvatvaṁ sa eva māyvāparimohitātmā śarīramāsthāya karoti sarvam | strīrannapānādivicitrabhogaiḥ sa eva jāgrat parituṣṭimetītyādiśruteḥ | upalakṣaṇametat paramāṇuvādāsadvādasvabhāvavādānām | nyagrodhaphalamada āhaveti idaṁ bhagavata iti bhindhīti bhinnaṁ bhagavata iti kimatra paśyasīti atra vyadrave mādhānā bhagava iti asadevedamagra āsīnna tadvedaṁ tarhyavyākṛtamāsīt tannāmarūpabhyāṁ vyākriyatetyādiśrutibhyaḥ | cinmātretyādi | tatra kaḥ śokaḥ ko moha ekatvamanupaśyata ityādi śrutibhyaḥ || eṣāṁ siddhāntārthāstu svapīṭhakabhāṣyādbodhyāḥ | āpātata iti |

idamparyāvadhāraṇaṁ vinābhūtāt jñānādityarthaḥ | ubhayatreti | īśvare jīve cetyarthaḥ | tatreśvarasyāhamarthatvam | ahamātmā guḍākeśa ityādiṣvasmadarthātmanorabhedābhidhānāt | nanu mahābhūtānyahaṅkāro buddhiravyaktamevacetyādāvahamarthasya kṣetrajñatvokteḥ kathamīśvarasya tattvamiti cennaivaṁ bhramitavyam tasya tato'nyatvāt | ataeva so'kāmayata bahusyāmityādau pradhānamahadādisargāt pūrvameva so'smadartha tayā śrūyate | tadātmānamevāvaidahaṁ brahmāsmīti śrutiḥ | ahamevāsamevāgre nānyat yat sadasat paraṁ | paścādahaṁ yadetacca yo'vaśiṣyeta so'smyahamityādiśruteśca | śuddhātmano harerasmadarthatvamavatārayati | tasyānivṛttiścānte sthityukteḥ | atra jīvātmano'pyasmadarthatvaṁ vilīno'hamiti suṣuptau sukhama'masvāpsaṁ na kiñcidavediṣamiti tattvenaiva tasya parāmarśāt | yat tu tasyāṁ svaprakāśa ātmā | kintu paścājjātenāntaḥkaraṇena sambandhāt tattvena so'nubhūyata ityāha tanmandam | asvāpsamityuttamapuruṣa prayogārhasya asmadarthasyaiva tasyāṁ parāmarśāt na kiñcidavediṣamityajñānādyaṁśe parāmarśopapatteśca | na hyajñānādikaṁ nirāśrayamanyāśrayaṁ vā parāmṛśyate api tu asmadarthāśrayameva | itarathā yo'haṁ śrānto'smi so'haṁ suptvā sukhī syāṁ itīcchayā tasyāṁ pravṛttiḥ yo'haṁ suptaḥ so'haṁ jāgarsmīti pratyabhijñā ca na syāt | kiñcāsvāpsīnna kiñcidavedīditi vimarśaśca syāt | kiñca tatrāsmadarthāparāmarśe | etāvantaṁ kālaṁ supto'haṁ vā

anyo veti sandehādiḥ syānna tu niścaya iti | tammādubhayorahamarthatvaṁ siddham | tatra jñānasyāpi jñātṛtvaṁ dvitīye tṛtīye ca vyaktībhāvi | avyakto'pīti pratyagapi bhaktigrāhya ityarthaḥ | prakṛtiriti | tasyeśvarasyekṣaṇena kaṭākṣeṇavāptaṁ balaṁ mahadādibhāvena pariṇāme sāmarthyaṁ yayā sā ityarthaḥ | īśvarādayaścatvāro'rthā nityā ityatra bhālvaveyaśrutiśca athaha vāva nityāni puruṣaḥ prakṛtirātmā kāla iti | atha yānyanityāni prāṇaḥ śraddhā bhūtāni bhautikāni iti | yāni ha vā utpattimanti tānyanityāni | yāni ha vā anutpattimanti tāni nityāni | na hyetāni kadā notpadyante no vilīyante puruṣaḥ prakṛtirātmā kāla ityeṣā śrutiḥ | sa viśvakṛditi | viśvakṛtāṁ druhiṇadīnāmātmanāṁ jīvānāṁ yonirupādānaṁ saśaktikāt tasmāt teṣāmutpatteḥ | jñaḥ sarvavit | guṇī praśastaguṇavṛndakaḥ | sarvavit yo nikhilakalākuśalaḥ | sadevetyatra kālasyāpi nityatvaṁ pralaye'pi tasya pratīteḥ | bhaktiyogeneti śrībhāgavate sūtoktiḥ | samyak praṇihite samādhiṁ labdhe | tadapāśrayāṁ tato dūrato'vasthitvā tamāśrayantīm | yayā māyayā | tatkṛtaṁ māyāracitam | dravyamupādānam | karmādikaṁ nimittam | santi kāryakṣamā bhavantītyarthaḥ | asyeti śrībhāgavatasya | smaryate garuḍe artho'yaṁ brahmasūtrāṇāṁ bhāratārthavinirṇayaḥ | gāyatrībhāṣyarūpo'sau vedārthaparivṛṁhitaḥ | purāṇānāṁ sāmarūpaḥ sākṣādbhagavatoditaḥ | dvādaśaskandhayukto'yaṁ śatavicchedasaṁyutaḥ | granthe'ṣṭādaśasahasraḥ śrīmadbhāgavatabhida iti | śrotṛpravṛttaye sajjepatastāvacchāstrārthaṁ darśayati | tatreti tasyāṁ caturlakṣaṇyām | tadāptirbrahmalābhaḥ | yatra yasyāṁ dharme | satyādīni agnihotrādīni

ca grāhyāṇi | śraddhālustadupadiṣṭavedāntavākyārthadṛḍhviśvāsavān | śāntyādimānityādipadāt yamoparatititikṣāsamādhayaḥ | etenānuraktasyāpi jñāne adhikāraḥ karma na paṅgvāderiveti vyañjitā | vācyaṁ brahma vācakaṁ śāstraṁ tadbhāvaḥ sambandha ityarthaḥ | viṣayaḥ śāstrapratipādyaḥ | tatsākṣātkārastatprāptiḥ | saṁśaya ekasmin dharmiṇi viruddhanānārthavimarśaḥ | pratikūlo'rthaḥ pūrvapakṣaḥ | prāmāṇikatvenābhyupagato'rthaḥ siddhāntaḥ | saṅgatiḥ pūrvottarayorarthāvirodhaḥ | sā tāvat śāstrasaṅgatiradhyāyasaṅgatiḥ pādasaṅgatiśceti | tatra nikhile śāstre brahmaiva saparikaraṁ vicāryamiti śāstrasaṅgatiḥ | adhyāyasaṅgatistu tatra prathame lakṣaṇe sarveṣāṁ vedānāmityādinā darśitāsti | pādasaṅgatayastu pratipādaṁ darśitāḥ santi | pūrvottarādhikaraṇayormitho'vāntarasaṅgatayaśca ṣaṭ sambhavanti | ākṣepasaṅgatiḥ dṛṣṭāntasaṅgatiḥ pratidṛṣṭāntasaṅgatiḥ prasaṅgasaṅgatiḥ

upodghātasaṅgatiḥ apavādasaṅgatiśceti | pūrvādhikaraṇe siddhāntayuktimuttarādhikaraṇe pūrvapakṣayuktiñcānyatrākṣepādikaṁ yojyam | vakṣyamāṇamarthaṁ manasi nidhāya tadarthamarthāntaravarṇanamupodghātaḥ | taduktaṁ cintāṁ prakṛtasiddhyarthāmupodghātaṁ vidurbudhā iti | āśrayāśrayibhāvādayo'pyatra saṅgatayo bodhyāḥ | eta yathāsthalaṁ vyañjayiṣyāmaḥ | viṣayāvagatāviti | śāstrādhyāyapādānāmadhikaraṇānāñcārthapratītau satyāmityarthaḥ | vidyotanāt sphuraṇāt | ekatriṁśatsūtrasyaikādaśādhikaraṇasya prathamapādasya vyākhyānamārabhate yo vai bhūmeti | vipulasukharūpo harirjijñāsya ityarthaḥ | ātmā vā iti | ātmā pareśaḥ atati vyāpnotītyādivyutpatteḥ | sāṅgaṁ vedamadhītya tasya phalavadarthavabodhakatvaṁ vīkṣya tannirṇaye svayaṁ pravarttata iti | śravaṇasya prāptvādanuvādaḥ | śravaṇapratiṣṭhārthartvānmananasyāpi saḥ | tasmānnididhyāsanameva vidhīyata iti vyacakṣate | tadidaṁ vibhāvyam | dharmajñasya niścitakarmatatphalasvarūpasya | apāmeti | somarasapānenāmaratvaṁ vākyārthaḥ | akṣayamiti | cāturmāsyena karmaṇa ya iṣṭavān tasya sukṛtamakṣayamavināśi bhavatītyarthaḥ ||

athāta iti | tadarthasya vedārthasya | vimṛṣṭasattvasya viśuddhacittasyetyarthaḥ | kāmyakarmeti | kāmyakarmāṇi puttrādiphalāni putreṣṭyādīni vihāya brahmajñānecchā yujyata ityarthaḥ | atra icchāyā iṣyamānapradhānaṁ tādṛśaṁ jñānaṁ vidhitsitam | taccha vākyārthajñānādanyadevopāsanāśabdavācyaṁ vijñāya prajñāṁ kurvīteti śravaṇāt | ihātmānameva lokamupāsīta omityevātmānaṁ dhyāyata nididhyāsitavya ityādivākyaikārthāt vijñāyeti vākyārthajñānamupakāritvadanūdya prajñāṁ kurvītetyupāsanalakṣaṇaṁ jñānaṁ vidhīyate | nanvadhītāditi | tattadavagatiḥ kāmyakarmaṇaṁ parimitānityaphalatvapratītiḥ parasya harerjñānalabhyākṣayānandatvādipratītiścetyarthaḥ | tatprahāṇe kāmyakarmaparityāge | tadupāsane brahmopāsane | tāviti saṁśayaviparyayau | ativartya ullaṅkhya nirasyeti yāvat | paramārthe vāstave vastuni asau dhīḥ sthiratāmetītyarthaḥ | pūrvoktānarthān sapramāṇān karttuṁ prayatate | ayamartha iti | tametamiti | etaṁ paramātmānaṁ | vedānuvacanena brahmacāriṇaḥ dānayajñābhyāṁ gṛhiṇaḥ tapo'naśanābhyāṁ vanasthayatayaḥ | anaśanaṁ bhojanasaṅkocaḥ | atra vedānuvacanādīni karmāṇi vividiṣūṇāmanuṣṭheyāni bhavanti | teṣāṁ jñānāṅgatvaṁ pratīyate | satyatapojapādīni ceti jñānāṅgāni bhavantīti caśabdenoktaṁ | satyeneti satyabhāṣaṇenetyarthaḥ | eṣa paramātmā parameśvaraḥ | japyeneti manuvākyaṁ | brāhmaṇo japyena mantrajapyena saṁsidhyet kṛtārtho bhavet | anyadagnihotrādikaṁ | maitraḥ sūryasadṛśaḥ sūryadaivato vetyanye | nāradādīnāmiti bhūmādhikaraṇe viṣphurṭībhāvi | tadviddhīti | tat paramātmārūpaṁ | tadyatheti | karmacito durgādiḥ | puṇyacitaḥ svargādiḥ | sopapattikatvāt vaṇavadidaṁ vākyaṁ | parīkṣyeti | karmacitān karmaniṣpaditān lokān parīkṣā anityān vīkṣya teṣu karmasu brāhmaṇo vedābhyāsarato nirvedaṁ virāgamādvāṁ prāpnuṣāt | nanu paramātmaloko'pi karmabhirlabhyaḥ syādatastāni tadarthamanuyeṣṭānīti cet tatrāha nāstyakṛta iti | akṛto nityalokaḥ kṛtena karmaṇa nāsti na labhyate sādhanasādhyayorvairūpyādityarthaḥ | kintu jñānenaiva labhyastayoḥ sārūpyāt | evamuktaṁ mokṣadharme mṛgairgāṇāṁ grahaṇaṁ pakṣiṇāṁ pakṣibhiryathā | gajānāñca gajairevaṁ jñeyaṁ jñānena gṛhyata iti | jñānañca gurūpasattilabhyamityāha tadvijñānārthamiti | upāyanapāṇiḥ san gurumupasarpedityāha samiditi | samidagnihotrārthā antaḥśuddhyarthā vā bodhyā | guruṁ viśinaṣṭi śrotriyaṁ brahmaniṣṭamiti | śrotriyaṁ vedajñaṁ | anyathā saṁśayaṁ chettuṁ na śaknuyāt | brahmaniṣṭaṁ bhagavadanubhāvinaṁ | anyathā tadupadiṣṭo hariḥ śiṣyahṛdi na sphuret | parāsyeti svābhāvika svarūpānubandhinī | svarūpañca svabhāvaśca nisargaścetamaraḥ | agnyuṣṇatāvadasya naisargikī śaktirasti | kīdṛśītyāha jñāneti | samvitsandhinīhlādinīrūpā kramāt sā bodhyā | śrūyata iti sapramāṇatā darśitā | sarvasyetyādi | śaraṇyasauhārdabhaktivaśyatādayaḥ sevyatvahetavo dharmāḥ proktāḥ | anīḍākhyaṁ vibhumapītyarthaḥ | tamiti | taṁ kṛṣṇaṁ pīṭhasthaṁ siṁhāsane virājamānaṁ | tathāceti | sāṅgaṁ śikṣādiṣaḍaṅgasahitaṁ | saśiraṣkaṁ sopaniṣadam | nityānityeti | jagadbrahmaṇoranityatvanityatvābhyāṁ bhedaṁ vijñāyānitye jagati vitṛṣṇaḥ san nityasya brahmaṇo viśeṣāvagataye caturadhyāyāṁ niviṣṭaḥ syadityarthaḥ | viśeṣāśca rūpaguṇābhidhānadhāmaparikarādayo bodhyāḥ | athāta ityatra tattvavitsatprasaṅgānantaryamathaśabdārtho

bhāṣitaḥ | kecit karmānantaryameva tadarthaṁ bhāṣante | tannirākarttumāha na cād karmeti | tadvatāṁ karmasampattimatāṁ | tacchūnyānāṁ karmasampattirahitānāṁ | nanu yatra karmasampattivirahiṇāṁ satsaṅgādimatāṁ vidyādayo varṇate tatrāpi prāg‌bhave karmasampattirūhyā | tasyāścittaśodhakatayā pramāṇapratipannatvāt | na karmaṇetyādiśrutistu karmaṇāṁ sākṣānmuktihetutvaḥ nirākaroti | ataśca karmānantaryaṁ niyatamiti cenmaivaṁ | yatra haribhaktireva cittaśodhikā muktijanikā vopadiśyate tattra karmānantaryaniyamo vyabhicārīti | tathāhi smaranti | pibanti ye bhagavata ātmanaḥ satāmityādi | na ca bhaktirapi karmaiveti vācyāṁ yogāstrayo mayā proktā nṛṇāṁ śreyo vivitsayā | jñānaṁ karma ca bhaktiśca nopāyo'nyo'sti karhicidityādinmaraṇāt | kecinnityānityavastuvivekādyānantaryaṁ tadarthaḥ bhāṣante | tannirāsāyāha na ca nityeti | catuṣṭayeti | nityānityavastuviveka ihāmutraphalabhogavirāgaḥ śamadamādiṣaṭsampat mumukṣutvañceti | tasyāḥ sādhanacatuṣṭayaḥ

sampattestattvajñasatprasaṅgāt pūrvaṁ durlabhatvādityarthaḥ | satprasaṅgeti | satprasaṅgena śikṣāyāṁ satyāṁ tataḥ parasmin kāle sā sampattirbhavituṁ yuktetyarthaḥ | śikṣā vidyāgrahaṇaṁ vidyā ca śābdī | tadavāpteti | satprasaṅgalabdhavidyā ityarthaḥ | deśika ācāryaḥ | brahmavidyayaiveti karmaiva jñānakarmaṇī vā muktiheturiti nirastaṁ | ātmānusandhipradhānatvādetaccopari visphurṭībhāvi | īśvarasya bādarāyaṇasya | kṛṣṇeti śrīvaiṣṇave parāśaravākyaṁ | ko hyanyo puṇḍarīkākṣānmahābhāratakṛdbhavediti vākyaśeṣaḥ | tathāpīti | tasmādathaśabdāt | tat maṅgalaṁ | tādṛśasya niṣkāmakarmādiviśuddhasya puṁsaḥ | tadanantaraṁ satsaṅgottaraṁ | aṅkau vṛttiparau yau tau bhāṣye bhāṣyakṛtā dhṛtau | tāveva sūkṣma likhitau dvayoḥ kramajighṛkṣayā | pūrvādhikaraṇe tādṛśasya puṁso brahmajñānecchā yuktetyuktaṁ | brahmasukhantu pareśa iti bhūmātmabrahmaśabdairvimṛṣṭaṁ | te ca śabdā jīvapakṣe saṅgaccherannityevaṁvidhākṣepasaṅgatyā parādhikaraṇaṁ pravarttate ||1||

nanu pūrvatreti | yo vai bhūmetyatra bhūmaśabdena ātmā vā ityatra ātmaśabdena jīvamabhyūpetya sūtrakāreṇa brahmajijñāsetyatra brahmaśabdenāpi taṁ jīvamevāha bhūmādivākyāt prāk prāṇaprakriyādisaṁsūcanayā tatra tatra jīvasyaiva bodhyatvādityarthaḥ | atha brahmaśabdasya jīve rūḍhatvādapi tathetyāha bṛhaditi | jātirbrāhmaṇajātiḥ | śabdarāśirvedaḥ | rūḍhiryogamapaharatītinyāyāt bṛhatvaguṇayogena bhagavatparatā na vācyetyāśayaḥ | yato vā iti | yataḥ prakṛtijīvaśaktikādbrahmaṇo hetoḥ | bhūtāni prāṇinaḥ | jātāni tāni yena brahmaṇā sthitiṁ vidanti | prayanti pralayābhimukhāni tāni yat praviśantītyarthaḥ | vijñānamiti | śarīre vidyamānaṁ

vijñānaṁ jīvarūpaṁ brahma cedveda prakṛtito vivicya jānāti tarhi pāpnano hitvā | niravadyaḥ san sarvān kāmān aśnute prāpnoti kṛtakṛtyā bhavatītyarthaḥ | brahmaṇo lakṣaṇamiti | asādhāraṇadharmavacanamitarabhedārnumāpakaṁ vā lakṣaṇaṁ | na ca jagajjanmadikartṛtvametat jīve sambhavati tasya tatrāsāmarthyāditi nirūpayiṣyati itaravyapadeśādibhyādinā ataeva jīvādbhedaścānumīyate |

sūtre yata iti hetau pañcamī | janmadiṣu sādhāraṇyāt bhūmādiśabdān brahmaṇi harau vyutpādayati bhūmātmetyādinā | tatraiva bhagavatyeva brahmaśabdo mukhyo vācakaḥ | tato'nyatra bhagavato'nyasmin jīve | rājādivaditi | rājasevako'pi rājā cocyate tadguṇāṁśayogāt | sa eva bhagavāneva | vipluṣyamānairdahyamānaiḥ | niśreyasāya mokṣāya | na cātreti | atra bhagavacchabdavācye brahmaṇi | vastuta iti | bṛhadguṇayogena brahmatvaṁ śrutyā varṇitaṁ yadyapi rūḍhiryogāt balavatī tathāpi śrutyuktasya yogārthasya jīve asambhavāt na sādriyate | jñānañceti |

parokṣaṁ śabdaḥ | aparokṣantu bhaktyupāsanaśabdavyapadeśyo'nubhavaḥ | tatra pramāṇaṁ vijñāyeti | vijñāya vedādviditvā prajñāmupāsanāṁ kurvītetyarthaḥ | tatra parameveti | paraṁ vijñānaṁ | pūrvaṁ jñānaṁ | tatra vijñāne | ihopayogīti | iha brahmajñāne | evaṁ vakṣyate sūtrakṛtā anyārthaśca parāmarśa iti | iha brahmaṇa iti | iha janmādisūtre | nanu vyavahāriko bhedaḥ parairapyaṅgīkṛtaḥ pāramārthikattvabhedo bhāvīti cet tatrāha netaro'nupapatterityādi | eṣāṁ pañcānāmarthāstu bhāṣye draṣṭavyāḥ ||2||

upakrameti bṛhatsaṁhitāvākyaṁ | upakramopasaṁhārayoraikarūpyamiti ṣaḍeva liṅgāni | abhyāso'viśeṣapunaśrutiḥ | arthavādaḥ praśaṁsā | upapattirbhede yuktiḥ sā ca bhuñjanasyāpi mālinyamabhuñjānasyāpi dīptirityevaṁrūpāḥ | nanvarthavādasya svārthe pramāṇyaṁ neti cenna | tridhā hyarthavādaḥ | virodhe guṇavādaḥ syādanuvādo'vadhārite bhūtārthavādastadbhānādarthavādastridhā mataḥ ityukteḥ | ādityo yūpo yajamānaḥ srastara iti guṇavādaḥ | agnirhimasya bheṣajaṁ ityanuvādaḥ | indro vṛtrāya vajramudayacchaditi bhūtārthavādaḥ | eṣvantyayoḥ svārthe tātparyamiva | prakṛte tadantīti na kāpi kṣatiḥ | evamanyatrāpīti śvetāśvataropaniṣadādau ityarthaḥ | kimtviti | lokaprasiddhaṁ śāstre nānudyate adbhyo vā eṣa prātarudetyapaḥ | sāyaṁ praviśatīti vadato na tatra śāstrābhiprāya iti bhāvaḥ | pṛthagiti | ātmānaṁ svaṁ preritāraṁ īśvaraṁ ca pṛthak bhinnaṁ matvā juṣṭan bhajan janastatastadanantaraṁ

tena īśvareṇa hetunā amṛtatvaṁ mokṣameti | tatastatsambandhena vyāpta iti kecit | ādipadāt juṣṭaṁ yadā paśyatyanyamīśamiti gṛhyate | tatra dvaite | viruddheti | aṇutva-vibhutva-niyamyatva-niyāmakatvādayo mitho viruddhā ye dharmāstairavacchinnau viśiṣṭau pratiyoginau jīveśau yasya sa viruddhadharmāvacchinnapratiyogī jīveśayorbhedastattayā śāstra eva sa jñāyate na tu loke loke ajñātatvaṁ bhedasyāsti | na cādvaitamīdṛśaṁ bhavatītyāha advaitastviti | na khalu kevalādvaitino mokṣe kiñcit phalamātmani svīkurvanti tatsvīkāre tasya vaiśiṣṭyāpatteḥ tataśca kaivalyakṣatiḥ | na ca upaniṣanmātragamyatvādadvaitamajñatamiti śakyaṁ vaktuṁ brahmātmakasya tadgamyatve'vācyatvapratijñābhaṅgāt | lakṣaṇāviṣayatvantu na syāt sarvaśabdāvācye tasyāyogāt tasmāt khapuṣpadivadasattvādevājñātaṁ tat paryavasyatīti bhāvaḥ | nanvadvayaṁ bodhayantīti śrutiḥ pratīyate tasyāḥ kā gatiriti cet tatrāha yāni ceti | tatrāhuḥ | na dvaitaṁ vedāntārthaḥ saṁkhyādiśāstrairdvaitibhirjīvabrahmasvarūpaikyarūpatayā tadarthasyākṣepāditi | mandametat āpātavibhrājitena śrutyarthena teṣāṁ tathākṣepāt | na caivaṁ śāstrāntaratvāsiddhirvyāvartakaviśeṣasattvāt anyathā abhedavādināṁ teṣāṁ ākṣipturna tattāsiddhiḥ | na cādvaitameva tadartho'stu sūtrairasakṛnnirākaraṇāditi | pūrvasūtre viṣayavākye jagajjanmadihetubhūtaṁ brahma jijñāsyaṁ jñātuṁ dhyātuṁ ceṣaṇīyamiti śrutaṁ | kṣityaṅkurādikaṁ sakartṛkaṁ kāryatvāt ghaṭavadityanumānenāpi tadbodhasiddhau kiṁ

śrutyetyākṣepasaṅgatyārabhyate | vedānteṣu mumukṣupravṛttyanupapattiḥ pūrvapakṣe | phalaṁ siddhānte teṣāṁ pravṛttiriti | sacciditi | akliṣṭamaśramaṁ yatha syāt tathā | bahu syāmiti saṅkalpamātreṇa karoti jagadityakliṣṭakārī athavā bhaktānakliṣṭān karotīti tathābhūtāyetyarthaḥ | atra sarvathā sevyatvamuktaṁ | tantviti | upaniṣadā pratipādyate aupaniṣadaḥ śaiṣikāṇ pratyayaḥ |

śāstreti | nānumeyaṁ brahma | kutaḥ śāstreti vedavedyatvāvagamāt nāvedavinmanute taṁ bṛhantamiti sphuṭaṁ mānāntarapratiṣedhācca | śāstretyādiṣu hetvādipratīkena hetutvādi bodhayan bhāṣyakṛt samāsabvyākhyātṛtvaṁ svasya vyañjayati | ekākṣarakṛtaṁ gauravaṁ tvantu no'panayasi nanu sbvaphakvikāsu bahvīṣu bahvakṣarakṛtaṁ gauravamasti tat kathaṁ nāpanītamiti cet na svatantrecchūtvāt | samākhyeti | samākhyā yaugikaḥ śabdaḥ | svānusārī śrutyanukūlaḥ | pūrveti kaurme vanaparvaṇi ca | śuṣkatarkaṁ parityajya āśrayasva śrutismṛtītyuktaṁ | atrānumānaṁ tarkaśca nirasyate | anumānanirāse taddharmabhūtavyāptiśaṅkānivarttakastarko'pi nirasyate | tarkanāśe | tarkaniścitavyāptidharmakamanumānañca nirasyata iti bodhyamevaṁ paratra ca | itthañceti | svātmakāni haryabhinnāni yāni dharmādhiṣṭhānāni guṇadhāmāni tacchālitvaṁ tadvaiśiṣṭyamityarthaḥ | atha kevalakarmajaḍānāṁ matamanuvadati tatrāhetyādinā | prayogayogyaḥ upadeśārhaḥ | tacceti | tacca prayojanaṁ jyotiṣṭomādipravṛttisādhyasvargādīṣṭaprāptirūpaṁ surāpānādinivṛttisādhyāniṣṭaparihārarūpaṁ cetyarthaḥ | aniṣṭaṁ pratyavāyaḥ | brahmeti | pariniṣpannaṁ siddhaṁ vastu na tu karmavat sādhyamityarthaḥ | tacchūnyatvāditi | prayojanaśūnyatvāt prayogārhatvaṁ netyarthaḥ | yadīti | kaścidvidvān yadi taṁ vedāntavākyagaṇaṁ prayoktumichurbhavet tarhi jyotiṣṭomādividhivākyaikavākyatayā taṁ tadvākyagaṇaṁ prayuñjānaḥ san tasyāpi tadgaṇasya tadvattvaṁ brūyādityarthaḥ | tathā tasya tadvattvaṁ svayaṁ darśayati tasmāt kratviti | yajñāṅgabhūtā yā devatā viṣṇvādayo ye ca yajñakartāro yajamānā statpratipādanena tadvākyagaṇaḥ prayojanavān san prayogayogyo bhavatītyarthaḥ | vidhivākyānāṁ yat phalavattvaṁ tadeva vedāntavākyānāmiti niṣkarṣaḥ | svābhyupagame jaiminisanmatiṁ darśayati āha caivamiti | āmnāyasyeti pūrvapakṣasūtraṁ | tasyārthaḥ | āmnāyasya vedasya kriyārthātvāt karmaparātvāt | atadarthānāṁ kriyāparatārahitānāṁ so'rodīdityādivākyānāṁ | ānarthakyaṁ dharmapramitirūpārthapratipādakatvaviraha ityartha iti | siddhāntamāha | tadbhūteti | tasyārthaḥ kriyārthena vākyena tadbhūtānāmakriyārthānāṁ samāmnāyaḥ samuccāraṇaṁ sambandha iti yāvat | kutaḥ arthasyeti | padārthasya vākyārthahetutvādityarthaḥ | tadetanmataṁ nirasyati maivamityādinā | tasya tadvākyagaṇasya | taditi | tatsattvapratyayāt tādṛśabrahmāstitvāvagamāt sa puruṣārthaḥ prakāśata iti na tasya phalaśūnyatvamityarthaḥ | pariniṣpannavastupareṣvapi vākyeṣu phalavattvaṁ dṛṣṭamityāha putraste ityādi | kiñceti | tasya tadvākyagasya | tadvattvaṁ phalavattvaṁ sphuṭaṁ paridṛśyate | satyamiti | ādipadāt raso vai sa ityādigrahaḥ | brahmaṇā saha sarvakāmāśanaṁ brahmajñānānanditvaṁ visphuṭaṁ pratīyata ityarthaḥ | parakṛtāṁ saṅgatiṁ bhaṅktumudyate nacokteti | tasya tadvākyagaṇasya | prakaraṇabhedāditi | anyat karmaprakaraṇaṁ anyattu jñānaprakaraṇamityarthaḥ | prakaraṇaikye tu tathātvaṁ sambhavet | pratyuteti | vedānte karma tatphalañca vinindyate | tadyakheha karmacita ityādivākyācca tadvākyaikavākyatā dūrotsāritā | śruteti | śrutaṁ brahmaparatvaṁ hīyate | aśrutaṁ karmaparatvaṁ kalpyeta | tathāca śabdasvārasyabhaṅgādayo doṣāḥ prasajjerannityarthaḥ | na ceti | yatpramāṇaṁ yadviṣayakaṁ tattadviṣayamavabodhayati nānyat | anyathā nikhilapramāṇamaryādāviparyayaḥ syaditi bhāvaḥ | na cāmnāyeti | tasya tadvākyagaṇasya | tasya brahmeti | jaiminerbrahmaniṣṭhatvaṁ tadguruṇā bādarāyaṇena jijñāsyate svaśāstre tathā manmatopanyāsāt | tadbhūtānāmiti jaiminisūtrārthamāha tasmāditi | keṣāñcit so'rodīdityādivākyānāṁ na tu

upaniṣadāmapītyarthaḥ | svārthān tyaktveti | vidhivākyaikavākyatve'pi svārthaparatā na hīyate | tena jaimininā | anyathautpattikastu śabdasyārthena sambandha iti taduktivirodhaḥ syāditi bhāvaḥ | tat śāstraṁ ||3||

atha pūrvārtheti | pūrvaṁ harervedāntavedyatvamabhihitaṁ idānīṁ nikhilavedavedyatvamabhidhīyate | tena prāpte ukto'rtho dṛḍho bhavatītyarthaḥ | tatrāpi pūrvoktaivākṣepasaṅgatiḥ bhagavato vedavedyadvamākṣipya samādhānāt | phalantu prāgvannibhālyaṁ | yo'sāviti | yo gopālaḥ | yatpadamiti yadbrahmasvarūpaṁ | āmananti abhyasanti | te ceti | te vedā pramāṇatvāt svaviṣayaṁ karmaiva | bodhayeyurneśvaraṁ | ye ca kecana śabdāstatra jīveśaparā iva dṛśyante te vikalayajñāṅga bhūta kartṛdevatāsamarpaṇena tatraiva paryavasyantīti ityavocāmaḥ evaṁ prāpte |—

tattveti | sa eveti | sa viṣṇureva vedavedya ityarthaḥ | vedaiśceti śrīgītāsu | vedāntakṛdvedārthaniścāyakaḥ | ubhayorapi dṛṣṭānta ityādāvantaśabdasya niścayārthatvapratyayāt | kimiti śrībhāgavate | karmakāṇḍe vidhivākaiḥ kiṁ

vidhatte | devatākāṇḍe mantravākyaiḥ kimācaṣṭe prakāśayati | jñānakāṇḍe pratiṣedhāya kimanūdya vikalpayet | asyā vedavāṇyāḥ | asyā hṛdayaṁ svayamāha māmiti | māṁ yajñarūpaṁ vidhatte | tattaddevatārūpaṁ māmabhidhatte prakāśayati | yaśca pradhānamahadādiprapañcajātaṁ sarge vikalpya pṛthaṅnirūpya punaḥ pratisarge madrūpatāmāpādya pṛthagbhāvastasyāpohyate | tatsarvamahameva | śaktimato mama

etadrūpatvāditi | teṣāṁ vedānāṁ | tedṣviti | vedeṣūtpannaprītervedārthān vicārayato janasyetyarthaḥ | nanu karmaṇāṁ kārirīprabhṛtīnāṁvṛṣṭyādi phalāni śrūyante jñānāṅgacittaśuddhiphalakatvaṁ kathaṁ śraddadhīmahīti cet tatrāha kāmitasyaiveti | svargakāmo yajeta ityādau kāmita eva svargādiḥ phalatvena | pratīto natvakāmita ityarthaḥ | asau vṛṣṭādirityarthaḥ | aparāṁ saṅgatiṁ darśayati brahmāṅgeti | cidacicchaktyupetaṁ khalu brahma | tacchaktibhūtā indrādayo devatāstadaṅgabuddhyā ijyante | brahmārcanameva tadyajanaṁ | tena cittaṁ śuddhyati na tu phalāntaraṁ tatspṛhāvirahādityarthaḥ | tarhi phalaśravaṇaṁ kathaṁ saṅgataṁ tatrāhānyat prāgvaditi | rucyutpādanārthaṁ taditi | brahmaṇe vedyatvamuktaṁ | tacca yato vāconivarttastu itiśruternabhidhayā śabdavṛttyā bhavituṁ yuktaṁ kintu lakṣaṇayaiva tayā | iti ākṣepasaṅgatyārabhyate ||4||

athoktetyādi | yata iti | vāco vedalakṣaṇā giraḥ aprāpya viṣayamakṛtvā yato brahmaṇaḥ sakāśānnivarttante | manasā saheti | mano'pi yato nivarttate | ityarthaḥ | yadvāceti | yadbrahma vācānabhyūditaṁ yena vāgabhyudyate prakāśyate tadbrahmeti | śākhācandranyāyena kathañcidbhāgalakṣaṇayā lakṣyamiti pūrvapakṣavākyārthaḥ | siddhānte tu yato nivarttante aprāpya svarūpaguṇapāramalabdhvetyarthaḥ | evaṁ yadvācetatrāpi vākyārthaḥ | nedamiti | yadidaṁ manaḥprabhṛtipratīkarūpaṁ etacca kārtsnyāgocaratvamagre sphurṭīkariṣyate | anyatheti | śabdaprakāśyatābhyupagame satītyarthaḥ | yato'prāpyeti śrībhāgavate maitreyavākyaṁ | arthaḥ prāgvat | atra bhagavatastathātvamuktaṁ na tu nirguṇasya | tena śrutāvapyevamevārthaḥ ||

īkṣateriti | bhāve tip pratyayastvārṣaḥ | īkṣateriti dhātuvācakekṣatiśabdo lakṣaṇayā dhātvarthekṣaṇaparaḥ īkṣitṛtvaśravaṇādityanye | anyathā yata iti | devadattaḥ kāśyā nivṛtta ityukte kāśīṁ spṛṣṭvaivanivṛtta ityadhigamyate | evaṁ yato vāco nivarttanta ityukte kathañcidgocaraṁ kṛtvaiva nivarttanta ityadhigamyate | evaṁ aprāpyetyatra prakarṣeṇa na kathañcillabdhvetyerthaḥ pratīyate | anabhyuditaṁ abhito noditaṁ kiyaduditamevetyarthaḥ | tasmāt tatra kārtsnyenāgocaratvameva sādhu vyākhyātaṁ | kārtsnyena nājo'pyabhidhātumīśa iti smṛteśca | tasyeti vedasya | uparīti taddharmādyadhikaraṇeṣu ityeva dhyeyaṁ ||5||

syadetaditi | yadi vakṣyamāṇaṁ madvākyaṁ nopapadyeta tarhi tvayā yaduktaṁ tat syāt sidhyedityarthaḥ | vakṣyamāṇamāha vācyatvenetyādi |

asau puruṣaḥ | miṣat prakāśamānaṁ | prāk janmadisūtrabhāṣye | vadantīti śrībhāgavate | advayamekaṁ | śuddha iti śrīvaiṣṇave | śabdituṁ śabdagocaratāṁ netum ||6|

|

tanniṣṭasyeti | caturṣu sūtreṣu | asadvā iti | idaṁ jagat agre sṛṣṭeḥ prāk asat sūkṣmaṁ brahmaivāsīttasmin vilīnamāsīdityarthaḥ | tato'sataḥ sūkṣmāt brahmaṇaḥ sat sthūlaṁ jagadajāyata | tadbrahmaiva svayamātmānamakuruta sūkṣmaṁ cicchaktyupetaṁ svayaṁ sthūlaṁ cidacicchaktyupetaṁ sajjagadrūpamaracayata | citi śaktau dharmabhūtaṁ jñānaṁ vikāśaḥ sthaulyaṁ | aciti tu mahadādyavastheti bodhyaṁ | yadā hyeveti | eṣa pramātā jīvaḥ | etasmin paramātmani | adṛśye dṛśyabhinne draṣṭari | anātmye ātmyaṁ svargādibhogyaṁ vastu tadbhinne bhoktari | anirukte guṇānantyāt kṛtsnanirvacanāgocare | anilayane nilayanaṁ prakāśastadrahite svayaṁ prakāśamāne | pratiṣṭhāṁ sthitiṁ aikāntikīṁ bhaktimityarthaḥ | abhayaṁ taddhetṛtvāt | abhayaṁ gato bhavati vimucyata ityarthaḥ | udaramalpaṁ | antaraṁ vicchedam kapaṭalakṣaṇaṁ | pariniṣṭhitasya aikāntikabhaktasya | na sa gauṇa iti | sa aupaniṣadasamākhyayā vede dṛṣṭaḥ puruṣo gauṇaḥ na satvopādhiko netyarthaḥ | harirhīti śrībhāgavate | prakṛterupādhitaḥ parastaddharmaisaṁspṛṣṭaḥ | ataeva nirguṇaḥ | tatra hetuḥ sākṣādeva puruṣa īśvaraḥ | na tu pratibimbavadvyavadhānenetyarthaḥ | ataeva sarveṣāṁ śivādīnāṁ dṛk jñānaṁ yasmāt tādṛśaḥ sannupadraṣṭā tadādisākṣī bhavati | bhajannirguṇo guṇātītaphalabhāgjano bhavediti ||7||

heyatveti | kīrttyate harirhītyādau | tadbhinnasya harītarasya saṁsārijīvasya heyatvantu kathyata ityarthaḥ | anyā harītaraviṣaya vācaḥ ||8||

rāsādiṣviti | ādinā mahiṣīvivāhādigrahaṇaṁ | aivamvidhyaṁ pūrvoktaśrutyartharūpatvam | sa deva iti padme ||9৷৷

saguṇaviṣayakaṁ vākyaṁ dṛṣṭvā kecidbhramanti tanmataṁ nirākaroti | yattvityādinā | pūrvatra saguṇe brahmaṇi paratra tu nirguṇe ||

gatirityādi sugamaṁ ||10||

eko deva iti | matsyakurmādyātmanā bhedaṁ nirasyāha eka iti | devo vividhāścaryakrīḍaḥ | sarvabhūteṣu gūḍhaḥ sarvaprāṇihṛdvarttī | tattadhṛdvartitvena paricchedo netyāha sarvavyāpīti | ākāśavattāṭasthyaṁ vārayati sarvabūtāstareti nikhilāntaryāmītyarthaḥ | sarvebhyaḥ karmaphaladātā cetyāha dharmādhyakṣa iti | dayālutvamāha sarvabhūtādhivāsa iti sarvāśraya ityarthaḥ | sarvāntarvartyapi tatkṛtakarmāspṛṣṭa ityāha sākṣīti | sākṣitve hetuḥ cetā iti citsvabhāva ityarthaḥ athavā cetāścetayitā prāṇināṁ jñānaprada ityarthaḥ | kevalaḥ śuddhaḥ | śuddhatvaṁ kuta ityāha nirguṇa iti māyāgandhāspṛṣṭa ityarthaḥ | sarvaśabdeti | sarvaiḥ śabdairyadavācyam tatra lakṣaṇā na yujyata ityarthaḥ | tathāhi brahma kiñcicchabdāvācyaṁ sarvaśabdāvācyaṁ vā ? ādye śabdavācyatvamāyāti kenacicchabdenāvācyatve'pi kenacidvācyaṁ tadityarthāt | anena tu lakṣaṇāpi na sambhavet | yaṁ kila sarvaśabdāvācyaṁ na tatra lakṣaṇā śakyā vaktuṁ dṛṣṭāntavirahāt | so'yaṁ devadatta ityatrāja'svārthayā tatkāle tatkālarūpo bhāgo vihīyate | piṇḍamātrarūpo bhāgastu na hīyate | sa ca bhāgo vācya eva piṇḍamātraśabdena dṛṣṭa iti | nāsti sarvaśabbdāvācyasya lakṣaṇāyāṁ dṛṣṭānta iti | advitīyaṁ cinmātraṁ brahma kenāpi śabdena vācyaṁ na bhavati kintu lakṣyameva taditi bhavatāmabhyupagamaḥ | nirguṇatvāderapīti | adṛśyatvādiguṇakadharmokteriti sūtre yathā'dṛśyatvādīn guṇān bhagavān vyāsaḥ pravṛttinimittāni manyate tathā nirguṇatvādayo dharmāḥ pravṛttinimittāni bhaveṣurityarthaḥ | anāmeti | aprasiddhestu guṇānāmanāmāsau prakīrtita ityādi smṛteḥ | yato vāco nivarttanta ityādāvaśabdaṁ brahmeti yat pratīyate tat khalu anantasya tasya kārtsnyanāgocaratvādityavocāmaḥ | yastu teṣāmiti | teṣāmanāmādiśabdānāṁ | te'pīti | te'nāmādiśabdāḥ | tasya brahmaṇa iti śeṣaḥ | antye taistasya bodho na syāditipakṣe tadārambhavaiphalyaṁ anāmādiśabdavairyathyamityarthaḥ |

etomekādaśasūtrīṁ sabhāṣyāṁ pañcanyāyīṁ ye paṭheyuḥ sasūkṣmām | tattvajñānaṁ sulabhaṁ kiṁ na teṣāṁ śeṣagrantho'yamativistārakārī ||11||

pratijñātaṁ samanvayaṁ vistāreṇa pratipādayituṁ maṅgalamācarati | śabdā iti | ṣatra śrīgovinde brahmaṇyānandamayādayaḥ śabdā vācakatāḥ yānti te yasya vācakā bhavantītyarthaḥ | taṁ vayaṁ śraddadhīmahi dṛḍhaviśvāsenānandamayaṁ taṁ bhajema ityarthaḥ | śuddhaṁ māyātatkāryagandhāpṛṣṭaṁ | sphuṭamanyat |

yasyeti | vācyatvaṁ vedābhihitatvaṁ abhidhayā vṛttyā kathitatvaṁ samarthitaṁ śrutyā smṛtyā sādhitamīkṣatyadhikaraṇe | prāyeṇeti | anyatra jīvapradhānadau | taittirīyaka iti | pūrvaṁ brahmaṇaḥ sarvavedavedyatvaṁ pratipāditaṁ tanna saṁbhavet | ānandamayādiśabdānāṁ jīvādiṣu prasiddherityākṣipya samādhānādākṣepasaṅgatiḥ | tatra hi brahmavidāpnotītyupakramyānnamayādayaḥ pañca puruṣāḥ paṭhyante | tattrānnamayo yathā | sa vā eṣa puruṣo'nnarasamayaḥ | taṣyedameva śiraḥ | ayaṁ dakṣiṇaḥ pakṣaḥ | ayaṁ uttaraḥ pakṣaḥ | ayamātmā | idaṁ pucchaṁ pratiṣṭhā | tadapyeṣa śloko bhavati annādvai prajāḥ prajāyante yāḥ kāśca pṛthivīṁ śritāḥ | atho annenaiva jīvantyathānnaṁ tadapi yāstyajantyata iti | asyārthaḥ | vai prasiddhau niścaye vā | eṣa mṛjjalādipiṇḍalakṣaṇaḥ puruṣo'nnarasamayaḥ | annaraso nāmātrānnarasavikāraḥ tena tvagādirūpaḥ sarvo'pi tadvikāro labhyate | tanmayatvaṁ jalādivikāraśleṣmādyapekṣayā tasyādhikyāt tatpracurya eva mayaḍpratyayāt vikāre tadayogāt | dvyacaśchandasīti sūtreṇa vikārāvayavayordvyaca eva mayaṭ chandasi syāt | mayatayorityādinā bahusvarāttayostasya vidhānaṁ loke eva | pakṣirūpakeṇānuvarṇayati tasyedamiti | idaṁ prasiddhaṁ śira eva śiraḥ | nūnamuttarottaratraiva rūpakamayaṁ | evaṁ pakṣādiṣvapi vyākhyeyam | pakṣo bāhuḥ | uttare vāmaḥ | ayaṁ madhyamo dehabhāgaḥ | ātmā aṅgānāṁ madhyastveṣāmātmeti śravaṇāt | idamiti nābheradho'ṅgam | tat pucchamiva pucchaṁ adholambanasāmānyāt | tadeva pratiṣṭhāśrayaḥ prakarṣeṇa tiṣṭhatyasyāmiti vyutpatteḥ | tadevamarundhatīdarśananyāyenāntaratamatvajñānārthaṁ lokaprasiddhamātmānamanūdya tasyāntaratamaṁ ātmānaṁ śāstra prasiddhasādhanādikrameṇa praveśayan prāṇamayādīnapyāha | tatra manaso dhāraṇārthaṁ tadādhāraḥ prāṇo dhārya iti prathamaḥ prāṇamayamāha | etasmādannarasamayādanyo'ntara ātmā prāṇamayastenaiṣa pūrṇaḥ | sa vā eṣa puruṣavidha eva | tasya puruṣavidhatāmanvayaṁ puruṣavidhaḥ | tasya prāṇa eva śiraḥ | vyāno dakṣiṇapakṣaḥ | apāna uttarapakṣaḥ | ākāśa ātmā | pṛthivī pucchaṁ pratiṣṭhā | tadapyeṣa śloko bhavati prāṇaṁ devā anuprāṇanti manuṣyāḥ paśaśca ye | prāṇo hi bhūtānāmāyustasmāt sarvāyuṣamucyata ityādi | tasyaiṣa eva śārīra ātmā yaḥ pūrvasyeti | asyārthaḥ | annavasamayāt prāṇamayo'ntarastadapagame'nnarasamayasya mṛteḥ | eṣo'nnarasamayastena prāṇamayena pūrṇaḥ vāyuneva dṛtiḥ | sa ca prāṇamayaḥ puruṣavidhaḥ puruṣākāraḥ | kathaṁ tasya pūrvasyānnarasamayasya puruṣavidhatāmanulakṣyīkṛtya viśeṣaṁ bodhayituṁ ayaṁ prāṇamayo'pi rūpakakalpitaiḥ śiraḥpakṣādyaiḥ puruṣākāra eva nirūpyata iti | tadeva rūpakaṁ darśayati | tasya prāṇamayasya hṛdi sthitaḥ prāṇavāyureva prathamadhāryatvena śiraḥ kalpyate | evaṁ sādhanakrameṇa dakṣiṇapakṣatvādikramo bodhyaḥ | udānānirdeśaḥ prāṇenābhedopāsanāt | ākāśastatstho vāyuvṛttiviśeṣaḥ samānākhyo vāyuḥ prāṇādivṛttyadhikārāt | sa ca madhyasthatvāditaraparyantavṛttirapekṣyaḥ adhyakṣaḥ | pṛthivī tadabhimāninī devatā pratiṣṭhā ādhyātmikasya prāṇasya dhārayitrī sthitihetutvāt | saiṣa puruṣāsyapānamārabhyeti śrutyantarāt | tasya prāṇamayasyaiṣa tasmādvā etasmādātmana ākāśaḥ sambhutaḥ ityupakramokta evātmā śārīra ātmā tadrūpaśārīrāntaryāmī | kīdṛśaḥ | yaḥ pūrvasyānnarasamayasyāpi śārīraḥ ātmā | evaṁ yaḥ pūrvasya prāṇamayasyotyādikaṁ paratrāpi yojyam | yattvānandamayānte'pi tasyaiṣa eva śārīra ātmeti paṭhyate | tatra tasyaupacārikabhedanirdeśe ananyātmatvameva bodhayati natvātmāntaram | vijñānamayādanyo'ntara ātmā iti vadanyaprastāvāt | tataśca tatraiva pūrvokta ānandamaytātparyāvasānaviveka ātmaiva tasya śārīra ātmeti yojyām | evaṁ prāṇadhāraṇayā mano vaśīkṛtya ucca mano niṣkāmakarmātmakatayā dhāryamiti | manomayamāha | tasmādvā etasmāt prāṇamayādanyo'ntara ātmā manomayante eṣa pūrṇaḥ | sa vā eṣa puruṣavidha eva | tasya puruṣavidhatāmanvayaṁ puruṣavidhastasya yajureva śiraḥ | ṛgdakṣiṇaḥ pakṣaḥ | sāmottaraḥ pakṣaḥ | ādeśa ātmā | atharvāṅgirasaḥ pucchaṁ pratiṣṭhā | tadapyeṣa śloko bhavati yato vāco nivarttante aprāpya manasā saha | ānandaṁ brahmaṇo vidvān na vibheti kadācaneti | tasyaiṣa eva śārīra ātmā yaḥ pūrvasyeti | asyārthaḥ | manaḥ saṅkalpādyātmakamantaḥkaraṇaṁ asya pūrvasmādantaratvaṁ jñānasambandhena jaḍāt prāṇamayaśraiṣṭhyena bodhyam | tenaiṣa pūrṇaḥ manomayena prāṇamayaḥ pūrṇaḥ | eṣa eva manomayaḥ puruṣākāraḥ | tasya prāṇamayasya puruṣavidhatāmanulakṣyīkṛtyāyaṁ manomayo'pi puruṣākāra ityarthaḥ | tadeva rūpakaṁ darśayati | tasya yajurityādinā | yajurityaniyatākṣarapādaviśeṣo mantraviśeṣaḥ | tajjātivācī yajuḥśabdaḥ | tasya śirastvaṁ prāthamyā yajuṣā hi havirdīyate | evamṛksāmayośca vaiśiṣṭyaṁ bodhyam | ādeśo'tra brāhmaṇam | ādeṣṭavyaviśeṣānnirdiśati | atharvāṅgirasā ca dṛṣṭā mantrā brāhmaṇañca śāntyādi pratiṣṭhāhetukarmapradhānatvāt pucchaṁ pratiṣṭhā | manomayāṅgatvaṁ caiṣāṁ manovṛttāvāvirbhāvitvena tatprācuryāt | tadvikāratve tu pauruṣeyatvāpattiḥ | atra pāramārthikapathasyaiva prakṛtatvādvyavahārikasaṅkalpādyātmakamanomayatvaṁ na prayujyate | prāṇadhāraṇāyāḥ prāgeva hi tyaktaṁ tat | ataeva manuṣyādhikāravattvānmanuṣyaśarīramevopakrāntam | tasya manomayasyaiṣa tasmādvā etasmādityupakramaḥ | kathita evātmā śārīra ātmā tadrūpaśārīrāntaryāmī | yaḥ pūrvasya prāṇamayasyāpi śārīra ātmetyarthaḥ | atha vijñānamayamāha | tasmādvā etasmātmanomayādanyo'ntara ātmā vijñānamayastenaiṣa pūrṇaḥ | sa vā eṣa puruṣavidha eva tasya puruṣavidhatāmanvayaṁ puruṣavidhastasya śraddhaiva śiraḥ | ṛtaṁ dakṣiṇaḥ pakṣaḥ | satyamuttaraḥ pakṣaḥ | yoga ātmā | mahaḥ pucchaṁ pratiṣṭhā | tadapyeṣa śloko bhavati | vijñānaṁ yajñaṁ tanute karmāṇi tanute'pi ca | vijñānaṁ devāḥ sarve brahma jyeṣṭhaṁ upāsata ityādi | tasyaiṣa eva śārīra ātmā yaḥ pūrvasyeti | asyārthaḥ | vijñānamayasya jīvasya manomayādastaratvaṁ karaṇāt tasmāt kartṛtvena śraiṣṭhyāt | tenaiṣa pūrṇaḥ | vijñānamayena manomayaḥ pūrṇaḥ | sa vā eṣa vijñānamayaḥ puruṣavidhaḥ | tasya manomayasya puruṣavidhatāmanulakṣyīkṛtyāyaṁ vijñānamayo'pi puruṣavidha ityarthaḥ | tadeva rūpakaṁ darśayati tasya śradhaivetyādinā śraddhātrādhyātmaśāstrayāthārthyapratītiḥ | ṛtaṁ tacchāstrārthaniścitā buddhiḥ | satyaṁ tadarthānubhavaprayatnaḥ | yogo yuktiḥ samādhirityarthaḥ | sa tasya madhyakāyaḥ | śraddhādīnāmetat sākṣātkārāṅgatvāt mahastattatsarvaprakāśakatvemottamataraṁ śuddhajīvasvarūpaṁ tat kila pucchaṁ tattadavadhibhūtatvāt | tat khalu pratiṣṭhā teṣāṁ sarveṣāmāśrayaḥ | tadevaṁ śuddhajīvaparyantamupadiśya tathā tathā labdhāntarāṇāṁ punaḥ sarvāntaratamatvena tatraiva pūrvopakrāntamukhyātmatattvaparyavasāyakayatnāndamayamupadiśati | tasmādvā etasmādvijñānamayādityādinā | śeṣaṁ bhāṣye draṣṭavyam | asyārthaḥ | ānandamayasya sarvāntaravartitvāt iha pūrvatra śāstrīyaparamārthaprakriyaiva labdhā na tu vyavahārikī | tataḥ priyādiśabdaiḥ iṣṭaputradarśanādijamānandādikaṁ na vyākhyeyam | kintvekasyaiva paramānandarūpasya hareruttarottarodayaviśeṣāt priyādiśabdairdeśaḥ | tathāhi eka eva paramātmā vyuhitvena bṛhatvena dvidhā bhavati | tānandamayasya priyarūpo nārāyaṇaḥ śiro bhavatimodarūpaḥ pradyumno dakṣiṇaḥ pakṣaḥ pramodarūpo'niruddha uttaraḥ pakṣaḥ ānandarūpo vāsudeva ātmā madhyakāyaḥ | yathā nārāyaṇo madhyakāyaḥ vāsudevaḥ śira | iti brahmarūpaḥ saṅkarṣaṇastu pucchaṁ bhavati | evaṁ hi smaranti | śiro nārāyaṇaḥ | prokto dakṣiṇaḥ savya eva ca | pradyumāniruddhaśca sadeho vāsudevakaḥ | nārāyaṇo'tha sadeho vāsudevaḥ śiro'pi vā | pucchaṁ saṅkarṣaṇaḥ prokta eka eva tu | pañcadhā | aṅgāṅgitvena bhagavān krīḍate puruṣottamaḥ | aiśvaryānna virodhaśca cintyastasmin janārdane || iti || saṅkarṣaṇasya brahmatvamādhārarūpasya tasyādheyapuruṣottamavigrahāpekṣayā bṛhadrūpatvāt taddhārakatvasvarūpabṛhadguṇayogācca vadanti | ataeva tadādhāratvarūpaṁ pratiṣṭhātvaṁ ca tasyoktaṁ pucchatvantu sarvottaroditatvāditi | nacaivamuttarottarodayatāratamyād bhedaḥ prāpnoti | eko'pi san | bahudhā yo'vabhātītyādiśruteḥ | aṅgāṅgitvenetyādismaraṇācca | ataeva śiraḥ sadeharūpake parivṛttiṁ saṅgacchate | tathāca nārāyaṇādiśiraḥprabhṛtyavayavaḥ śrīkṛṣṇānandamayaḥ svayaṁ bhagavāniti niṣkṛṣṭam | ataevānandamayamadhikṛtya raso vai sa | ityādikamapi saṅgatimat | mallānāmaśanirityādau pañcavidhapremarasāśrayatayā tasyaivābhidhānāt | tathāca brahmavidāpnoti paramiti yad brahmopakrāntaṁ tasyaiṣa tasmādvā etasmādātmana ākāśa ityādinātmatvaṁ pradarśya tattvasya paryavasānamāndamaya eva darśitaṁ anyānukteriti | viśeṣastu priyaśirastvādyaprāpnorityatra draṣṭavyaḥ | yadyapi vyākhyāntaraṁ prācīnairapyatra darśitamasti tathāpyetadeva vyākhyānaṁ

sadbhiśca śraddheyaṁ pramāṇamūlatvāditi | etāvatārthakadambenācintye'smin viṣaye | sandehādikaṁ darśayati kimayamityādinā | śārīro dehabhṛt | tattvañca jīvasyaiva prasiddham | sa hi svārjitābhyāṁ pāpapuṇyābhyāṁ nānāvidhāni śarīrāṇi bhajatītiśāstre dṛṣṭam | parabrahmaṇastu karmasambandhābhāvāccharīrāṇi na bhavantītyaśarīratvaṁ prasiddham ||

pratiṣṭhānteneti | vākyenetyarthaḥ | asanniti | asannindyaḥ sambhavati yo brahmāsannāstīti veda | yo'sti brahmeti veda | tato brahmāstitvavedanāddhetorenaṁ janāḥ santaṁ vidurjjānantītyarthaḥ | tatraiveti | ānandamaye puṁsi brahmaśabdasya dvipāṭhādityarthaḥ | aviśeṣeti | tasyaiva śabdasya punaḥ prayoga ityarthaḥ | idaṁ dvitīyaṁ tātparyaliṅgam | pucchabrahmaṇi kecittadabhyāsaṁ manyante tānnirasyati na ceti | tathābhṛtasya pucchāntapaṭhitasya | tathāca prakramabhaṅgākhyo doṣa ityāśayaḥ | tadayogādabhyāsāsambhavāt | yattviti | mukhyatvamiti | tasyeti | tasyānandamayasya sarvāntarantvaṁ sarvāntaravartitvaṁ tadanantaramanyasyātmano'nupadeśāt | nanvevañcet tasyānnamayādibhiḥ saha kuta upadeśo bhavituṁ yujyateti cettatrāha | ajñānāmiti | aparopadeśe annamayādipuruṣopadeśe | aparatra annamayādiṣu | na veti | parasyānandamayātmanaḥ | abhyāsaliṅgenānandamayasya paramātmatvaṁ sūtrakṛdbhirnirṇītaṁ | athottaragranthāt bhṛguvārtātastasya tattvaṁ nirṇetavyamiti | bhāṣyakṛdyojayati kiñcottaratreti |

sa ya evamviditi | ānandamayaṁ brahma jānannityarthaḥ | etamānandamayamātmānamīśvaramupasaṁkramya tasyāntikaṁ prāpya | imān caturdaśalokān anusañcaran sāma gāyannāste vartata ityarthaḥ | sarvatra gatisvācchandyavarṇanena muktatvaṁ sāmagānena muktāvapi bhagavadratatvaṁ ca bodhyate | yattūpasaṁkramyetyasyollaṅghyetyarthamabhidhāyānandamayādanyat paratattvamityāhustanmandam | tacchabdasya tatra śaktyabhāvāt | meṣādirāśiṣu raveḥ prāptireva meṣādisaṁkrāntiriti prasiddhaḥ | sa kīdṛśa ityāha | kāmānnīti kāmaṁ yatheṣṭamannaṁ bhogāḥ santyasya kāmānnī kāmaṁ yatheṣṭaṁ rūpamastyasya kāmarūpī | sa satyasaṁkalpatvānnikhilabhogasampanno vicitrarūpaśca tadā bhagavantamanukūlayan vibhātītyarthaḥ | puruṣavidha iti | atra pradhānamahadādipariṇāmarūpeṣu samaṣṭivyaṣṭijīvaśarīreṣu jīvānāmanugrahāya tvamannamayaṁ praviṣṭa ityarthaḥ | kohyevānyādityādiśrutyā prāṇanādiceṣṭānāṁ tvannimittatvābhidhānāttavānugrāhakatvam | annamayādiṣu yaścaramaḥ puruṣavidhaḥ pūrvapūrvavat puruṣarūpakena nirūpita ānandamayaḥ sa tvameva | nanu tatra jīvaśarīreṣu praviṣṭasya mama tadgatamālinyaprasaṅga iti cettatrāha | sadasataḥ paramiti | sthūlasūkṣmakāryakāraṇavargāt paramanyadvastu | tvaṁ tatpraviṣṭo'pi tadgandhāspṛṣṭa ityarthaḥ | eṣu samaṣṭirūpeṣu jīvaśarīreṣu līneṣu satsu yadvastu avaśeṣaṁ śiṣyamāṇaṁ ṛtaṁ tattatsarvāśrayabhūtaṁ tattvamevatyarthaḥ | ṛgatāvityasmādadhikaraṇārthakena ktvapratyayena siddhe ṛtaśabdasya tadarthatvaṁ bodhyam |

śārīratvantviti | tasmin paramātmani | tadukteḥ śārīratvābhidhānāt | śārīrakamiti | śārīraḥ paramātmā svārthe kapratyayaḥ | vācyavācakayorabhedavivakṣayā śāstraṁ śārīrakaṁ | yattviti vyācaṣṭe kevalādvaitī | śabdeti | pakṣasādhyayorekavibhaktikatvaṁ dṛṣṭaṁ | tadabhāvāttadbhaṅgam | deśiko guruḥ sa ca bādarāyaṇo varuṇaśca ||12||

vikāra iti | nityaṁ vṛddhaśarādibhya iti sūtreṇānandaśabdāt buddhatvādvikāre mayaṭ syāt ata ānandasya vikāra ānandamayaḥ sa ca jīvaḥ syādityāśāṅkā syādityarthaḥ | nityaṁ vṛddheti sūtre mayaḍvetayoriti sūtrādbhāṣāyāmiti nānu varttate | kathamanyathā vikāraśabdānneti cediti pūrvapakṣaḥ | kathaṁ vā dvyacaśchandasītiniyamaśca saṁbhavet | dīkṣitāstu vyākhyāḥ | anuvṛttyāpi vā bhāṣāyāṁ nityaṁ | anyatra tu kādācitka ityāśrītya mayaṭsu sādhuriti | tataśca nityaṁ vṛddhetyanena mayaṭi siddhe dvyacaśchandasītyārabhyate | tenānandaśabdādbahvaco vikāre na mayaṭ | kintu tatprajñateti sūtreṇaiva sa ityarthaḥ | etadatra bodhyaṁ annarasamanovijñānānandaśabdebhyaḥ prācurye mayaṭ | prāṇaśabdāttu vikāre saḥ | nanu prāṇaśabdādiva manaḥśabdādapi vikāre mayaṭ syādvyacatvāditi cenna | yajurādīnāmavikṛtākṣararāśitvena manovikāratvābhāvat | kintu manovṛttāvāvirbhāvitvena tatprācuryāttatra saḥ | yadyapi vijñānaṁ jīvacaitanyamāṇavamiti tatpracuryaṁ na sambhavet | tathāpi dharmabhūtajñānadvārāsya vyāptirastīti | tena prācuryamādāya tadvācakāt pratyaya ityāhuḥ | eṣa iti | apahatapāpnā nityanirastanikhiladoṣaḥ | para iti

śrīviṣṇupurāṇe | kiñca pracuraprakāśe ravirityatra pracuraśabdaḥ svarūpaparyavasāyī dṛṣṭastatra sati ānandamaya ānandasvarūpaḥ | evaṁ vijñānamayaśca bodhyaḥ | chandasi dṛṣṭānuvidhiriti tu vadanti ||13||

ko hīti anyānapānaceṣṭāṁ kaḥ kuryāt | prāṇaceṣṭāñca kaḥ kuryāt | yadyeṣa ākāśaḥ paramātmānandasvabhāvo na syāt | ānandamayatvādeva phalanirapekṣo lokayātrāṁ nirvāhayatīti lokavattu līlākaivalyamiti vakṣyati | ānandayātīti | dairghyaṁ chāndasaṁ | sphuṭamanyat | ihānandaśabdeneti | vasante jyotiṣā yajetetyatra jyotiḥśabdena jyotiṣṭoma iva ko hītyādāvānandaśabdenānandamayo bodhyaḥ ||14||

tasyaivopakrāntasya brahmaṇaḥ ||15||

netara iti | vaddhajīvāditaro mukto jīvo na māntravarṇika ityarthaḥ | vaśe iti śrībhāgavate ||16||

nanu tasyaiva sārddhamahamāgamamitivat kalpitena sahabhāvena tadā bhāvyamiti cettatrāha | bhedeti | rasa iti | māntravarṇiko hariḥ | vai prasiddhau | rasaḥ śṛṅgārādirasamurttirbhavati | yaṁ rasaṁ labdhvāyaṁ tadupāsaka ānandī praśastānandabhāk bhavatīti mokṣe jīvasya dharmitvaṁ siddham | sādharmyaṁ sāmyam | sphuṭamanyat ||17||

nanviti | prakāśātmā sattvaṁ | sattvaṁ laghu prakāśakamiti sāṁkhyokteḥ | tadeva jñānasukharūpeṇa pariṇamate | ataḥ sattvamānandahetuḥ | tacca pradhāne'stīti pracurānandaṁ pradhānamānandamayaśabditamastu | na tu brahmeti cettatrāha | kāmācceti ||18||

asminniti | pratiṣṭhitasyaikāntikabhaktasya | śiṣṭirupadeśaḥ | tatra pradhānarūpe ||19||

pūrvaṁ brahmaśābdābhyāsādikaṁ ānandamayasya brahmatve yathā hetustathā hiraṇyaśmaśrvādikamādityamaṇḍalasthapuruṣasya jīvaheturastviti dṛṣṭāntasaṅgatyārabhyate | chāndogya ityādi | atheti | upāsanāprastāvādathaśabdaḥ | ya eṣa śāstra prasiddhaḥ | ādityamaṇḍalāntarvarttī hiraṇyamayo jyotirmayaścidghana ityarthaḥ | hiraṇyasuvarṇaśabdābhyāṁ caitanyalakṣaṇaṁ jyotirgrāhyam | kanakavācibhyāṁ tābhyāṁ | spṛhaṇīyasarvāṅgatvaṁ lakṣyamityāhuḥ | śmaśruśabdenātisūkṣmāṇi romāṇyeva grāhyāṇi | vayaḥpariṇāmakṛtānāṁ teṣāṁ tatrābhāvāt | dṛṣṭasādṛśyenoktirhṛtpraveśāyeti kecit | āpraṇakho nakhāgram | yatheti | yathā kapyāsaṁ puṇḍarīkaṁ padmaṁ bhavati | evamasya puruṣasyākṣiṇī bhavataḥ | atra puṇḍarīkākṣaśabdaḥ padmasāmānyamāha | tenāruṇyāṁśasiddhāticārutālābhaḥ mahotpalamityādi paṭhadbhiḥ padmasāmānyaparyāyatayāsau paṭhitaḥ | kaṁ jalaṁ pibatīti kapiḥ sūryastenāso | dīptiryasya tadravikaravikasitamityarthaḥ | athavā kapirāso nāsāgraṁ yasya tat | gambhīrāmbhaḥsamūbhūtamityarthaḥ | yadvā kampata iti kapiḥ kuṇḍikampornalopaśceti ipratyaye nalopaḥ | puṣṭapuṇḍarīkadhāritvāt kapiḥ sakampaḥ āso nāsāgraṁ yasya tadityarthaḥ | sarvathā prasannanayanatvamarthaḥ | anena paripūrṇatvaṁ anugrahaśīlatvañca vyajyate tadanyeṣaṁ brahmarudrādīnāṁ tvapūrṇatvāt kāmakrodhādyākrāntatvāccākṣīṇi virūpāṇi bhavanti | harestu tattadabhāvāt praphullāravindanetratvamuktam | tadabhāvaśca pūrṇamada ityādi-śravaṇāt | ataevāravindanetrādiśabdaḥ uddhavādibhiḥ dhanañjayādibhirācāryaiśca prayuktaḥ | svaradaṇḍaṁ kokanadaṁ puṇḍarīkaṁ | asureṣu yo roṣaḥ sa teṣāṁ kalyāṇahetutvādanugraha eva | roṣaḥ khalu svaviṣayāniṣṭahṛtpratītiḥ | aroṣagaṇo hyāsau deva ityādi smaraṇācca | tasya puruṣasya nāma nirdiśati uditiriti | tannirvakti eṣa iti | uditaḥ udgataḥ sarvadoṣāspṛṣṭatvādunnanāmetyarthaḥ | tannāmajñānaphalamāha | udeti heti | so'pi tadvannirdoṣo | bhavatītyarthaḥ | ṛksāme tasya geṣṇau parvaṇī bhavataḥ | udgītha uccairgīyamānatvāt | sa eṣa ādityāntaḥsthaḥ puruṣaḥ | amusmāt ādityat | parāñca urddhvagā lokāsteṣāmīṣṭa īśitā bhavati | devakāmānāṁ ceśitā tatpradātetyarthaḥ | adhidaivataṁ devatāmadhikṛtyopāstivākyamityarthaḥ |

adhidaivatadhyānoktyanantaramadhyātmaṁ dhyānamāhātheti | ātmānaṁ dehamadhikṛtyopāstivākyamityarthaḥ | ya eṣo'ntarakṣiṇīti | akṣimadhyagata ityarthaḥ | sa eva | ṛgvedātmaka ityāha saiva ṛgiti | ukthaṁ śāstraviśeṣaḥ tatsāhacaryāt sāmastotraṁ | evañca sarvavedagīyamānatvamuktam | ādityapuruṣe yadrūpādikaṁ | tadakṣipuruṣe'tidiśati | tasyaitasyetyādinā | ye cāmuṣmādarvāco lokāsteṣaṁ ceṣṭe manuṣyakāmānāṁ ceti vākyaśeṣo'sti | tasyāyamarthaḥ | etasmādakṣo arvāk gatānāṁ lokānāmīśitākṣipuruṣaḥ | manuṣyabhoganāṁ ca pradāteti |

antastaddharmeti | pāpnaśabdena karma grāhyamiti vyācaṣṭe apahatetyādinā | na ceti | tat karmavaśyatāgandharāhityalakṣaṇamapahatapāpnātvam | nacautpattikamiti | devānāṁ yallokakāmeśitṛtvaṁ tanna svābhāvikaṁ kintvīśopāsanalabdhayā tacchaktyopajāyata ityarthaḥ | sphuṭamanyat ||20||

na tvādityamaṇḍalastho jīvaḥ so'stviti cettatrāha | bhedeti | ya iti | te'ntaryāmītyanvayaḥ | evañcātmaśabdenābhedo na śaṅkyaḥ | tathā sati ṣaṣṭhyarthasyopacārikatāpattiḥ | amṛta iti nityāntaryāmitvamucyate | ātmeti vibhurvijñānānanda ityarthaḥ | smṛtiścaivamāha | dhyeyaḥ sadā savitṛmaṇḍalamadhyavartī nārāyaṇaḥ sarasijāsanasanniviṣṭaḥ | keyūravān kanakakuṇḍalavān kirīṭī hārī hiranmayavapurdhṛtaśaṅkhacakra iti ||21||

pūrvapamahatapāpnatvādinā brahmaliṅgena hiraṇyaśmaśrutvādikamanyathā nītaṁ | iha liṅgādākāśabdaśrutiranyathā netuṁ na śakyā liṅgāpekṣayā śruteḥ prāvalyāditi pratyudāharaṇasaṅgatyārabhyate | asya lokasyetyasyārthaḥ | śālāvato'bhidhāna ṛṣirjaivaliṁ nṛpaṁ pṛcchati | asyeti | nikhilaprapañcādhāraḥ kā iti prāśnārthaḥ | jaivalirāha | ākāśa iti | kathaṁ tadādhārastatrāha | sarvāṇīti | bhūtākāśa vyāvṛttaye hetvantaraṁ | ākāśaṁ pratīti | tatraiva hetvantaraṁ | ākāśaḥ parāyaṇamiti | ayamākāśaḥ paramātmaiveti siddhāntārthaḥ ihetyādigranthaḥ sphuṭārthaḥ | atra sarvajagadutpattipralayapālanahetutvasarvajyāyastvānantatvādīni brahmaliṅgāni pratīyante | teṣāṁ bahunāmanavakāśaliṅgānāmanugrahāyaikasyā ākāśaśrutervādho

yuktaḥ | tyajedekaṁ kulasyārthe iti syāyāt | idamatra bodhyaṁ | śrutiliṅgavākyaprakaraṇasthānasamākhyānāṁ samavāye paradaurbalyamarthaviprakarṣāditijaimineḥ sūtraṁ | tatra nirapekṣavaraśrutiḥ | śrutisāmarthyaliṅgaṁ saṁhatyārthaṁ dhruvapadavṛndaṁ vākyaṁ kathamityākāṅkṣāprakaraṇaṁ | samānadoṣāṇāmudāharaṇānyākaragranthādvīkṣaṇīyāni ||22||

pūrvatra brahmakāntaliṅgabāhulyādākāśaśruterekasyā vādho yuktaḥ | iha tu bhūtotpattipralayaliṅgasya prāṇe'pi saṁbhave'naikāntaliṅgānantaliṅgasahacarābhāvāt prāṇaśrutervādho na yuktaḥ kartumiti | pratyudāharaṇasaṅgatyāha | katameti | atideśatvānnātra pṛthak‌saṅgatyapekṣetyeke | tatraivākāśavākyānantaraṁ śrūyate | udgīthe prastotaryā devatāprastāvamanvāyattā tāñcedavidvān prastoṣyasi mūrddhā te vipatiṣyatīti | katamā sā devatetyādi | anyārthaḥ | udgīthādhikāre prastāvadhyānamiti vaktumudgītha ityuktaṁ | cākrāyaṇo nāmarṣirdhanārthaṁ rājño yāgaṁ gatvā nijajñānavaibhavaṁ prakaṭayan prastotāramuvāca he prastotaḥ yā devatā prastāvaṁ sāmabhaktiviśeṣamanvāyattānugatā dhyānārthaṁ tāmavidvānajānan tvaṁ cet prantoṣyasi | tarhi tava mūrddhā vipatiṣyatīti śrutvā bhītaḥ san prastotā cākrāyaṇaṁ papraccha | katamā seti | tasya prativacanaṁ prāṇa iti | mukhyaprāṇavāyuvyāvṛttaye sarvāṇīti | abhisaṁviśanti pralayakāle līnāni bhavantītyarthaḥ | sarvabhūtapralayotpattirūpeṇānavakāśaliṅgena prāṇaśrutirvādhyeti na kiñciccodyaṁ ||23||

pūrvatra prāṇavākye brahmaliṅgasatvādastu brahmārthatā | iha tadabhāvānna sāttviti | pratyudāharaṇasaṅgatyāha | atha yadata ityādi | pratipādakagāyatryātmakabrahmopāsanānantaraṁ pratipādyatejomayabrahmopāsanakathanāyātha śabdaḥ | divo dyulokāt parastājjyotirdīpyate tadvai idaṁ | kutra taddīpyate tatrāha | viśvata iti | viśvasmāt prāṇivargāduparītyarthaḥ | viśvaśaśabdasya katipayārthatvaṁ vyāvartayituṁ sarvata iti | sarvasmāllokāduparītyarthaḥ | anuttameṣviti | āsthāvarabrahmānteṣvityarthaḥ | idamśabdārthaṁ sphuṭayati yadimasminniti | nikhilalokavyāpī cidrūpe harireva svahṛdi vidyamāno dhyeya iti vākyārthaḥ |

jyotiścaraṇeti | brahmaiva jyotiḥ | kutaḥ tāvānasya mahimeti | jyotiṣastasya sarvabhūtacaraṇokteḥ | tāvānityasyārthaḥ gāyantrī vā idaṁ sarvamiti | gāyantrīrūpaṁ yadbrahma varṇitaṁ tasyāsya tāvān mahimā vibhūtiḥ svayaṁ puruṣastu tato | jyāyān | tadevāha pādo'syeti | sarvāṇi bhūtānyasyaikaḥ pādaḥ | tasya tripādvibhūtistu divi dyotanavati parame vyomni cakāstīti catuṣpād vibhūtirharireva jyotiḥśabditamityarthaḥ | kīdṛśī setyāha | amṛtamitipumarthaḥ | idamatreti iha jyotirvākye | ubhayatreti tāvāniti vākye atha yaditi vākye cetyarthaḥ ||24||

chanda iti | gāyantrī vā idaṁ sarvamiti sarvātmakaṁ yadgāyantrīcchandāvarṇitaṁ | tasyaiva sarvabhūtādicatuṣpadvibhūtistāvānityanena yā varṇitā sā kila praśaṁsaiva na tu vāstavī | akṣarasamveśamātrasya chandasastathātvāsambhavāditi pūrvapakṣe'bhiprāyaḥ | siddhānte tu brahmāvatāravadgāyantryapi tadavatāra iti tathātvaṁ tasyāḥ pāramārthikamitibodhyaṁ | ṣaḍvidhā bhūtavākpṛthivīśarīrahṛdayairātmanā ca ṣaṭ‌prakārā gāyantrī varṇitā | saiṣā catuṣpadā mantrottarārdhagaditapādacatuṣṭayetyarthaḥ ||25||

bhūtādipādeti | tatpādatvaṁ bhūtādipādatvaṁ ||26||

upadeśeti | evaṁ saptamyantatvena pañcamyantatvena cetyarthaḥ | pratyabhijñeti | pradhānaprātipadikārthena pratyabhijñayā guṇabhūtavibhaktyartho na pratibandhīti bhāvaḥ | pūrvamatha yadata iti yacchabdasya prasiddhavimarśitatayā balitvāt tatsahakṛtaṁ brahmaliṅgaṁ tejoliṅgāpekṣayā balītyuktaṁ | tatheha kiñcidvalitvasampādakaṁ nāstīti pratyudāharaṇasaṅgetyaha bhāvyaṁ | pūrvatra divi diva iti pradhānaprakṛtyarthānubodhād guṇabhūtapratyayārtho yathānyathā nītastathehāpīti svatantraprāṇādipadārthabhedapratītau tatsāpekṣabrahmarūpavākyārthapratīterguṇabhūtāyā apalāpo yukto bhavitumiti dṛṣṭāntasaṅgatyā cetyāha | padārthaḥ pratītaḥ | svātantrye janakatvena vākyārthapratītergauṇyaṁ tajjanyatvenetibodhyaṁ ||27||

kauṣītakītyādi | pratardano nāma nṛpaḥ | daivodāsiḥ divodāsasya putraḥ | priyaṁ premāspadaṁ indrasya dhāma gṛhamupajagāma | tadgamane heturyuddheneti | tatkāraṇena puruṣakārapradarśanena ca ativalī pratardano nikhilānnṛpān vijitya svatulyaṁ śakraṁ vijetuṁ tallokaṁ gatavānityarthaḥ | śarīrabalena tamajeyaṁ mannāna indro jñānabalena jetumanāḥ prāha | pratardana varaṁ te dadāmīti | sahovāca pratardanaḥ | he indra tvamevaṁ varaṁ vṛṇīṣva yattvaṁ manuṣyāya hitatamaṁ manyasa iti |

tata indra uvāca prāṇo'smītyādi | mukhyaṁ prāṇaṁ vyāvarttayati prajñātmeti jñānaghana ityarthaḥ | taṁ māmāyuramṛtamiti | jīvikāṁ dattvāyurakṣakatvādāyurityucyate | jñānadānena mokṣatvādamṛtamityucyata ityarthaḥ | jīvaviśeṣe śacīnāthatvābhimānini | tadekārthasya indraśabdasamānādhikaraṇasya | tena pratardanena |

svopāsanaṁ nijabhaktiṁ | evaṁ prāpte prāṇastatheti | tannirdiṣṭa indraḥ prāṇaśabdanirdiṣṭaḥ | tatprakṛtasya indraprāṇaśabdaprakṛtasya | anugamādavabodhāt | nahyānandādirūpatvaṁ svābhāvikaṁ indre'bhyūpagantuṁ śakyaṁ | sa hi daityerupadruto'tiduḥkhī svādhikārānte vinaṣṭaśca pratīyata iti bhāvaḥ ||28||

nanu noktamiti | indraprāṇaśabdanirdiṣṭaḥ paramātmatetyetanna yuktamityarthaḥ | tatra heturvaktriti | tathāhi | svahṛdi karaṁ nidhāyendro vakti māmeva vijānīhi iti | teneti | tvāṣṭravadhādikamindrenaiva kṛtaṁ natu paramātmanā | tathārthatve purāṇetihāsaprasiddhārthavirodhapattiritibhāvaḥ | triśīrṣāṇaṁ triśirasaṁ tvāṣṭram viśvarūpaṁ | rut vedāntavākyaṁ tadyeṣāṁ mukhe nāsti te'runmukhāstānabrahmajñānṛṣīn śālāvṛkelabhyā'raṇyaśvabhyaḥ prāyacchaṁ dattavānasmītyetat sarvaṁ rajoguṇini jīve tasmin saṁbhavatīti | yasyendrasya jīvabhāvo jīvadharmo vijñātaḥ sa indraḥ pratardanaṁ prati svamevopāsyamupadiśati na tu parameśvaramityato noktaṁ yujyata ityarthaḥ | na tvānando'jaro'mṛta ityupasaṁhāravākyasya kā gatiriti cettatrāhopakramānurodheneti | tattveneti prāṇatvena | tasya tatheti indrasya prāṇatvenopadeśa ityarthaḥ | evañcedantenāśaṅkya | nirākarotyadhyātmetyādinā tathāhīti | hitatamaṁ varaṁ paramapuruṣārthalabhopāyaṁ pratardanaḥ papraccha | tallābhakāmasya tasyendraḥ prāṇopāsanamupādideśa | sa tu prāṇaḥ paramātmaiva na vāyuvikāraḥ | tameva viditvetyādiśrutibhyaḥ | tathā sa yo ha māṁ veda na ha vaitasya kenacit karmaṇā loko'numīyate | na steyena bhrūṇahatyayetyādikaṁ paramātmaparigrahe ghaṭeta nendraparigrahe ghaṭeta | tadarthastu yo'dhikārī māṁ madvṛttyekahetuṁ madvyāpakaṁ vā paramātmānaṁ veda anubhavati tasya brahmajñasya loko mokṣaḥ kenacit karmapānumīyate na hiṁsyate | daivāt patitānāṁ pāpānāṁ vidyayā bhasmībhavāt | vahnijvālayaivaiṣīkatulānāmiti | eṣa eva sādhukarmetyādinā nikhilaprāṇipravartakatvaṁ paramātmadharma eva | evaṁ na vācaṁ vijijñāsīta vaktāraṁ vidyāditi | vaktāramupakramya tadyathā rathasyāreṣu nemirarpitetyādinā jaḍacetanasamastādhāratvaṁ darśitaṁ | tacca vaktustasya paramātmatve satyeva saṅgaccheta nānyathetyarthaḥ |

śrutyarthastu yathā loke prasiddhasya rathasyāreṣu madhyavartiśalākāsu yaṭsu cakropāntānemirarpitā | nābhau cakrapiṇḍikāyāmarā arpitāḥ | tathā bhūtamātrāḥ prajñāmātrāsvarpitāḥ | bhūtāni khādīni mātrāḥ śabdādayo viṣayāścetyarthaḥ | jīvarūpāsu prajñāmātrāsu citsvityarthaḥ | tāśca prāṇe paramātmanyarpitā iti | sa eṣa ityādikaṁ sphuṭaṁ paramātmaparaṁ | ānandātmakatvādi ceti | ādinājaratvāmṛtatvalokanāthatvasārvaiśvaryāṇi gṛhyāṇi | tasmādadhyātmasambandhabāhulyādbrahmopadeśa evāyaṁ | nendrātmakajīvaviśeṣopadeśa iti siddhaṁ ||29||

nanvevamiti | evaṁ nikhilasya vākyasya brahmaparatve sati | māmeva vijānīhi iti vakturindrasya svopadeśaḥ kathaṁ saṁbhavedityarthaḥ |

saṅgatimāha śāstreti | vijñāteti | vijñātajīvadharmeṇyerthaḥ | svopadeśo nijopadeśaḥ | na vai vāca iti | prāṇāyattavṛttikatvādvāgādīnāṁ prāṇarūpatā praṇābhidhānañca yathā tadbrahmāyattavṛttikatvādindrādijīvānāṁ brahmarūpatādītyarthaḥ | prāṇasaṁvāde kathāsti | bāgādayaḥ sarve pratyekamātmanaḥ śraiṣṭhyaṁ manyamānāḥ tanniścayāya prajāpatimupajagmuḥ | sa ca tānuvāca | yasminnutkrānte śarīraṁ pāpiṣṭhataramiva bhavati sa yuṣmākaṁ śreṣṭha iti | prajāpatāvevamuktavati bāgādiṣu krameṇotkrānteṣvapi mūkādibhāvena śarīraṁ susthamasthāt | mukhyaprāṇasyaccikramiṣāyāṁ tu bāgādayo vyākulatāmāpuḥ | tāṁ vīkṣya sa tānuvāca mā mohamāpadyatha | yato'hamevaitat pañcadhātmānaṁ pravibhajyaitadvānamavaṣṭabhya vidhārayāmīti | iha bāgādīnāṁ prāṇaikāyattavṛttitvaṁ visphuṭaṁ | pañcadhā prāṇāpānādirūpeṇa | vānaṁ śarīraṁ | vanati gacchatīti vyutpatteḥ | tathācaivamiti | evaṁ viduṣa īdṛśajñānaviśiṣṭasya brahmāyattavṛttiko'hamiti jānata iti yāvat | svaprajñāṁ svīyaṁ tajñānaṁ | svavineye svaviśiṣṭe pratardane rājñi | sañcicārayiṣoḥ sañcārayitumicchorindrasya māmeva bijānīhīti ityādyupadeśastaṁ prati babhūvetyarthaḥ | anyathā īdṛśopadeśabhāve īśvaraḥ kaścidastītyevamupadeśe satīti yāvat | asau pratardanaḥ

svamātmānaṁ brahmāyattavṛttikaṁ na jānīyādityarthaḥ | vāmadevavaditi | tadekārthena ahaṁśabdasāmānādhikaraṇyena ātmānaṁ vyapadiśatītyarthaḥ | saṅgatyantaramāha | smṛtiśceti | yo'yamiti śrīviṣṇupurāṇe | viṣṇuṁ prati devānāṁ vākyaṁ tadvyāpyatvāt devāstadabhinnā ityarthaḥ | sarvamiti śrīgītāsu arjunavākyaṁ | sarvavyāpakatvāt tvattaḥ sarvaṁ na bhinnamityarthaḥ | aparāṁ saṅgatimāha | loke'pīti | sthānaikye gāva iti | mataikye vivadamānā iti | tāmekatāṁ ||30||

ardhamaṅgīkṛtya āśaṅkyāte | nanviti | prāṇasya jīvatve vaktṛtvaṁ liṅgamāha na vācamiti | vaktā khalu indrākhyo jīvaḥ yena triśīrṣā viśvarūpo nijaghne iti jīvaliṅgaṁ visphuṭaṁ | yāvaditi prāṇasya śarīradhāraṇaṁ tadutthāpanañca | prāṇavāyutve liṅgamiti mukhyaprāṇaliṅgaṁ visphuṭaṁ | evaṁ yo vai iti | prāṇaḥ prāṇavāyuḥ | prajñāḥ jīvacaitanyamiti pūrvapakṣārthaḥ | jīvādyuktāviti jīvamukhyaprāṇābhidhāne ityarthaḥ | yaḥ prāṇaḥ sā prajñetyebhede | yuktimāha | pravṛttīti | paramātmaliṅgantu sa eṣa prāṇa eva prajñātmānando'jarāmṛta ityādi visphuṭamiti | tasmāt trayamiti | upakramopasaṁhāraparyālocanayā brahmarūpaikavākyārthapratītāvapi

tasyā jīvamukhya prāṇarūpapadārthapratītijanyatvena gauṇatvāt padārthapratīteśca tajjanakatvena prādhānyadekavyākārthapratītimapohya vākyabheda eva nyāya iti jīvādīnāṁ trayāṇāmupāsyānāṁ pratyekaṁ svātantryeṇa vākyārthatvamastviti |

etat pariharati jīveti | tāvapi jīvaprāṇavapi | na caikasminniti | upakramādibhyāṁ brahmaparatve sambhavati sati vākyabhedo na yuktastasya gauravadoṣāpādakatvādaniṣṭaprasaṅgakatvāccetyarthaḥ | na ca padārthapratītermukhyatvaṁ tasyā vākyārthapratītiśeṣatvāt | tasmāt paraiva mukhyeti | na hi janakatvamātreṇa mukhyatā yuktā | sannipatyopakārakāṇāmapi tadāpatteḥ | ayamāśaya iti | prāgeva tathānugamādityarthaḥ | anyatreti | tatra katamā setyādi prakaraṇe | ihāpi pratardanopākhyāne | tadarthatvaṁ brahmaparatvaṁ | brahmeti | brāhmī brahmaniṣṭhā yā kriyāśaktirjñānaśaktiśca tayorityarthaḥ | nanu vibhvostayorutkramaṇaṁ na sambhavediti cenmaivaṁ | tayoracintyatvena tatsambhavāt | tasmāt kāryanivṛttireva tadutkramaṇamiti vyākhyātāraḥ | ubhayoriti | siddhānte dharmadharmiṇorabhedādityarthaḥ | tasmāditi | atra prakaraṇe jīvaprāṇaprasaṅgagandho'pi nāstīti | bhāvaḥ | nanviti | prāk‌ ataeva prāṇa ityasminnadhikaraṇe | sa saṁśayaḥ ||31||

iti śrīti | śrīmaditi brahmaviśeṣaṇaṁ | brahmaṇo'timanojñasanniveśivigrahatvena svātmakasārvajñyādyanantaguṇavṛndalakṣmīdhāmavaiśiṣṭyeṇa ca atra pratipādanāt | sūtraviśeṣaṇaṁ vā | viśadārthapratipadaśālitvāt alpākṣaraiḥ padairmahatāmarthānāṁ pratipādanādvā | bhāṣyaviśeṣaṇaṁ vā | alpairvarṇairgabhīrāṇāmarthānāṁ niveśanāt | pratipādārante pratyadhyāyānte ca tattadarthasūcakairaticārubhiḥ padyairalaṅkṛtatvāccetīti ||

iti śrīgovindabhāṣyavyākhyāne sūkṣmābhidhāne prathamādhyāyabhāṣyasya

prathamapādo vyākhyātaḥ ||1||

advitīyapādaḥ |

asmin pāde aspaṣṭabrahmaliṅgāni vākyāni brahmaṇi saṅgamayituṁ maṅgalamācarati manomayeti | trayastriṁśatsūtrakaṁ saptādhikaraṇakaṁ dvitīyaṁ padaṁ vyākhyātumārabhate | dvitīyetyādinā | pūrvaṁ jīvādiliṅgavādhena brahmaparatvaṁ brahmaliṅgavaśādbhihitaṁ | tatheha brahmaliṅgaṁ nāsti kintu prakaraṇe brahmeti | tathāca prakaraṇāt liṅgaṁ balīti manomayatvādijīvaliṅgāt jīvaparatvamevāstviti pratyudāharaṇasaṅgatyāha | padāntarātvānnātrāvāntarasaṅgatyapekṣā ityeke | chāndogya iti | sarvamidaṁ jagat khalu prasiddhau brahmaiva bhavati | tatra hetustajjeti | tasmāt jāyate tajjaṁ tasmin līyate tallaṁ tenāniti jīvati tadanaṁ tajjañca tallañca tadanañca tajjalān lopaśchāndasaḥ viśeṣaṇānāṁ karmadhārayaḥ | brahmāyattavṛttikatvāt sarvaṁ jagadbrahmaivetyarthaḥ | iti śabdo hetau | yasmāt sarvaṁ vastu brahma ato dehādyayogāt śāntaḥ sannupāsīta | upāsteḥ phalamāha | atheti | puruṣo'dhikārī upāsakaḥ | kratumayaḥ saṅkalpapradhānaḥ | tatra heturyatheti | asmin loke sthitvā yathā yādṛśaḥ kraturupāsanātmakaḥ saṅkalpo yasya saḥ | yena dāsyādinā bhāvena hariṁ prepsyatītyarthaḥ | tathā tena bhāvena viśiṣṭa eva ito lokāt pretya paralokaṁ gatvā mokṣī bhavatītyarthaḥ | tasmāt puruṣaḥ kratumupāsanāṁ kurvīta | kimupāsītetyākāṅkṣāyāmāha | manomaya ityādi | vibhaktivipariṇāmena manomayatvādiguṇakaṁ harimupāsītetyarthaḥ | bhārūpaḥ prakāśasvarūpaḥ caitanyaghana iti yāvat | satyasaṅkalpaḥ saphalamānasakriyaḥ | ākāśātmā sarvagataḥ | sarvakarmā vicitranānālīlaḥ | sarvakāmo nikhilabhogyasampannaḥ | tadevāha | sarvagandhaḥ sarvasa iti | aśabdamasparśamityādinā prākṛtagandhādipratiṣedhadaprākṛtāsādhāraṇagandhādisampanna iti yāvat | śabdasparśarūpopalakṣaṇārthamāha | sarvamiti | idaṁ gandhādi bhogyaṁ sarvamabhyātto'bhito gṛhṇan vibhātītyarthaḥ | bhāvaktāmbhādarśādyaci padasiddhirbhuktā brāhmaṇā itivat | avākyaścāsāvanādaraśceti vigrahaḥ | avākyaḥ siddhasarvārthatvena yācñāvākśūnyaḥ | anādaraḥ brahmādijagat tṛṇīkṛtya sukhamāsīna ityarthaḥ | yadvā-avākyaḥ kārtsnyena vācāmagocaraḥ | anādaraḥ nāstyādaraḥ svetareṣu yasya saḥ | sarveśvaratvāt sarvairādriyamāṇo'sau nāsya kaścidapyādaraṇīya ityarthaḥ | śrutyantarañca vṛkṣa iva stabdho divi tiṣṭhatyekastenedaṁ pūrṇaṁ puruṣeṇa sarvamiti | kṛpāviṣayastu sarvo bhavatyeva | anādaraḥ ātmasambhāvanāśūnya iti vā | tatra saṁśaya iti | manomayatvādīnāṁ prakṛtabrahmasāpekṣatvanirapekṣatvābhyāṁ sandehotpattirityarthaḥ | tanniṣedhānmanaḥprāṇaniṣedhāt | pūrvanirdiṣṭaṁ prakṛtaṁ | antima iti | etadabrahmaitamitaḥ pretyābhisambhavitāsmītyantimavākyastha ityarthaḥ |

nanu manomayatvādikaṁ jīvaliṅgamastu prakṛtaliṅgasambandhi māstu prakaraṇālliṅgasya balitvāditi cet tatrāha | yadyapīti | svavivakṣayā brahmavivakṣayā | tathāpīti | manomayatvāderviśeṣyākāṅkṣāyāṁ yat sarvaṁ khalvidamiti brahma prakṛtaṁ tadevānveti nāprakṛto jīva ityarthaḥ | anyathā prakṛtahānaprasaṅgāt | yato vāca iti | manogrāhyatvaniṣedho viṣayavāsanayā manasi brahmasphūrttirna bhavedityarthakaḥ | kārtsnyāviṣayatāparyavasāyī vetyarthaḥ | prāṇaśarīra iti | yathātmā śarīrasya niyāmakastatheśvaraḥ prāṇānāmityarthaḥ | athavopāsakānāṁ prāṇatulyaṁ yasya śarīraṁ śrīvigraho bhavati sa paramātmā prāṇaśarīra ityucyate | aprāṇo hyamanā iti yaḥ prāṇādipratiṣedhaḥ sa tu prāṇānadhīnasthititvāt mano'nadhīnajñānatvācceti kramādbodhyaḥ | prākṛtaviṣayo veti | aprāṇo hyamanā iti śrutiḥ prākṛte prāṇamanasī tatra niṣedhati na tu svarūpānubandhinī te | itarathā manovānityādiśrutivyākopaḥ syādityarthaḥ | manovāniti samanā ityarthaḥ | kṛtsnā śrutistu yadātmako bhagavān tadātmikā vyaktiḥ kimātmako bhagavān jñānātmakaḥ aiśvaryātmakaḥ śaktyātmakaśceti buddhimano'ṅgapratyaṅgavattāṁ bhagavato lakṣayāmahe buddhimān manovān aṅgapratyaṅgavānityeṣā | anīdavātamiti | avātaṁ vāyuvikāraprāṇarahitaṁ brahma anīt svarūpānubandhinā ṛgādyātmakena prāṇena aśvaśīdityarthaḥ | kṛtsnā śrutistu na mṛtyurāsīdamṛtaṁ na tarhi na rātryahna āsīt praketaḥ anīdavātaṁ svadhayā tadekaṁ tasmādvānyaṁ na paraṁ kiñcanāseti | asyārthaḥ | tarhi mahāpralaye mṛtyurnāsīt amṛtaṁ sudhā ca nāsīt rātrerahnaśca praketaścihnabhūtaścandro raviśca amṛtabhoktā nāsīt | svadhayā pitṛbhāgena saheti yojyaṁ | nanvevaṁ śūnyavādāpattiriticet tatrāha | tadekamavātaṁ brahmānīt tasmādanyat paraṁ kiñcana nāsa iti | hṛdeti | hṛtpadme manīṣayā | niścitya manasā yo'bhikgupto dhyāto bhavatītyarthaḥ ||1||

manomayetyādi spaṣṭaṁ ||2||

anupapatteriti | turavadhāraṇe ||3||

etamiti | ihalokāt pretya etaṁ manomayaṁ harimahamabhisaṁbhavitāsmi militāsmīti luṭaḥ prayogo gāḍhotkaṇṭhayā ||4||

bhinneti | ṣaṣṭhyantaprathamāntayaorityarthaḥ ||5||

īśvara iti | sarvasya cāhaṁ hṛdi sanniviṣṭa iti ceha bodhyaṁ | iha ṣaṣṭhyantārthāt jīvāt prathamāntārtheo harirasya iti smṛtito'pi labhyata ityarthaḥ ||6||

nanveṣa iti | me'ntarhṛdaye eṣa ātmāsti | kīdṛśaḥ brīheryavādvā aṇīyānatisūkṣmaḥ |

arbhaketi | arbhakamalpamokaḥ sthānaṁ yasya tatvādityarthaḥ |

vyomavadasyeti | asyāntahṛdayavarttibrīhyādyatisūkṣmasyātmana ityarthaḥ | tadyugmāṁ hetudvayaṁ | mitatvena paricchinnatvena | ayamatreti | bhāktaṁ gauṇaṁ | tasmin | vibhau | tathā tatheti | aṇutvena prādeśamātratvādinā cetyarthaḥ | tathaiva yugapaditi | sarveṣu lokeṣu mitho'tidūrāḥ saṁjātapremāṇe haribhaktāstiṣṭhanti | tairyugapaddhyāyamāno'ṇvādirūpo harirekadaiva teṣu sannihitaḥ pratyakṣībhavatīti prādeśamātraḥ dvibhujanarākāraścaturbhujadevākāraścetyādipadāt | na ca tatra tatra dhāvan sannidadhātīti śakyaṁ bhaṇituṁ yaugapadyāsambhavāt | tasmādvibhūreva so'cintyaśaktyāṇutvādidharmā sarvatra sphuratīti ||7||

vaiśeṣyāditi svārthe ṣyaṇ |

tadupeti | tacchabdaḥ sukhaduḥkhe parāmṛśati | tasyeśvarasya | pūrvaṁ jīvasya yathā | bhoktṛtvamuktaṁ neśvarasya tathāttṛtvamapi jīvasyaivāstu na tvīśvarasya iti dṛṣṭāntasaṅgatyāha yasyeti | asyārthaḥ | ubhe jātyā prasiddha brahmakṣatre yasya īśvarasya odano'nnaṁ bhavataḥ sarvāmārako mṛtyuryasyopasecanamodanabhojanopayogi ghṛtādi bhavati taṁ pareśaṁ nāvirato duścaritādityādiśrutyupadiṣṭopāyavān yathā veda itthamanyastūpāyaśūnyo na vedeti kākvārthaḥ ||8||

atra kaściditi | attā bhakṣakaḥ |

saditareti | upasecanetarasyānnāderadane galādhaḥkaraṇe nimittaṁ heturityarthaḥ | paramātmaikāntaṁ tanmātravartti | tasya nikhilajagatsaṁhartṛtvarūpāsyādanasya ||9||

aṇorityādi sugamaṁ ||10||

pūrvaṁ brahmakṣatrapadasya mṛtyupadasānnidhyāt yathā prapañcaratvaṁ tathehāpi chandasya sannihitaguhāpraveśādinā buddhiprāṇaparatvamastviti dṛṣṭāntasaṅgatyāha | tatraiveti | pūrvapakṣe buddhiprāṇabhinnajīvajñānaṁ phalaṁ | siddhānte tu jīvabhinnaparamātmajñānamiti | bodhyaṁ | ṛtamityasyārthaḥ | ṛtamāvaśyakaṁ karmaphalaṁ pibantau bhuñjānau jīveśau | chatriṇo gacchantītivat ekasya jīvasya pānakartṛtvena īśasyāpi tattvena vyapadeśaḥ | sukṛtasya puṇyasya kārye deharūpe loke sthitau | parārdhye parasyeśasyārddhaṁ sthānamarhatīti tathā hṛdītyarthaḥ | kīdṛśe parame śreṣṭhe | yā guhā nabholakṣaṇā tāṁ praviṣṭau chāyātapau tadvadviruddhadharmāṇau tau brahmavido vadanti | pañcāgnayaḥ karmiṇaśca trināciketāśca vadantītyarthaḥ | trināciketuragniścito yaiste'pītyarthaḥ | kathañciditi | upacārāditibhāvaḥ | asau dvitīyaḥ |

yā prāṇeneti | prāṇena sambhavatīti bhūtibhirvyajāyateti cokterjīvo'yaṁ pratīyate | taṁ durdarśamiti | devaṁ dyotamānaṁ yaṁ matvā dhīro harṣaśokau | saṁsāradharmau | jahātītyukterīśvaro'yaṁ pratīyata ityāśayaḥ | tatra durdarśā durjñānaṁ ataeva gṛḍhamanupraviṣṭaṁ guptatayā sthitaṁ | nāhaṁ prakāśaḥ sarvasya | yogamāyāsamāvṛta ityukteḥ | kvetyāha | guheti | hṛtpuṇḍarīkasthamityarthaḥ | gahvareṣṭhaṁ gahvare anekavidhārthasaṅkaṭe dehe sthitaṁ | purāṇaṁ cirantanaṁ | adhyātmeti | dhyānalābhenetyarthaḥ ||11||

vijñāneti vijñānaṁ buddhiḥ ||12||

pūrvatra pibantāviti prāthamikadvivacanāntatvena samānajīveśvaradṛṣṭyanusārāccaramaśrutā guhāpraveśādayo nītāstathātra dṛśyata itiprāthamikapratyakṣatvoktyākṣipratibimbapratītyanurodhāccaramaśrutā amṛtatvādayaḥ kathañcit stutyarthatvena neyā iti dṛṣṭāntasaṅgatyāha | chāndogya ityādi | pūrvapakṣe pratīkasyopāsanaṁ phalaṁ siddhānte tu īśvarasya iti bodhyaṁ | tatropakośalavidyāsti ya eṣo'ntarakṣiṇītyādi | asyārthaḥ | akṣiṇi yaḥ puruṣo dṛśyate śāstrataḥ pratīyate sa eṣa | ātmā harirityācārya upakośalaṁ pratyuvāca | antariti akṣimadhyastha ityarthaḥ | pratibimbaṁ vyāvarttayituṁ āha etaditi | akṣirūpasya sthānasya brahmasārūpyamāha taditi | asminnakṣiṇi | vartmanī pakṣmasthāne iti dvitīyādvivacanāntatvaṁ tayornirlepatvāt sārūpyaṁ brahmaṇaḥ | vibhūtimāha etamiti | tasya niruktiretaṁ hīti | sarvāṇi vāmāni manojñāni vastūni etamakṣisthaṁ puruṣaṁ abhisaṁyātyābhimukhyena sāmantyenāpnuvanti sarvasampanniṣevito'sāvityarthaḥ | ādya iti | puruṣaśchāyārūpaḥ pratibimbaḥ syādityarthaḥ | dvitīyo veti | cakṣuradhiṣṭhātā sūryo dvitīya ucyate | eṣa sūryaḥ | asmiṁścakṣuṣi | kiṁveti | tṛtīyo jīvaḥ | ādipadāt vāmanītvādīnāṁ grahaṇaṁ | tathāhi vākyaśeṣaḥ | eṣa u eva vāmanīreṣa hi sarvāṇi vāmāni nayati | eṣa u eva bhāmanīreṣa hi sarveṣu lokeṣu hi bhātīti | nayati svopāsakān prāpayatīti nikhilābhīṣṭadātṛtvaṁ | bhātīti nikhilaprakāśakatvaṁ coktaṁ |

akṣyantara ityādi spaṣṭaṁ ||13||

ya ityādi sugamam ||14||

sukheti | ācāryājñayā tadgṛhe cirasthitagārhapatyādīnagnīn paricarantamupakośalaṁ prati prasannāste'gnayaḥ procuḥ prāṇo brahma kaṁ brahma khaṁ brahmeti | atra kaṁśabdo vaiṣayike sukhe rūḍhaḥ khaṁśabdastu bhūtākāśa iti mitho bhedaprāpteḥ punarāha yadvāva kaṁ tadeva khaṁ tadeva kamiti | itthañca mitho vaiśiṣṭyapratipādanena yaṁ sukhaviśiṣṭaṁ brahma prakrāntaṁ tasya punarasminnakṣisthavākye'bhidhānācca sa paramātmetyarthaḥ | āntarālikī madhyasthā | brahmeti hṛcchodhakatayatyarthaḥ | kāṣāyapaktiḥ karmāṇi jñānantu paramā gatiḥ kaṣāye karmabhiḥ pakve tato jñānaṁ pravarttata ityādi smṛtibhyaḥ | iha viśiṣṭyeti | śrutau yanmitho vaiśiṣṭyamuktamasti iha sūtre sphuṭaṁ tasyoktyā satyaṁ jñānamanantamityādyuktānāṁ jñānādiśabdānāñca dharmiparatvamuktaṁ | natu jaḍavyāvṛttaṁ jñānaṁ paricchinnavyāvṛttamanantamitivallakṣaṇaṁ vidheyamiti bhāvaḥ ||15||

śrutopaniṣatketi | śrutyantare athottareṇa tapasā brahmacaryeṇa śraddhayā vidyayātmānamanviṣyādityamabhijapanta etadvai prāṇānāmāyatanametadamṛtametadabhayametat parāyaṇametasmānna punarāvarttate ityasmin yā devayānākhyā gatiruktetyarthaḥ | asyārthaḥ | atha dehapātānantaraṁ brahmacaryāditapasā hetunātmānamīśvaramanusandhāya taddhyānarūpayā vidyayottaramārgamarcirādikaṁ prāpya tenādityādidvārā tamīśvaraṁ prāpnoti | tasya viśeṣaṇāni etadvai prāṇānāmityādīni saiva gatirihopakośalasya akṣipuruṣavidaḥ kathyate | atha yadu caivāsmin śavyaṁ kurvanti yadi ca nārciṣamevābhisaṁbhavatītyādinā etena pratipadyamānā imaṁ mānavamāvarttaṁ nāvarttanta ityantena | asyārthaḥ | asminnupāsakagaṇe mṛte sati yadi putrādayaḥ śavyaṁ śavasambandhisaṁskārādikarma kurvanti yadi vā na kurvanti ubhayakhāpyakṣatopāstikaphalāste upāsakā arcirādidevān prāpnuvanti | te cāmānavapuruṣāntāṁstān brahma gamayantīti viśeṣastvarccirādinā vakṣyate | bahuvacanena mokṣe jīvabahutvaṁ siddhaṁ ||16||

eyāṇāmiti | pratibimbasya tāvat puruṣāntarasannidhāyattatvāt cakṣuṣi niyamenāvasthitirna saṁbhavet | sūryasya ca raśmidvāreṇa cakṣuṣi sthitivacanāt deśāntarasthasyāpi tasya karaṇapravartakatvopapatterna tatrāvasthānaṁ | jīva ca nikhilakaraṇānukūlyāya nikhilatadāśrayabhūte sthānaviśeṣe hṛdyavasthitiriti na tatra taditi trayāṇāṁ tadasambhavaḥ ||17||

pūrvatra sūtrāntare yaścakṣuṣi tiṣṭhannityantaryāmibrāhmaṇasthavākyamantaryāminaḥ paramātmatvaṁ siddhavat kṛtvoktaṁ tadākṣipya samādhānādākṣepo'tra saṅgatiḥ | yaḥ pṛthivyāmityādi | pradhānayogijīvānyataropāstiḥ pūrvapakṣe phalaṁ siddhānte tu paramātmopāstiḥ | yaḥ pṛthivyāṁ tiṣṭhannantaryāmītyukte sthāvarādiḥ sa iti śaṅkā syāt tadvāraṇāya pṛthivyā antara iti | pṛthivīdevatāṁ vārayituṁ yaṁ pṛthivī na vedeti | tasyā niyāmako'sāvityāha yasya pṛthivītyādi | eṣa ātmā vibhuvijñānānandaḥ śrīharirantaryāmyamṛto nityaḥ sa ityarthaḥ | evaṁ yaḥ pṛthivyāmityādyadhidevatānantaraṁ yaḥ sarveṣu lokeṣvityadhilokaṁ yaḥ sarveṣu vedeṣvityadhivedaṁ yaḥ sarveṣu yajñeṣvityadhiyajñaṁ yaḥ sarveṣu bhūteṣvityadhibhūtaṁ yaḥ prāṇeṣvityādi ya ātmanītyantamadhyātmañca kaścidantaḥstho yamayitā śruyate sa tatra tatra sthitaḥ pradhānaṁ yogijīvo harirveti saṁśaye pradhānapakṣaṁ vyutpādayati tadantaḥsthatvāderiti | yogijīvapakṣaṁ vyutpādayati jīvo veti | sarvāntaḥ

praveśanaṁ yogadharmabalena bodhyaṁ | yaduktaṁ nāradaṁ prati tvaṁ paryaṭannarka iva trilokīmantaścaro vāyurivātmasākṣīti | tasyeti yogijīvasya |

evaṁ prāpte siddhāntamāha antaryāmīti | vibhuvijñānānandatvādinātmaśabdārtho bodhyaḥ | taddharmāṇāmiti | na caite anyatra mukhyatayā saṁbhaveyurityāśayaḥ ||18||

na ceti | uktahebhūnāṁ draṣṭṛtvādayaḥ pratipakṣā iti teṣāṁ hetvābhāsatā bodhyā | nānyato'sti draṣṭeti | adṛṣṭatve sati draṣṭā ato'ntaryāmito'nyo nāstītyarthaḥ | itthañca yogijīvo'pi nivāritastasya paramātmano'prastutatvāt ||19||

śārīraśceti | ubhābhyāṁ bhedena pāṭhāduktahetavaḥ satpratipakṣā ityarthaḥ | evaṁ yuktyā antaryāminaḥ paramātmatvaṁ nirṇīya subālopaniṣatkaṭhoktyā cettasya tattvaṁ nirṇetumāha subāleti | tatra hyavyaktākṣarayoḥ pradhānajīvayorantaryāmī śrīnārāyaṇa iti sphuṭamucyate | tasmādantaryāmī śrīharireveti ||20||

pūrvatra pradhānavirodhidraṣṭṛtvādicetanadharmavaśāt pradhānaṁ nāntaryāmītyuktaḥ | tarhi tadvirodhidharmāśravaṇādihādṛśyatvādiguṇakaṁ pradhānaṁ bhūtayonirastviti pratyudāharaṇasaṅgatyāha | athetyādi | asyārthaḥ | pūrvaṁ ṛgvedādiparā vidyā upadiṣṭā | tadānantaryamathaśabdārthaḥ | yayā tadakṣaramadhigamyate sa parā utkṛṣṭaphaletyarthaḥ | varṇasamudāyaṁ nirasyati yattaditi | adreśyamadṛśyaṁ jñānendriyairalabhyamityarthaḥ | agrāhyaṁ karmendriyaiḥ | agotraṁ vaṁśaśūnyaṁ | avarṇaṁ jātihīnaṁ | acakṣuḥśrotraṁ cakṣuḥśrotrarahitaṁ jñānendriyopalakṣaṇametat | apāṇipādaḥ pāṇipādarahitaṁ karmendriyopalakṣaṇametat saṁyogasambandhena karaṇapratiṣedh'yaṁ | ataḥ smaryate | pāṇipādādyasaṁyutamiti | svarūpānubandhikaraṇavattvastvastīti vakṣyati | nityaṁ sadaikarasaṁ | vibhuṁ prabhuṁ | sarvagataṁ vyāpakaṁ | susūkṣmaṁ durjñeyaṁ | avyayamavināśi | yad yathoktaṁ | akṣaraṁ bhūtayoniṁ dhīrā yayā paripaśyanti sā parā vidyeti | uttaratreti | divyo dyotamānaḥ | amūrttaḥ saṁyogasambandhena mūrtirahitaḥ | puruṣaḥ puruṣākāraḥ | sabāhyābhyantaro vibhuḥ | aprāṇa ityādyuktārthaṁ | parataḥ prakṛteḥ parādakṣarājjīvāt para iti | parato'kṣarāditi | parataḥ mahataḥ parādakṣarāt pradhānādityarthaḥ | tadeva vyācaṣṭe sarveti |

adṛśyatveti | adṛśyatvādayo guṇā yasya sa tathā | ubhayatra vākyadvaye | sarvajñaḥ sāmānyena sarvaviṣayakajñānavān | sarvavid viśeṣeṇa tādṛśaḥ | tasmāditi | tasmāt tapaḥśaktikāt sarvajñāt jñānatapaskāt puruṣāt brahma triguṇāvasthaṁ pradhānaṁ jāyate | tasmādavyaktamutpannaṁ triguṇaṁ dvijasattameti śravaṇāt ||21||

nanvete vākye prakṛtipuruṣayoḥ pratipādake kuto na syātāmiti | cet tatrāha viśeṣaṇeti | tābhyāṁ vākyābhyāṁ | ubhayatrāpi ubhayorapi vākyayoḥ ||22||

rūpopeti | rūpaṁ viśeṣaṇaṁ tacca rukmavatspṛhaṇīyavarṇatvaṁ jagatkartṛtvaṁ sārvaiśvaryañcetyādi | na cedaṁ prakṛtau jīve vā saṁbhavet kintu paramātmanyeva| tasmāt sa evādṛśyatvādidharmeti ||23||

prakaraṇeti | sugamaṁ ||24||

smṛtirapīti śrīvaiṣṇavaṁ bodhyaṁ | ātharvaṇī śrutirmaṇḍūkaṁ | vyāpi svetareyāṁ | avyāpyaṁ svetaraiḥ | bhagavat ṣaḍbhagaviśiṣṭaṁ | vācyaṁ bhagavacchabdena na tu tena lakṣyaṁ | paramātmanaḥ svarūpamiti caitanyaṁ brahmaṇaḥ svarūpamitivat | satattvaṁ yāthārthyaṁ | tajjñānaṁ parā vidyeti |

pūrvatra vākyārambhe tādṛśatvādisādhāraṇadharmasya vākyaśeṣasthasārvajñyādyabhidhānena paramātmaviṣayatvaṁ darśitaṁ tathāpyatrāpyārambhasthasādhāraṇaśabdasya vā vākyaśeṣasthahomādhāratvābhidhānena prasiddhānugṛhītena jāṭharāgniviṣayatvamastviti dṛṣṭāntasaṅgatyāha | ko na ātmeti | naḥ asmākaṁ ātmā vyāpakaḥ kaḥ brahma bṛhadguṇakaṁ vastu yadvadanti tat kimityarthaḥ | ubhayorbheda utābheda ityabhiprāyaḥ | prācīnaśālasatyayajñendradyumnajanakabuḍilāḥ pañca sametya itthaṁ mīmāṁsāṁ cakraḥ | ko na iti | taduttaramuddālakena sārdhaṁ vaiśvānaro'sāviti nirdhārāyāśvapatikaikayarājamupaityocurātmānamevetyādi | saṁpratyadhyeṣi sarvadā dhyāyasi adhikaṁ jānāsīti vā | sa ca rājā dyulokasūryavyāvākāśāppṛthivīnāmekaiko vaiśvānara iti vivadamāna ete ṣaḍ ṛṣayo matsannidhimāgatā ityavagamya tādṛgviparītabuddhiṁ nirākṛtya samyag vaiśvānarabuddhiṁ grāhayituṁ tān papraccha | kaṁ tvamātmānamityādinā | pṛṣṭānāṁ teṣāmeka ṛṣirdyuloka eva vaiśvānara ityāha | anyastu sūryaḥ sa iti | evaṁ krameṇa pṛthivyastānāṁ dyulokādīnāmekaikasya vaiśvānaratvaṁ śrutvā teṣāṁ dyusūryādīnāṁ kramāt sutejastvaviśvarūpatvapṛthagvartmatbahulatvavayitvapādatvaguṇayogaṁ vidhāya pratyekavaiśvānaratvapakṣaṁ mūrdhapātāndhatvaprāṇotkramadehaśīrṇatāvastibhedaśoṣaṇairdoṣairvinindya teṣāmeva dyulokādīnāṁ vaiśvānarapuruṣaṁ prati mūrdhādibhāvamabhidhāya kṛtsnāṁ vaiśvānaropāsanāṁ upadiśati | yastvenamityādinā | abhivimānaṁ nirgarvaṁ sarvajñaṁ vetyarthaḥ | prādeśamātraṁ tatparimitaṁ | ātmānaṁ vibhucaitanyānandaṁ | acintyaiśvaryayogena vibhorapi prādeśamātratvaṁ prādeśamātrasya ca vibhutvamityupadiśati | ihāpi vakṣyate sampatterityādinā | īdṛśaṁ vaiśvānaraṁ ya upāste tasya sarvalokoccāśrayaṁ phalaṁ bhavatītyarthaḥ | tadevāha sa ityādi | lokā bhogabhūmayaḥ | bhūtāditadupādhayaḥ | ātmāno bhoktārastattatsambandhiphalamannaśabdārthaḥ | upāsanaphalamuktvā upāsyamāha | tasyeti | sutejastvaguṇā dyaustasya vaiśvānarasya mūrdhā | bhavati | viśvarūpatvaguṇakaḥ sūryastasya cakṣuḥ viśvarūpatvaṁ vividharūpatvaṁ eṣa śukla eṣa | nīla iti śruteḥ | nānāvartmagamanāt pṛthagvartmā vāyuḥ | sa nānāgatitvaguṇakastasya prāṇaḥ | bahulaguṇaka ākāśastasya sandeho madhyakāyaḥ | vayirdhinaṁ tadguṇikā āpastasya vastiḥ nābheradhaḥsthānaṁ | pṛthivī tasya padau bhavataḥ | tasya homādhāratvasiddhaye ura eva vedirityādi | barhiḥ kuśaḥ | tatra saṁśaya iti | ayaṁ varṇitaviśeṣaṇaviśiṣṭaḥ | caturṣvapīti | ayamagnirvaiśvānaraḥ yo'yamantaḥ puruṣe iti jāṭharāgnau vaiśvānaraśabdaḥ | puruṣe dehe ityarthaḥ | vaiśvānarasya sumatau syāma rājā hi kaṁ bhuvanānāmabhiśrīriti devatāgnau | asyārthaḥ | vaiśvānarasya agnyadhiṣṭhāturdevasya sumatau śobhanāyāṁ buddhau syāma vayaṁ bhavema | tasya asmadviṣayā sumatirastvityarthaḥ | tatra hetuḥ | rājāhīti | hi yato bhuvanānāṁ rājā sa bhavati | kaṁ sukhahetuḥ sukharūpo vā | abhimukhā śrīrasyeti abhiśrīḥ | viśvasmā agniṁ bhuvanāya devā vaiśvānaraṁ ketumahnāmakṛṇvanniti bhūtāgnau ca sa śabdaḥ | viśvasmai bhuvanāya vaiśvānaramagnimahnāṁ ketuṁ cihnuṁ sūryamakṛṇvan kṛtavanto devāstadudaye dinavyavahārādityarthaḥ | ko na ātmetyādau paramātmani ca sa śabda iti caturṣu sa tulya ityarthaḥ |

vaiśvānaretyādi | viśeṣo viśeṣaṇaṁ | sa śabdo vaiśvānaraśabdaḥ | svasyeti ātmano vaiśvānaraśabdasyetyarthaḥ | viṣṇvarthaṁ viṣṇuparatvaṁ | tatheti | ātmabrahmaśabdau harau mukhyavṛttāviti prāgavocāma | tadyatheṣīkātūlamagnau protaṁ bhasmībhavati tathaivehāsya sarve pāpnāno vinaśyantīti vaiśvānaropāsakasya nikhilapāpavināśaḥ phalaṁ śrutamaśca sa sarveśvara ityarthaḥ | so'pi vaiśvānaraśabdo'api ||25||

smaryamāṇamiti | ahamiti śrīgītāsu | vaiśvānaro bhūtveti | jāṭharāgnirūpastadadhiṣṭhātā sannityarthaḥ | tattvaṁ vaiśvānaratvaṁ | etasyāśchāndogyasthavaiśvānaravidyāyāḥ ||26||

jāṭharāgnimāśaṅkya nirākaroti śabdādibhya iti | ādipadagrāhyaṁ darśayati hṛdayamityādinā | tanmātreti | jāṭharāgnau svīkṛte tasmin dyumūrdhatvādikaṁ na sambhavedityarthaḥ | kiñceti | puruṣavidhaṁ puruṣākāraṁ jaṭharasthamagniṁ yo vedetyarthaḥ | ubhayamiti | jāṭhararūpaṁ puruṣākāratvañcetyarthaḥ ||27||

yo bhānuneti | yo bhūtāgnirdevaḥ pṛthivīṁ dyāñcemāṁ dyāvāpṛthivyau rodasī antarīkṣaṁ tayormadhyañca bhānunā rūpeṇātatāna vyāptavān sa dyulokādyavayavo | bhūtāgnirdhyeya ityarthaḥ | siddhānte tu stutiparametat | sa vaiśvānaraḥ ||28||

pūrvamagnyādiśabdānāṁ jāṭharāgnirūpe jāṭharāgnyadhiṣṭhātari vā harau vṛttirdarśitā idānīṁ tadarthakalpanāṁ vinaiva sākṣādeva teṣāṁ tasmin harau vṛttiriti jaiminimatenāpi darśyate | sākṣādapīti | viśveṣāṁ nikhilānāṁ prāṇināṁ naro netā pravartakaḥ sarveśa iti yāvat | athavā viśve sarve navā yasmāt sa viśvānaraḥ | viśvaścāsau naraśceti vā | nare saṁjñāyāmiti sūtrāt dīrghaḥ | sa eva vaiśvānaraḥ | agi gatāvityato'gernirna lopaśceti nipratyaye'gniriti rūpaṁ | tanniruktiśca aṅgayatītyagnirjanma prāpayatīti nikhilajanmaprada ityarthaḥ | sa ca sa ca śabdaḥ sākṣāt pareśavācaka iti na kāpi kṣatiriti jaiminirāha | sa kasmādevaṁ vyācaṣṭe | tatrāha guṇeti dyumūrdhatvabhaktadoṣanirdāhakatvāditadekāntaguṇānāśritya tathā vyācakṣāvityarthaḥ | anyathā tacchṛvaṇaṁ vā vyākupyet ||29||

taddṛṣṭīti | prādeśamātratvena dhyāyatāmityarthaḥ | abhivyaktaḥ sphuritaḥ | smṛtiśca kecit svadehāntarhṛdayāvakāśe prādeśamātraṁ puruṣaṁ vasantamityādi ||30||

anusmṛteriti | smṛtisthānahṛnmānasya smaryamāṇe sthānāni harāvupacaryata iti vādarimataṁ | tathāca vibhau tasmiṁstanmātratvaṁ bhāktamiti ||31||

āśmarathyābhimatāmacintyaśaktisampattiṁ jaiminimatena sphuṭayan tanmātratvaṁ | vāstavaṁ sthāpayati sampatteriti | acintyaśaktikatvaṁ tarkāgocaratvaṁ durghaṭaghaṭanāpaṭīyastvaṁ cetyāhaḥ | uparīti śrutestu śabdamūlatvāt sarvopetā ca taddarśanāt ityanayorvyākhyāne | nanu madhyamatvamanityatvavyāpyaṁ tataḥ kathamasya brahmadharmatvamiti cet tatrāha | vibhutve satyeveti ||32||

apāṇīti kaivalyāpaniṣadi dṛṣṭaṁ | ātmeśvara iti śrībhāgavate | na ceti | na ca samudraikadeśena saha samudro virodhīti bhāvaḥ | vyāsacitteti skānde ||33||

iti śrīgovindabhāṣyavyākhyāne sūkṣmābhidhāne prathamādhyāyasya

dvitīyapādo vyākhyātaḥ

tṛtīyapādaḥ |

atha vispaṣṭajīvādiliṅgakāni vākyāni śrīviṣṇau saṅgamayituṁ maṅgalamācarati viśvamiti | yaḥ kāruṇyādeva hetorniḥsvaṁ nirddhanaṁ kṛpaṇamitiyāvat viśvaṁ tadvartijīvavṛndaṁ vibhartti dhārayati pālayati cetyarthaḥ | karmaṇā toṣayataḥ sargānandaṁ datvā vibhartti | nanu devāḥ phaladā iti śrutamiti cenmaivaṁ yadasau devarāṭ sureśvaraḥ tadanukampitāste phalaṁ yacchantīti sa eva tatheti bhāvaḥ | upāsanayā toṣayatastu svarūpānandaṁ datvā vibhīrttītyabhipretyāha paramānanda iti | asau govindo mama ratiṁ tanutāmityanuṣaṅgaḥ | nanu sati sādhane kāruṇyāditi kathamiti cenna | nahyamūlyasya maṇermaulyāya kapardikā paryāpnotīti kāruṇyādeva tattaddānamiti |

tricatvāriṁśatsūtrakaṁ ekādaśādhikaraṇakaṁ tṛtīyaṁ pādaṁ vyākhyātumārabhate athetyādinā | ādinā pradhānādigrahaṇaṁ | pūrvatropakramasthitasādhāraṇaśabdasya vākyaśeṣasthitena dyumūrdhatvādiliṅgena paramātmaparatvaṁ nirṇītaṁ tadvadihopakramasthitasādhāraṇāyatanatvasya vākyaśeṣasthitasetuśrutyā paricchinne setuśabdārthe pradhānādau vyavasthāpanamastviti dṛṣṭāntasaṅgatyārambhaḥ | pūrvapakṣe pradhānaderupāsanaṁ phalaṁ siddhānte tu śrīviṣṇoriti bodhyaṁ | māteva hitakāriṇī śrutirmumukṣūnupadiśati yasminniti | divādiprāṇāntaṁ yasminnotaṁ tamātmānaṁ vibhuṁ vijñānānandaṁ hariṁ vijānatha jñātvopāsadhvaṁ ghūyamityanuṣaṅgaḥ | dyaurantarīkṣaṁ | pṛthivīti caturdaśabhuvanāni | cakārāt tanmātrāhaṅkāramahadavyaktāni cābhimatāni | prāṇaiḥ saheti | prāṇendriyavanto jīva bodhyante | kīdṛśamātmānaṁ ekaṁ sarveśvaraṁ viśuddhaṁ vā | eko mukhyānyakevala ityamaraḥ | evakāravyāvṛttamāhānyā iti | anya vāco harītaraviṣayāḥ karmakāṇḍaparyantā ityarthaḥ | vimuñcatha tyajata | nanu kimarthaṁ tadupāsanaṁ tatrāhāmṛtasyeti | muktidatvādasāvupāsya ityarthaḥ | tatra saṁśaya iti | iha divādīnāmotatvaśrutiḥ sandehabījaṁ dyabhvādyāyatanaṁ tat | kimiti | tadāyatanatveti | vikārāḥ khalu svasvakārye prakṛteḥ pūrvamapekṣyante te anyathā kārtsnena tatrākṣamāḥ syuriti teṣāmāyatanaṁ pradhānamupapannamityarthaḥ | tadeva pradhānameva | aṅgīkārāditi | vatsavivṛddhinimittaṁ kṣīrasya yathā pravṛttirajñasya puruṣavimokṣanimittaṁ | tathā pravṛttiḥ pradhānasyeti sāṁkhyācāryairabhyupagamādityarthaḥ | tasmin pradhāne | taddhi sattvadvārā puruṣaṁ prīṇayati priyo hi mamāyamātmeti prayujāte | bhoktṛtveneti | annapānādīni bhogyāni bhoktāraṁ puruṣamāśritya tiṣṭhantīti prasiddhaṁ | evaṁ prāpte bravīti dyubhvādīti | dyośca bhūśca te ādī yasya prāṇāntasya taṁ dyubhvādi | tasya āyatanamāśrayo brahmaiveha grāhyaṁ | kutaḥ svaśabdāt | amṛtasyaiṣa seturiti | saṁsāranivṛttikaraṇārthakādvākyāt brahmāsādhāraṇādityarthaḥ |

tadanyasya mokṣadatvaṁ naivetyatra śrutimāha tameveti | varaṁ vṛṇīṣva bhadra te ṛte kaivalyamadya naḥ | eka eveśvarastasya bhagavān viṣṇuravyayaḥ | iti śrīdaśame mucukundaṁ prati indrādidevavokteśca | bahumātra kimuktena yāvadviṣṇuṁ na gacchati | yogī tāvanna muktaḥ syādeṣa śāstrasya nirṇaya ityādityapurāṇavacanācca | muktiṁ prārthayamānaṁ māṁ punarāha trilocanaḥ | muktipradātā sarveṣāṁ viṣṇureva na saṁśaya iti śrīharivaṁśe kailāsayātrāyāṁ svapūjakaṁ ghaṇṭākarṇaṁ prati śrīvavākyācca ||1||

mukteti | yadetyādau dyubhvādyāyatanasya muktopasṛpyatvaṁ vyapadiṣṭamatastad brahmaiva bhāvapradhāno nirdeśaḥ ||2||

atacchabdāditi | pratyuta tadvirodhī śabdo'sti yaḥ sarvajña iti ||3||

hetuśceti | sa cātacchabdādityeṣaḥ ||4||

tamevaikamiti | jñeyāt tasmāt jñātṛṇāṁ jīvānāṁ bhedo vihito'taśca prāgvat ādiśabdādomityevaṁ dhyāyatha ātmānamiti paravākye ca grāhyaṁ ||5||

prakaraṇeti | ekasya vijñānena sarvavijñānamupakramya dyubhvādyāyatanasyopanyāsāt prāgvat | na hi brahmaṇyasmin vijñāte tat sambhavediti tasyaiva tat prakaraṇaṁ ||6||

sthitīti pañcamīdvivacanaṁ | dvā suparṇeti chāndasaṁ | dvau suparṇau pakṣiṇau sayujau sahayogavantau sakhāyau mitre bhavataḥ samānamekaṁ dehalakṣaṇaṁ vṛkṣaṁ pariṣvajya tiṣṭhataḥ | tayoranya ekaḥ suparṇo jīvaḥ pippalaṁ dehaṁ pippalaniṣpannakarmaphalaṁ | svādu madhuraṁ yathā syāt tathātti bhuṅkte | anyaḥ suparṇaḥ paramātmā tu tat phalamanaśnannabhuñjāno'pyabhicākaśīti pradīpyata ityarthaḥ | taditi brahmatvaṁ | taduktirbrahmoktiraśliṣṭāsaṅgatetyarthaḥ | na tathā nāsaṅgatā | tasya jīvasya | sūtrasthaścaśabdo juṣṭaṁ yadā paśyatyanyamīśamiti vākyaśeṣasthaṁ tadbhedavacanamāha ||7||

pūrvamamṛtatvena liṅgenātmaśabdasya viṣṇuparatvaṁ yathoktaṁ tatheha tādṛśaliṅgaṁ nāstīti prāṇo bhūmā syāditi pratyudāharaṇasaṅgatyāha chāndogya ityādi | śrutaṁ | hyeva bhagavaddṛśebhyastarati śokamātmaviditi so'haṁ bhagavaḥ śocāmi taṁ māṁ bhagavān śokasya pāraṁ tārayatviti śrīnāradena pṛṣṭaḥ śrīsanatkumāro nāmavāṅmanaḥsaṅkalpacittadhyānavijñānabalānnāpteja ākāśasmarāśāprāṇān pañcadaśārthān pūrvapūrvasmāt paraparasya bhūyastvenopadiṣṭavān | tatrādau nāma brahmetyupadideśa | punarasti bhagavo nāmno bhūya iti tena pṛṣṭā vāgvāva nāmno bhūyasīti pratyuvāca | punarasti bhagavo vāco bhūya iti pṛṣṭo mano vāva vāco bhūya iti pratyuvācetyevaṁkrameṇa prāṇāvadhikaṁ praśne dṛṣṭe prāṇopadeśānantaraṁ tu praśnena vinaivedaṁ śrūyate | eṣa tu vā ativadati yaḥ satyenātivadatīti bhūmā tveva vijijñāsitavya ityādi | asyārthaḥ | alpe paricchinne sukhaṁ nāstīti bhūmaiva vyāptiguṇakaḥ śrīharireva sukhamityanantasukhamicchatā sa eva vijijñāsya ityarthaḥ | tasya lakṣaṇaṁ yatreti | yasmin bhūmanyanubhūte nānyat kiñcit sphurati kintu sa eva sarvatretyarthaḥ | ātmavit svasvarūpajñaḥ | ātmano jīvātmanaḥ | idaṁ sarvaṁ jagadadṛṣṭadvārājāyata ityarthaḥ | āntarāliko madhye paṭhito | bhūmāpyeva jīva evyerthaḥ | asmin jīvapakṣe | tatra bhūmni jīve | tasyāṁ suṣuptau | tadanukūlatayā jīvaviṣayatayā |

bhūmeti | saṁprasāda iti | śrībhagavadanugrahapātratvādatra mukto jīvaḥ saṁprasāda ityucyate | eṣa tviti | yaḥ satyena paramātmanā prāṇaparyantān pañcadaśa atītyavadati satyaśabditaḥ śrīhariḥ sarvaśreṣṭha iti vadati sa eṣo'tivadatītyarthaḥ | svopāsyapāramyavāditvamativāditvaṁ | nanu muktajīvasya prāṇasacivoktiriha kathamiti cenmaivaṁ tasyāpyaṣṭamāvaraṇabhedaparyantaṁ prāṇasāhityāt | tasmādūrddhvamiti prāṇādūrddhvaṁ bhūmopadeśo na yukta ityarthaḥ | prāṇasyeti | atadvidaḥ prāṇopāsakasya | śrīviṣṇosviti | tasmāt prāṇādapi | tadvidaḥ viṣṇūpāsakasya |

tadativāditvaṁ | mukhyamatiśayi | paratra bhūmavākye | tathāhīti | apṛcchataḥ śrīnāradasya | nāmeti | nāmādyāśāvasāneṣu caturdaśaṣvityarthaḥ | tattadvido nāmādicaturdaśopāsakasya | taduktamiti | tadativāditvaṁ | atraiva jīve | tatreti | tatra jīve | tāṁ parākāṣṭhāṁ | sā parākāṣṭhā | pratipitsayeti lipsayetyarthaḥ | agrimavākyeti | tatra hi tasya ātmanaścaitatsarvakāraṇatvamucyate na caitat prāṇasacive jīve śakyaṁ vaktuṁ | tadāviṣṭasyeti | tadanuraktasyetyarthaḥ | evaṁ smaryate | ātmani viṣṇuṁ vyañjayanta iva puṣpaphalāḍhyā ityādinā ||8||

nānyatreti | anyatra prāṇini jīve ||9||

pūrvatra bhūmno brahmatve yathā satyaśabdo nirṇetā tathā akṣarasya tattve nirṇetā śabdo nāstīti pratyudāharaṇasaṅgatyāha bṛhadāraṇyaka iti | pradhānāderupāstiḥ pūrvapakṣe phalaṁ siddhānte tu śrīharereveti bodhyaṁ | kasminniti | asyārthaḥ | yadūrddhvāṁ divo yadadhastāt pṛthivyā ye ca ubhe dyāvāpṛthivyau yadantarīkṣaṁ yadbhūtaṁ yadbhaviṣyaccaitat sarvaṁ kasminnotaṁ protañceti gārgyā | pṛṣṭe yājñavalkyena ākāśe tat sarvamotaṁ protañceti pratyuttarite gārgī punarapṛcchat kasminniti | ākāśa otaprotatvena kutrāstītyarthaḥ |

akṣaramiti | akṣaraṁ sadaikarasaṁ brahmaiva nānyaditi ||10||

sāceti | praśāsanamājñā ||11||

anyeti | anyabhāvo brahmānyatvaṁ tasya vyāvṛtternirāsādityarthaḥ ||12||

pūrvaṁ pradhānādau prayuktasyāpyakṣaraśabdasya sarvapraśāstrityādinā liṅgena na kṣaratīti vyutpattyā kūṭasthatvadyāpitvādvā brahmaṇi yogavṛttirāśritā tathehāpi deśaparicchinnaphalaśravaṇena liṅgena paraśabdasyāpekṣikaparatvaviśiṣṭe caturmukhe vṛttirastviti dṛṣṭāntasaṅgatyāha praśnopaniṣadītyādi | pūrvapakṣe vidheḥ siddhānte śrīharerupāsanaṁ phalaṁ | etadvai ityāderarthaḥ | pippalādo nāmācāryaḥ satyakāmena pṛṣṭho vyācaṣṭe he satyakāma! paraṁ śrīnārāyaṇākhyamaparaṁ caturmukhākhyaṁ ca brahma tadetadeva | yo'yamoṅkāra iti | oṅkārasya paraṁ brahmatvaṁ matsyakūrmādivat tadavatāratvāt | aparabrahmatvañca tajjanakatvāt tajjanakatvaṁ parabrahmābhedāt | tasmāt praṇavaṁ brahmātmakaṁ vidvān jānan jana etena praṇavena dhyānāyatanena dhyāteneti yāvat | parāparayovekamanveti yathā dhyānaṁ | trimātreṇeti | tṛtīyeyaṁ dvitīyātvena neyā | brahmoṅkārayorabhedopakramāt tādṛśamakṣaraṁ sūryāstaḥsthaṁ paraṁ dhyāyīteti | dhyātvā sūryaṁ prāptaḥ sāmabhirbrahmalokaṁ nīyate | pādodaraḥ sarpaḥ | sa iti paramapuruṣadhyātā | sa etasmāt jīvaghanāt sarvajīvābhimāninaścaturmukhāt paraṁ puriśayaṁ parame vyomni puri sthitaṁ śrīnārāyaṇaṁ śrīpatimīkṣate labhata ityarthaḥ | kramamuktiriha prakāśitā saniṣṭhānāṁ bodhyā | tadgateneti | caturmukhalokagatena janena vakṣyamāṇaḥ sa caturmukha eveti yuktamityarthaḥ |

tadevamiti | brahmaiva loko brahmaloka iti karmadhārayo'tra samāsaḥ | niṣādasthapatiṁ yājayedityatra niṣādaścāsau sthapatiśceti tathā saḥ ||13||

pūrvatra paramapuruṣaśabdasya śrīnārāyaṇe rūḍhatvāt tasyaivopasyatā nirṇītā | tadvadatrākāśaśabdasya bhūtākāśe rūḍhatvāt tasyaivopasyatāstviti dṛṣṭāntasaṅgatyāha chāndogyetyādi | atha yaditi | bhūmavidyānantaryamathaśabdārthaḥ | anveṣṭavyaṁ dhyeyamityarthaḥ |

tatra sandeha iti | prasiddhirmitatvañca tadbījaṁ bodhyaṁ |

dahareti | te ceti | vijijñāsyatvenanoktasya daharākāśasya tañcedbrūṣūrityupakramya kiṁ tadatra vidyate yadanveṣṭavyaṁ yadvā vijijñāsitavyamityākṣepapūrvakaṁ samādhānavākyaṁ | sa brūyāt yāvān vā ayamākāśastāvāneṣo'starhṛdaya ākāśa ubhe asmin dyāvāpṛthivī antareva samāhite ityādi | etat satyaṁ brahmapuramasmin kāmāḥ samāhitā eṣa ātmāpahatapāpnā vijaro vimṛtyurityādi ca | atrākāśopamānatvaṁ dyāvāpṛthivyāśrayatvaṁ kāmādyādhāratvañca daharasyoktaṁ | śrutyarthastu taṁ guruṁ śiṣyā brūyūḥ kiṁ taditi | hṛtpuṇḍarīkaṁ tāvadalpaṁ tatra sthita ākāśastato'pyalpaḥ syāditi alpe hṛtpuṇḍarīke kimasti | yat śrutiyuktibhyāṁ vicārya dhyeyamityalpatvadoṣeṇa daharasya dhyeyatve śiṣṭairākṣipte tatra samādhānaṁ sa brūyāditi | sa gururbrūyāt | kiṁ brūyādityāha yāvāniti | tathā cākāśopamatvenālpatvadoṣanirākaraṇādacintyaśaktyā vibhutvamajahadeva madhyamatayā vibhātīti sa śrīharireva tādṛśo dhyeya ityarthaḥ | ākāśaśabdavācyāścāṣṭau guṇāstatrānveṣṭavyāḥ kathitāḥ | yo khalu ya ihātmānamanuvidya vrajantyetāṁśca satyān kāmānityupasaṁhṛtāḥ | iha tadguṇagaṇasya mumukṣumṛgyatvaśravaṇādānuvāditvādikaṁ tasya nirastaṁ ||14||

yathā hiraṇyeti | na vidantyatra heturanṛteneti | hi yasmādanṛtena prajāḥ | pratyuḍhā grastā ityarthaḥ | sateti | he saumya śvetaketo tadā suṣuptikāle jīvaḥ satā brahmaṇā saha sampanno bhavati tatra līyata ityarthaḥ | tatra pratyahamiti | tatra satyaloke | pratidinaṁ tāsāṁ prajānāṁ sā gatirna sambhavedityarthaḥ ||15||

dahareti | tameva daharameva anatikrāntaprakaraṇamityarthaḥ | sa seturiti | seturvarṇāśramādyasaṅkaratāhetuḥ | vidhṛtirviśiṣṭā dhṛtiryena saḥ | añjasā asāṅkaryeṇa ca nikhiladhāraka ityarthaḥ | asaṁbhedāya asāṅkaryāya ||16||

prasiddherityādi sugamaṁ ||17||

nanviti | samprasādo jīvaḥ | paraṁ jyotiḥ paraṁ brahma | eṣa paraṁjyotiḥśabdanirdiṣṭa ātmā vibhurvijñānānandaḥ |

madhya iti | upakramoktasya upakrānte dahare paṭhitasya ||18||

syādetaditi | ya iti ātmā jīvalakṣaṇaḥ | vimṛtyurmaraṇarahitaḥ | vijighatsaḥ vigatā jighatsā yasya saḥ | etad‌guṇāṣṭakaviśiṣṭaṁ jīvasya naijaṁ svarūpaṁ | tadaṣṭakaṁ guṇāṣṭakaṁ |

śaṅketi | sādhaneti | sādhanena brahmopāsanenāvirbhāvitaṁ tadaṣṭakavat svarūpaṁ yasya sa jīvaḥ tathā tasya tatropadeśāt | teneti | prajāpativākyena nityasiddharūpaḥ paramātmā na śakyate netumityarthaḥ | etadviśadayati

daharetyādinā | evameveti | ādiśabdāt paraṁ jyotirupasampadya svena rūpeṇābhiniṣpadyate sa uttamaḥ puruṣa iti vākyaśeṣo grāhyaḥ | yat paraṁ jyotiḥ sa uttamaḥ puruṣaḥ śrīharirityarthaḥ | liṅgāntaramāha kiñcetyādi ||19||

yadyevamiti | tadantarāle daharavākyamadhye |

anyārthetyādi spaṣṭaṁ ||20||

nanviti | alpatvaṁ madhyamatvaṁ | pūrvatra daharavākyādau |

alpetyādi spaṣṭaṁ ||21||

anviti | cāvadhṛtau | anukaraṇaṁ nāma tatsamatayā varttanaṁ | tasmāt jīvāt | sa daharaḥ | iha sphuṭayati pūrvamiti | anṛtāpihitamavidyāsaṁvṛtaṁ

svarūpaṁ yasya saḥ | saṁchinnapidhāno vinaṣṭāvidyaḥ | tadupasaṁpattyā paraṁjyotiḥ sannidhilābhena | tatsamo brahmatulyaḥ | mitho'nyatvaṁ parasparabhedaḥ ||22||

idamiti | iha vacanena bhede'pi jīvabahutvamuktaṁ tena tatra bhagavato muktānāñca mitho bhedaḥ siddhaḥ ||23||

pūrvatrākāśaśabdasyādime bhūte rūḍhasyāpi prasiddhivaśadākāśopamatvādiliṅgācca brahmaparatvaṁ yathā darśitaṁ tathātrāṅguṣṭhamātraśabdasyāṅguṣṭhamātro ravitulyarūpa iti prasiddhivaśāt paricchinnatvaliṅgena jīvaparatvamastviti dṛṣṭāntasaṅgatyāha kaṭhavallyāmiti | anuṣṭheti | ātmani dehe madhye hṛdītyarthaḥ | tatastamupāsya na vijugupsate ślāghyo bhavatītyarthaḥ | aṅguṣṭhamātraḥ puruṣo jyotirivādhūmakaḥ īśāno bhūtabhavyasya sa evādya sa u śvaḥ etadvaitaditi | tatredaṁ vākyamādipadādgrāhyaṁ | adhūmaka iti liṅgavyatyayena nirdhūmajyotirivetyarthaḥ | nityatāmāha sa evādya iti | adya vartamānakāle sa evāsti | śvo bhaviṣyatkāle sa eva bhavitā | bhūte'pi sa evabhūdityasyopelakṣaṇametat | yannāciketāḥ papraccha yatra

dharmāditvādityādinā tadvastvetadeva | prāṇādhipa iti | vanaparvaṇi ca | tataḥ satyavataḥ kāyāt pāśabaddhaṁ vaśaṁ gataṁ | aṅguṣṭhimātraṁ puruṣaṁ niścakarṣa yamo balāditi |

śabdāditi spaṣṭaṁ ||24||

nanvanguṣṭhamātratvālliṅgāt jīva eva so'stviti cet tatrāha hṛdyapekṣayeti | liṅgāpekṣaseśāna iti śruterbaliṣṭhatvaṁ na tena liṅgena jīvaḥ pratipādya ityarthaḥ | tāvattvamaṅguṣṭhapramitatvaṁ | tasya brahmaṇaḥ | teṣāṁ manuṣyāṇāṁ | uktaṁ śvetāśvataraśrutyā | tāvati aṅguṣṭhapramite | tāvatsvarūpatayetyanguṣṭhaparimitasvarūpatayetyarthaḥ | evaṁ satyaṅguṣṭhapramitatvabodhakavākyāni liṅgadehaviśiṣṭajīvātmabodhakānīti bodhyaṁ | tasyeti jīvasya ||25||

manuṣyādhikāraṁ śāstramiti prāk proktaṁ tarhi kramamuktyarthayā upāsanayā devatvaṁ prāptānāṁ manuṣyāṇāṁ tatrādhikāro na syādityākṣipya samādhānadākṣepasaṅgatyāha brahmaṇo'ṅguṣṭhetyādi | prasaṅgasaṅgatyā vetyeke | devānāmanadhikārāt | tadarthāyāṁ tasyāṁ devādibhogadvārā muktikāmānāṁ nṛṇāṁ pravṛttirneti pūrvapakṣe phalaṁ siddhānte tādṛk pravṛttiriti bodhyaṁ | tadya iti | devādīnāṁ madhye yo yo devādistat tādṛśaguṇakaṁ brahma pratyabudhyatajñātvopāsta | sa eva tadabhavat prāpnot | parasmaipadaṁ chāndasaṁ | sa evetyādinā jīvabrahmayorabhedo'pi nāśaṅkanīyaḥ sādṛśyavedakabahuvākyavyākopāt | tadeva iti | devāstadbrahmopāsate dhyāyanti | kīdṛk jyotiṣāṁ prakāśakānāṁ sūryādīnāṁ jyotiḥ prakāśakaṁ | āyurjīvanapradaṁ | amṛtamavināśi nityamityarthaḥ |

teṣviti deveṣu | teṣāṁ mantrātmakānāṁ devānāṁ |

taditi | upaniṣaditi | teṣāṁ vigrahayogāt tat sambhavatītyarthaḥ | idamatra bodhyaṁ | karmaṭhairapi devatāvigrahāḥ svīkṛtāḥ anyathā yasmai devatāyai

havirgṛhītaṁ syāt tāṁ dhyāyet vaṣaṭ kariṣyanniti śrutadhyānānupapattiḥ | tathā mantrāṇāṁ tattābhyupagamastadaiśvaryaśaktau anavadhānāditi | sāmarthyādikaṁ viśadayati tadupāsanetyādinā | sāvadyatvaṁ sadoṣatvaṁ pariṇāmitvamiti yāvat | na kevalamiti śrīvaiṣṇave | tasya brahmaṇaḥ | niravadyatvaṁ pariṇāmaśūnyatvaṁ | devānāṁ brahmopāsakatve pramāṇāntaramāha vidyetyādi | prajāpatau vidhau | indrasya ceti caśabdaḥ pūrvaṁ brahmacaryaṁ samuccinoti ||26||

nanviti | karmaṇi yajñe | virodhaḥ ṛtvigādivat sannidhānena tatropakāritā na syādityarthaḥ | tatra heturekasya paricchinnasya dehitvenaikadeśasthitasyetyarthaḥ |

taditi | vigrahavattvasvīkāre'pi yajñopakāritāyāṁ vādho netyarthaḥ | kāyavyūho vahūni śarīrāṇi ||27||

nanviti | sa virodhaḥ | tadutpatteḥ vigrahotpatteḥ | tadvināśāt vigrahavināśāt | tadvācake vigrahābhidhāyini tasmin vedaśabde | autpattikaḥ svābhāvikaḥ nitya iti yāvat | pūrvatantreṇa dvādaśalakṣaṇyā |

vedeti | yā ākṛtayaḥ | tadvat bandhyātmajādiśabdavat | pratyakṣeti | śruteḥ pratyakṣatvaṁ pramājanane anyānapekṣatvāt | smṛteranumānatvaṁ pramājanane anyāpekṣatvāt | eta ityāderarthaḥ | ete asṛgramindavastiraḥpavitramāsuvo viśvāni saubhagetyetairmantrasthapadairdevādīn smṛtvā prajāpatirvidhātā sasarjetyarthaḥ | tatraitacchabda indriyādhiṣṭhātṛdevānāṁ smārakaḥ | asṛgraśabdo rudhirapradhānadehānāṁ

manuṣyāṇāṁ induśabdaścandramaṇḍalasthānāṁ pitṛṇāṁ tiraḥpavitraśabdaḥ pavitraṁ somaṁ svamadhye tiraskurvatāṁ dhārayatāṁ grahāṇāṁ āsubaśabdaḥ ṛcaḥ suvatāṁ gānarūpāṇāṁ stotrāṇāṁ viśvaśabdo viśvadevaśaṁsanānāṁ stotrānantaraṁ prayogaṁ viśatāṁ mantrāṇāṁ abhisaubhagaśabdastu niratiśayasaubhagasya vācakaḥ prajāḥ prajānāmiti | nāmarūpañceti śrīvaiṣṇave | sa brahmā | ādyaśabdāt sarveṣāṁ tu sa nāmāni karmāṇi ca pṛthak pṛthak vedaśabdebhya evādau pṛthak saṁsthāśca nirmame iti grāhyaṁ ||28||

nityatvamiti | pūrvapūrvoccāraṇakramaviśiṣṭatayā sarvavedocāryamāṇatvamityarthaḥ | nanvevaṁ kaṭhena proktaṁ kāṭhakamityādiniruktiḥ kathaṁ tatrāha kāṭhakādīti |

kaṭhādiśabdaistattadākṛtirvicintya tattaddehāṁstattacchaktiyuktān nirmāya tattadgranthaprakāśane brahmā tān viniyuṅkte | te'pi tadattaśaktayaḥ pūrvapūrvakaṭhādiprakāśitāṁstānanadhītyaiva svarato varṇataścāskhalitāneva paśyantīti na kiñciccodyaṁ | mokṣadharme | yugānte tarhi tān vedān setihāsān maharṣayaḥ | lebhire tapasā pūrvamanujñātāḥ svayambhuveti | aṣṭame ca | caturyugānte kālena grastān śrutigaṇān yathā | tapasā ṛṣayao'paśyan yato dharmaḥ sanātana iti smṛtiḥ ||29||

syādetaditi | sarvasyeti | sa dagdhvā sarvāṇi bhūtānītyādisubālaśrutau bhavānekaḥ śiṣyate śeṣasaṁjña ityādi smṛtau ca tamaḥśaktiviśiṣṭāt pareśāditarasya vedatadvācyākṛtyādestadanusārinikhilaprapañcasya pralayābhidhānādityarthaḥ | śāstramavakṛṣya śayīta yadeti vedalayaḥ sphuṭaṁ smaryate | na cākṛtayastadā syuriti vācyaṁ tatsattve śeṣasaṁjñāsiddheḥ | tādṛśīti | ākṛtyanusṛtā devādivigrahasṛṣṭirityarthaḥ |

samāneti | ekībhāvamāpannāstiṣṭhantīti | svasṛṣṭamidamāpīya śayānaṁ saha śaktibhiḥ | tadante bodhayāñcakrustalliṅgaiḥ śrutayaḥ paramiti smṛteḥ śaktayastadākṛtayaśca | tābhiḥ sāhityoktistadā tāsāṁ sthitimāha | śrutayaśca tadā santīti sphuṭamuktaṁ | ataeva śāstramavakṛṣyetyuktaṁ na tu dagdhveti | tasmādvedāstattadākṛtayaśca nityāḥ | śrīhareriti | mahadādeścaturmukhāntasya sṛṣṭiḥ śrīhariṇā devādivigrahāṇāṁ sṛṣṭiścaturmukhenetyarthaḥ | na ca śeṣasaṁjñāsiddhiḥ aśeṣasaṁjñā iticchedāt | ātmā iti | atra saprakṛtau śrīharāveva sarvasya laya uktaḥ | atra vedākṛtilayo vanalīnavihaṅganyāyena bodhyaḥ | mahadādiprapañcalayaśca gandhādivaccūrṇitaghaṭādivacceti vadanti | ya iti | yaḥ śrīhariḥ | vidadhāti sṛjati | sūryeti | dhātā brahmā | nyagrodha iti śrīvaiṣṇave | nagrodho bahupādvaṭa ityamaraḥ | saṁyame pralaye | nārāyaṇa iti śrīvārāhavākyaṁ | tena iti śrībhāgavate maṅgalapadyāvayavaḥ | yo harirādikavaye brahmaṇe taṁ bodhayitumityarthaḥ | hṛdā manasaiva brahma vedaṁ tene pāṭhitavānityarthaḥ | tadaṅguṣṭheti | devādyaṅguṣṭhapramitatvenetyarthaḥ ||30||

pūrvamukto brahmavidyāyādhikāro devānāmastu | teṣāṁ paramānandasya tatphalasyāpteḥ | madhvādividyāsu tu sa māstu vasutvādiprāptestatphalasya teṣu siddheriti pratyudāharaṇasaṅgatyāha athetyādinā | asāvityāderayaṁ niryāsaḥ | ādityo devamadhu devānāṁ medanānmadhviva madhu tasya madhuno dyuloka eva tiraścīnaṁ vaṁśaḥ ādityākhyamadhuno'ntarīkṣe'vasthānat na devamadhvādhāro yūpaḥ | rohitaṁ śuklaṁ kṛṣṇaṁ parakṛṣṇaṁ gopyañceti pañca rohitādīnyamṛtāni pragādyurddhvāntapañcagavasthitābhirādityaraśmināḍībhirmadhucchidrabhūtābhī rohitādyākhyatattadvedoktakarmakusumebhyastattadvaidikamantramadhukarairādityamaṇḍalamānītāni | pañcamamamṛtaṁ gopyākhyaṁ praṇavakusumādupāsanābhramarairūrdhvadig‌gatasūryaraśmirūpeṇa gopyākhyamadhucchidradvārā tanmagulamānītaṁ | rohitādikamamṛtaṁ makarandasthānabhūtaṁ vahnau hutasomājyapayaḥpuroḍāśādirūpaṁ bodhyaṁ | tāni ca rohitādīnyamṛtāni yaśastejovīryasarvendriyānnarūpeṇa niṣpannānyādityamadhusambandhīni prāgādiṣu dikṣu krameṇa sthitānāṁ vamvādīnāmupajīvyānītyevaṁ bhāvayatāṁ vasutvādiprāptiphalaṁ | vasvādīnāṁ samānānāṁ madhye eko bhūtva yaśa ādyamṛtaṁ pratyakṣānumānādibhiḥ | karaṇairupalabhya tṛpyatīti | sveṣu yo mukhyastadrūpeṇa mukhena vaktreṇa ityarthaḥ | evamanyatrāpīti | ādityo brahmetyādirūpā grāhyā |

asambhavāditi | upāsyatopāsakatayorubhayordharmayorekasminnāditye'sambhavādayogyatvādityarthaḥ | etadevāha na hīti ||31||

jyotiṣīti | tatkathanaṁ brahmopāsakatvakathanaṁ ||32||

bhāvantvīti | svāvastheti | ādityādimūrttikaṁ brahmopāsya punarapyādityaṁ prāpya tadanantaraṁ śuddhaṁ cinmūrttikaṁ brahma prāpsyāma ityabhilāṣaḥ sambhavatītyarthaḥ | kāraṇamiti cidvigrahamityarthaḥ | madhuvidyāyā brahmopāsanatvamuktaṁ tatrāśaṅkate na cādityādiśabdānāmiti | tathā ca devānāṁ brahmaikabhaktatvamakṣatamiti | na ca vidyāphalasyeti | idānīṁ yo rājāsti sa janmāntare rājā bubhūṣatītivaditi bodhyaṁ | evañceti | madhvādiṣūpāsanāsvapi brahmaivopāsyamatastadevā jyotiṣāmityādiśruternāsaṅgatirityarthaḥ | kiñca lokasaṁgrahārthamīśvarājñayā devāḥ karmāṇyasya kurvanti kimuta sākṣādbrahmasvarūpaṁ dhyāyanti na veti śaṅkitavyamityabhiprāyeṇāha prajāpatirityādi | puṣkarādau brahmādibhiryajñāḥ kṛta iti purāṇetihāsayoratiprasiddhaṁ yajñasthalāni ca pratyakṣāṇīti | keciditi | saniṣṭhāviśeṣā ete bodhyāḥ ||33||

pūrvatra devaśabdaśrutyā manuṣyādhikāraniyamāpavādena devānāmadhikāro yathoktastatheha mumukṣau jānaśrutau śūdreti śrotaliṅgato dvijādhikāraniyamāpavādena vede śūdrasya cādhikāro'stvitidṛṣṭāntasaṅgatyāha manuṣyāṇāmityādi | siddhānte śūdraśabdaśya kṣantriye samanvayādadhyāyantarbhāvo'sya yuktaḥ | cāturvarṇasya brahmavidyāyāmadhikārasāmyaṁ pūrvapakṣe phalaṁ | siddhānte tu tattāratamyaṁ taditi bodhyaṁ |

chāndogyākhyāyikāyāmeṣa niṣkarṣaḥ | janaśrutirnṛpaḥ priyatithirbahuprado bahusadguṇo vabhūva | tasya guṇaiḥ parituṣṭā devarṣayo dhṛtahaṁsavapuṣo grīṣme prāsādapṛṣṭhe śayānasya tasyopari mālāmāvadhyājagmuḥ | teṣāmagragaṁ haṁsaṁ paścādāgacchanneko haṁsaḥ saṁbodhya sāścaryamāha bho bho bhallākṣa asya jānaśruterdyulokavyāpi tejo na paśyasi tattejastāndhakṣyati atastaṁ vilaṅghya na gaccheti bhallākṣetyupahāsoktirbhadrākṣetyarthaḥ | idaṁ śrutvā sa prāha | kamu vara enametat santaṁ sayugvānamiva raiṅkamāttheti | asyārthaḥ | kamupadaṁ ākṣepārthakaṁ kathamityarthaḥ | varo varāko jānaśrutiḥ | vaiṅko nāma kaścittattvavidvareṇyo brahmacārī | yojayati deśāntaraṁ gamayati sayugvānaṁ sārūḍhamiti yugvā śakaṭaḥ tena saha sthitamityarthaḥ | tathā cainaṁ varākaṁ prāṇimātraṁ jānaśrutiṁ sayugvānaṁ bhagavantaṁ brahmatejasaṁ raiṅkamivāttha bravīṣītyarthaḥ | ajñatayā nijanindāṁ śrutvottapno vijñaṁ raiṅkamāsādyāyaṁ kṛtārtho bhavatviti dayālūnāṁ haṁsānāṁ bhāvaḥ | atha sa nṛpo | haṁsavākyāt svasyāpakarṣaṁ raiṅkasyotkarṣaṁ ca śrutvā prataptahṛt rātriṁ kathañcin vyatīyāya | tato rātyantasūcakaṁ vandistutimaṅgalatūryanirghoṣamākarṇya paryankastha eva tvarayā kṣattāramāhūyādideśa vivikteṣu giriguhādiṣu raiṅkābhidhaṁ sayugvānamanviṣyā samyagākhyāhīti | sa kṣattā tathaivānviṣyan kvacidativivikte śakaṭādhastānniviṣṭaṁ pāmānaṁ kaṇḍūyantaṁ vīkṣya so'yamiti niścitya pravīṇyādraiṅkasya gārhasthyacchāṁ jñātvā satvaramāgatya taṁ vijñāpayāmāsa | nṛpaśca tamupaśrutya goniṣkarathān gṛhītvā raiṅkamāsādya devatāṁ papraccha raiṅkastaṁ prāha ahaheti | ahahetinipātaḥ sakopāhvānamāha | hāreṇa yukto hāvetvā muktādāmalagnaḥ prāpta ityarthaḥ | sarathastavaiva gobhiḥ sahāstu tiṣṭhatu | naitāratā madicchāsiddhiriti bhāvaḥ | evaṁ tadicchāmavagamya samānītagoniṣkarathakanyopahāraṁ nṛpaṁ raiṅkaḥ prāha ājahāretyādi | he śūdra imā goniṣkarathakanyāstvamājāhārānītavānasi kintvanenaiva kanyopahārarūpeṇa mukhena dvārā māmālapayiṣyathā bhāṇayiṣyasītyarthaḥ | vidyāgrahaṇasya kanyaivaikā dakṣiṇeti niṣkarṣaḥ |

iheti | adhikriyate adhikārī vidhīyata ityarthaḥ |

śuganyeti | pautrāyaṇasya putrāyaṇagotrasya | jānaśruterjanaśrutāpatyasya | śugiti | śucā śokena dravati raiṅkaṁ prati gacchatīti vyutpatteḥ | tathaca yaugiko'yaṁ śūdraśabdaḥ kṣantriye'pi prayuktaḥ svaprabhāvaparicayāyetyarthaḥ ||34||

nanu mukhyaśūdraḥ so'stu kiṁ jaghanyena yogenetyata āha kṣantriyatvāvagateśceti | anyasya jātiśūdrasyetyarthaḥ | atheti | taditi kṣantriyaitvaṁ | atha śaunakamiti | śunakasyāpatyaṁ śaunakaṁ | kapigotraṁ kāpeyaṁ purohitaṁ | abhipratāriṇaṁ yajamānaṁ | kakṣasenasyāpatyaṁ kākṣaseniṁ | to bhoktumupaviṣṭau yācakena pariviśyamānau kaścidbrahmacārī vibhikṣe yācitavānityarthaḥ | eteneti | etena dvirātreṇa karmaṇā caitrarathamabhipratāriṇaṁ kāpeyā ayājayannityarthaḥ | tasmāditi caitrarathāt kṣantriyādityarthaḥ | tasyetyabhipratāriṇaḥ | tattacceti caitrarathatvaṁ kṣantriyatvaṁ cetyarthaḥ | tathā syātāṁ brāhmaṇakṣantriyau bhavetāṁ ||35||

saṁskāreti | aṣṭavarṣamityādikhilaśrutau traivarṇikānāmeva vedādhyayanāṅgopanayanasaṁskāraparāmarśātteṣāmeva tadadhyayane'dhikāraḥ | nāgnirityādau tu śūdrāṇāṁ tatsaṁskārābhāvokterna teṣāṁ tatra adhikāra ityarthaḥ | caśabdo'vadhāraṇe | na śūdre pātakaṁ kiñcinna ca saṁskāramarhatīti smṛteśca | pātakaṁ bhakṣyābhakṣyavibhāgābhāvakṛtamityarthaḥ ||36||

tadabhāve'ti | jābālaḥ khalu mṛtapitṛko gurūpasattikāmo gotramajānanmātaraṁ papraccha kiṁgotro'hamasmīti | sāpyahaṁ na jānāmīti pratyuvāca | tataḥ sa gautamamupetyāha | bhagavan tvayi brahmacaryaṁ caritumicchāmyanugṛhṇātu bhagavāniti | kiṁgotro'sīti gautamena pṛṣṭaḥ sa āha | nāhaṁ gotraṁ veda nāpi manmātā iti | tataḥ sa gautamastadīyena satyavacasā tasya śūdratvābhāvaṁ niścitya tadupanayanādau pravṛttastaṁ prāha naitadityādi | asyārthaḥ | etat satyavacanaṁ vivaktuṁ vivicya niḥsaṁśayaṁ vaktumabrāhmaṇo nārhati | na tvaṁ satyādagāḥ satyavākyādatigataḥ | tasmātvaṁ brāhmaṇo'sītyarthaḥ | he saumya satyakāma jābāla svāmahamupaneṣye tadarthāṁ samidhamāhareti ||37||

śravaṇeti | arthaśabdenārthajñānatadanuṣṭhāne bodhye | padyu haveti | padyu pādasaṁyuktaṁ sañcārakṣamamityarthaḥ | bahupaśuḥ paśutulyaḥ | bahucpratyayaḥ | vibhāṣā supo bahucpurastāttviti sūtrāt | ayajñīyo yajñānarhaḥ | nāgnivityādi sphuṭārthaḥ | ādipadādudyamaparvaṇi śrībhagavadvākyaṁ | paricaryāvinindaṁ brāhmaṇānāṁ nādhīyīta pratiṣiddho'sya yajñaḥ | nityotthito bhūtaye atandritaḥ syādeṣa smṛtaḥ śūdradharmaḥ purāṇaḥ iti | smṛtyantaraṁ cāsti | athāsya vedamupaśṛṇvantastrapujatubhyāṁ śrotraparipūraṇaṁ adhyayane jihvācchedaḥ arthāvadhāraṇe hṛdayavidāraṇamiti | asyārthaḥ | asyeti śūdrasya | trapujatubhyāṁ prataptābhyāṁ sīsalākṣābhyāṁ

taddravābhyāmityarthaḥ | śrotraparipūraṇaṁ vedaśravaṇaprāyaścittamityartha iti | vidurādīnāṁ cetyādipadāddharmavyādhaḥ | eṣāṁ pūrvajanmānuṣṭhitaśravaṇādinā vāmadevādivajjñānotpattiriti sarvaṁ susthaṁ | tāratamyamiti ānandotkarṣāpakarṣarūpamityarthaḥ ||38||

evamiti | prāsaṅgikamadhikāravicāraṁ | pūrvattreśānaśrutyā jīvaliṅgaṁ vādhitvāṅguṣṭhaśabdasya brahmaparatvaṁ yathoktaṁ tatheha vajraśrutyā prakaraṇaṁ vādhitvā vajraśabdasyāśaniparatvaṁ vācyamiti dṛṣṭāntasaṅgatyāha kaṭhavallyāmityādi | yaditi | varjayati niyamayati janāniti vajraṁ brahma | kīdṛśaṁ tat prāṇo rakṣakaṁ prāṇitīti vyutpatteḥ | mahadvibhuḥ | bhayaṁ dagudharaṁ vibhetyasmāditi vyutpatteḥ | udyataṁ prakāśaśāli | kīdṛgjagat niḥsṛtamutpannaṁ | tathāca yadidaṁ kiñcidvajraṁ kartṛ utpannaṁ sarvaṁ jagat ejati kampayati etadyo viduste'mṛtā mokṣiṇo bhavantīti | kimatreti | nanu vajrajñānena kathaṁ mokṣastatrāha tajjñāneneti | na hi vacanasyātigurutvamastītyarthaḥ | tasyeti prakaraṇasya | śrutyā prakaraṇavādhastu susiddha evetyākāśastalliṅgādityādivadbodhyaḥ |

kampanāditi | uhyo'tra pakṣaḥ | vajraśabdena śrīharirvācya ityatra brahmavaivarttavākyamudāharati cakramiti | caṁkramaṇāt sarvatra gamanāt varjanānniyamanāt khaṇḍanāddyuṣṭavināśanādityarthaḥ | ayaṁ bhāva iti | atra sarvapālakatvasarvapraśāstṛtvamocakatvairliṅgairvajraśrutāvekasyā vādho yuktaḥ | tyajedekaṁ kulasyārthe iti | nyāyāditi prāgavocāma ||39||

jyotiriti | na tatra sūryo bhāti na candratārake nemā vidyuto bhānti kuto'yamagniḥ | tameva bhāntamanubhāti sarvaṁ tasya bhāsā sarvamidaṁ vibhātīti vākyaṁ yadidaṁ kiñcidityataḥ pūrvaṁ śrūyate | bhayādasyāgnistapati bhayāttapati sūryaḥ | bhayādindraśca vāyuśca mṛtyurdhāvati pañcama iti vākyantu tasmāt paratra śrūyate | tatrobhayatrāpi brahmasādhāraṇasya bhāsabhayaśabdabodhyasya tejasaḥ prabhāvasya darśanānmadhyagataṁ vajraśabdoktaṁ bhayaṅkaraṁ vastu brahmevetyarthaḥ | atra jyotiḥ parimaiśvaryaṁ bodhyaṁ ||40||

pūrvatra prāṇaśabditatvādikaṁ vajraśabdasya brahmaparatve yathā gamakaṁ tathākāśaśabdasya tatparatve gamakaṁ kiñcinnāstīti pratyudāharaṇasaṅgatyāhākāśetyādi | tadabrahma tadamṛtamityādermuktajīve'pi sambhavādityāśayaḥ | ākāśo hetyasyārtha| ākāśo brahmaiva | ha vai niścaye | nāmarūpayornirvahitā nirvāhakṛt | te nāmarūpe saṁjñādivimuktasyākāśasyāntarā madhye staḥ yadvā te dve yadantarā yadvinā staḥ tābhyāṁ yadaspṛṣṭa ityarthaḥ | tasyāpīti muktajīvasya |

iheti | jagannismitīti | satyasaṅkalpayogāditi bhāvaḥ | prasiddhaśca ko hyevānyādityādau ||41||

syādetaditi | arthāntaraṁ bhinnamityarthaḥ | ubhāviti | ihalokaparalokāvityarthaḥ | tathātvamiti brahmatvaṁ | phaloktiḥ brahma bhūyāyāptivacanaṁ | kvacit dvāsuparṇetyādiṣu | tasyaiva brahmaṇaḥ |

suṣuptīti | saṁpariṣvaktaḥ samāśliṣṭaḥ | anyarūḍho'dhiṣṭhitaḥ | tasyāpi jīvāntarasyāpi ||42||

nanviti | etāvata suṣuptyutkrāntyorjīvabrahmabhedapratipādanena nābhīṣṭasiddhirmuktajīvādbrahmaṇo bhedasiddhirnetyarthaḥ | tatra heturaupādhiketi | asmatsiddhānte'pyāvidyake bhedasvīkārādityarthaḥ |

tatraiveti | tacchravaṇāt sarvādhipatyādyukteḥ | tathātvamaupādhikatvaṁ | taduktirbrahmatvoktiḥ | nanu tadbheda ānandamayādhikaraṇe darśito'styatra punastabhuktiḥ paunaruktamiti cettatrāha netara ityādi | saṅgatyantaramāha muktakāliketi ||43||

iti śrīgovindabhāṣyavyākhyāne sūkṣmābhidhāne prathamādhyāyasya

tṛtīyapādo vyākhyātaḥ ||

caturthapādaḥ |

atha pradhāna puruṣāvabhāsakāni kānicidvākyāni brahmaṇi saṅgamayituṁ maṅgalamācarati tama iti | yasya śrīkṛṣṇapuṣṇaḥ śrībādarāyaṇaravergogaṇairvāgvṛndaireva gogaṇaiḥ kiraṇavṛndaiḥ sāṁkhyaghanodīrṇaṁ kapilameghakalpitaṁ tamaḥ ajñānameva tamastimiraṁ vidīrṇaṁ vinaṣṭamabhūt taṁ vayaṁ samupāsmahe bhajāmahe ityanvayaḥ | gaurnāditye balīvarde kiraṇakratubhedayoḥ | strī tu syāt diśi bhāratyāṁ bhūmau ca surabhāvapi | nṛstriyāṁ svargavajrāmburaśmidṛgvāṇalomasviti keśavaḥ | taṁ kīdṛśamityāha samviditi | samvit jñānaśaktiḥ saiva nikhilapālanalakṣaṇo vicāraḥ | sa eva bhūṣaṇaṁ yasya

tamityārthaḥ | atra samastavastuviṣayaṁ rūpakamaṅgī paramparitantvaṅgaṁ | aṣṭāriṁśatisūtrakamaṣṭāvikaraṇakaṁ caturthapādaṁ vyākhyātumuktārthānuvādapūrvakamavatārayati muktyupāyatayetyādinā | pūrvapūrvatra brahmaiva kāraṇaṁ na pradhānādītyuktaṁ | tanna yuktaṁ pradhānāderapi kāraṇatvena vedānteṣṛpalabdhaḥ | na ca kāraṇadva yaṁ vaiyarthyaṁ kalpyaṁ bhedena vyavasthiterityākṣepaḥ saṅgatiriyamapyekeṣāmiti vadatā sūtrakṛtaivaṁ sūcyate | ānantaranyāyaprasiddhajīvoktibhaṅgenā prasiddhabrahmoktiparavada prasiddhapradhānoktiparameva kāṭhakavākyaṁ syāditi dṛṣṭāntasaṅgatiḥ | pūrvapakṣe brahmasamanvayāniyamaḥ siddhānte tu tanniyamaḥ phalamiti bhāvyaṁ | indriyebhya ityādi | arthāḥ śabdādayo viṣayā indriyebhyaḥ parāstadākarṣakatvena pradhānabhūtā ityarthaḥ | ataevendriyāṇi grahāḥ śabdādayastvatigrahāḥ śrūyānte | gṛhṇanti nivadhnanti viṣayāsaktaṁ paśumiti pūrveṣāṁ grahatvaṁ tadākarṣakatvāt taduttareṣantvatigrahatvamiti jñeyaṁ | indriyārthavyavahārasya manomūlatvādarthebhyo manaḥ pradhānaṁ | niścitaviṣayān bhuṅkte iti saṁśayātmakāt manaso niścayātmikā buddhiḥ parā | bhogopakaraṇādbuddherbhoktātmā paraḥ | kīdṛśo mahān dehendriyāntaḥkaraṇānāṁ svāmītyarthaḥ | mahata ātmano jīvādavyaktaṁ sūkṣmaśarīraṁ tenaiva jīvasya nānāyoniṣu samākarṣaṇāt asmāt tat pradhānamityarthaḥ | tasmādavyaktāt sūkṣmāt śarīrāt puruṣaḥ paraḥ | dehendriyādisarvanirantṛtvāttattatsarvapravartakatvācca tasmādapi pradhānaśityarthaḥ |

tatreti | parāparabhāveneti | yathottaraṁ paratvaṁ yathāpūrvaṁ aparatvamiti jñeyam| |

ānumāniketi | ekeṣāmiti | etaditi | pūrvatreti | etasmādindriyebhyaḥ parā hyarthā ityādivākyāt pūrvavartītyarthaḥ | ātmānamityāderarthaḥ |

ātmano bhoktṛtvena prādhānyāt rathitvaṁ bhogasādhanaśarīrarathasvāmitvamityarthaḥ | śarīrasya rathavadbhogasādhanatvādrathatvam | vivekāvivekavṛttibhyaṁ śarīradvārā sukhaduḥkhayorbhokturnayanāt buddheḥ sārathitvam | manasā hayaraśmisthānīyena vivekinā viṣayebhya indriyāṇi nivarttyante | tena avivekinā teṣu bhāni pravarttyante iti manasaḥ pragrahatvam | indriyāṇi saṁyatāni sanmārgaṁ prāpayanti asaṁyatāni kumārgamiti teṣāṁ hayatvam | hayo | mārgamālakṣya calantīndriyāṇi tu viṣayamupalabhyeti śābdādīnāṁ gocaratvaṁ mārgatvamityarthaḥ | ātmendriyamanoyuktaṁ bhoktetyāhurmanīṣiṇa iti vākyamihaiva bodhyam | indriyaṁ manoyuktaṁ yathā syāt tathātmā jīvo bhoktetyāhurityarthaḥ | yuktamiti bhāve niṣṭhā | īdṛśo yaḥ pramātā sa cet satprasaṅgī syāt tadā adhvanaḥ saṁsāramārgasya pāraṁ viṣṇostat paramavyomākhyaṁ padamāpnotīti | vaśīkāryatāyāmiti | indriyāṇāṁ

vaśīkāryatā | tatpravṛttyanadhīnatayā bhagavatprāvalyaṁ tatpramāṇaṁ bhagavato | vaśīkāryatā tadbhaktaistasya prapattireveti bodhyam | avyaktaśabdeneti gṛhyanta iti pūrveṇaivānvayaḥ | pariśeṣāditi | prasakta pratiṣedhenānyatrāprasaṅgāt śiṣyamāṇe apratyayāt pariśeṣastasmādibhyarthaḥ | na ceti | smārttatattvāni kapilasmṛtyuktāni | tanmatavirodhāditi | indriyeḍabhyo'rthānāṁ paratvaṁ taddhetutvāditi arthebhyo manasaḥ paratvaṁ taddhetutvāditi ca saṁkhyā na manyante | mahānātmā buddheḥ para ityatrāpi mahato mahān para iti vācyam | etacca tairna mantavyaṁ buddhiśabdena mahattattvasya svīkārāt | tathātmaśabdena mahato viśeṣaṇaṁ ca tanmatamiti sarvametat tatsiddhāntena sahāsaṅgatam | ataḥ puruṣaviśvastānāmeveha grahaṇaṁ yuktamiti ||1||

sūkṣmamiti | gobhiḥ śrīṇīta matsavamitivat prakṛtivācakena śabdena vikāro lakṣyaḥ gobhirgovikāraiḥ payobhirmatsavaṁ somaṁ śrīṇīta miśritaṁ kuryāditi tadarthaḥ | prāk pralaye | tadyogyamavyaktaśabdayogyam ||2||

nanvita | tatreti sāṁkhyaśāstre |

tadadhīneti | parameti | atmāditi pradhānāt tadupādāyetyarthaḥ | māyī pareśaḥ | yaḥ pareśaḥ | nihitārthaḥ idamevaṁ kariṣyāmīti cittavṛtaprayojana ityarthaḥ | dadhāti sṛjati | sa eveti śrībhāgavate | sa īśvaraḥ śrīhariḥ | prakṛtimanusasāra tāṁ kṣobhayituṁ praviveśetyarthaḥ | kidṛśīmityāha nijeti | nijavīryeṇa svarūpaśaktibalena coditāṁ vaśīkṛtya mahadādikārye niyojitānityarthaḥ | svaśaktibhūtānāṁ jīvānāṁ māyāṁ mohikāṁ vaśayitrīmityarthaḥ | kimarthamanusasāra | anāmarūpe saṁjñāmūrttirahite ātmani jīve rūpanāmanī devādirmūrttittatsaṁjñe vidhitsamānaścikīṣurjīvānāṁ bhogāpavargārthaṁ teṣāṁ sthūlasūkṣmopādhiṁ sisṛkṣannityarthaḥ | śāstrakṛt tadanusṛteḥ pūrvameva vedādiśāstrāvirbhāvakārīti karmajñānabhaktisiddhaye prāgeva tatpratipādakaṁ śāstraṁ prakaṭitavāniti nirupādhi hi tatkartṛtvamuktam | pradhānamiti śrīvaiṣṇave | puruṣaṁ jīvaśaktim | vyayāvyayau savikāranirvikārau | mayeti śrīgītāsu | adhyakṣeṇa svāminā | māyākṣetrajñakarmāsuguṇyenādhiṣṭhitā prakṛtiḥ sacarācaraṁ sūyate janayati | anena kṣetrajñakarmāsuguṇyena matkartṛkeṇa prakṛtyadhiṣṭhānena hetunā jagadviparivartate punaḥpunarbhavati ||3||

jñeyatveti | guṇapuruṣeti | prakṛtipuruṣavivekajñānenetyarthaḥ | na tvatreti | atra asyāmupaniṣadi avyaktaśabdamātraṁ śrūyate na tvanyadityarthaḥ ||4||

vadatīti | aśabdamiti | nityaṁ sarvadeti pratyekaṁ sambadhyate | nicāya jñātvā | pradhānapakṣe'pyetādvākyaṁ saṅgatam | tat kila śabdādiśūnyaṁ mahattvāt parañca jñeyañca sāṁkhyaiḥ smaryate | maivametat | kutaḥ prakaraṇāt | evaṁ sati brahmapakṣe tadvākyārthaḥ | prākṛtaśabdādibhogaśūnyaṁ nityaṁ mahato jīvāddhiraṇyagarvbhādapi paraṁ brahma nicāya jñātvopāsya ca mṛtyumukhāt kālānanāt vimucyate vimukto bhavatīti | iha vākye saccidānandaikarasaṁ paramapuruṣārtharūpaṁ nikhilaheyapratyanīkaṁ brahma nirūpyate na tu pradhānamiti bhāvaḥ ||5||

trayāṇāmiti | naciketasā yamādarthatrayaṁ vṛttaṁ pitṛprasannatā svargahetvagnividyātmavidyā ceti | tantrayameva atropadiṣṭaṁ nānyaditi kaṭhaballyāṁ dṛśyate tato'tra pradhānaṁ nāneyamityarthaḥ | ātmaśabdenātmatvajātimadgrahaṇājjīveśayorlābhaḥ ||6||

mahadvacceti | buddherātmetyatra mahacchabdena prathamavikāre vācye mahato mahān para ityaniṣṭaṁ syāt tathātmaśabdena mahato viśeṣaṇaṁ cāniṣṭamato na prathamavikāro gṛhyate | evamātmaparatvoktestatrāvyaktaśabdena pradhānaṁ na grāhyam | na hyātmanaḥ paratayā pradhānaṁ sāṁkhyairmataṁ tasmāt sūkṣmaśarīraṁ taditi suṣṭhūktam ||7||

pūrvamavyaktaśabdamātreṇa pradhānasya sphuṭamapratītestacchabdasya prakṛtaśarīraparatvamuktaṁ iha tvajāśabdāt lohitetyādinā traiguṇyārthācca tasya sphuṭaṁ pratīterajāśabdaḥ pradhānaparo'stviti pratyudāharaṇasaṅgatyāha anyo'pītyādi | ajāmityādeḥ pūrvapakṣe'rthaḥ | lohiteti | rajaḥsattvatamāṁsi guṇā lakṣyante | bahvīḥ prajā iti vahavaḥ puruṣā bodhyante | sṛjamānāmityajāyāḥ svataḥ kartṛtvañca | eko vivekahīno'jaḥ puruṣastāṁ juṣamāṇo bhajannanuśete | tāmātmatvenopagamya tādgatasukhaduḥkhādyanubhavatītyarthaḥ | anyastvajo vivekināṁ bhuktabhogāṁ kṛtabhogavivekajñānāṁ jahāti bhuktvā vimucyata iti | siddhānte tu eko jīvaḥ anyastvīśa ityartho bodhyaḥ | tasyāpi jighrati ṣaḍguṇeśa iti śrībhāgavate tadbhogasmaraṇāt |

saṁśayaṁ darśayati kimatreti | vaidikī vedoktā |

pūrvapakṣaṁ pariharati camasavaditi | camaso yajñīyapātraviśeṣaḥ | tasyāḥ sāṁkhyoktāyaḥ prakṛteḥ | so'yamiti | kathañcidarvāgvilatvāderanyatrāpyaviśeṣādityarthaḥ | artheti | arthena prakaraṇena ca viśeṣo niścīyate | yathā hariṁ bhaja bhavacchide ityatrānanyasādhyena mokṣalakṣaṇena phalena hariśabdasya paramātmatyevārthaḥ | devo jānāti me mana ityatra vaktṛśrotṛbuddhisānnidhyalakṣaṇena devaśabdasya bhavānityevārtho niścitastathā prakṛte'rthaprakaraṇādikaṁ nāstīti na

smārttiprakṛtirniśceyetyarthaḥ | saṁyogādirādipadāt | tanmātreti | sṛṣṭimātrapratyayādityarthaḥ ||8||

jyotiriti | śirorūpa iti | manuṣyamastakamiha camasatvena rūpyata ityarthaḥ | asyāmupaniṣadi | śākhina ātharvaṇikāḥ | triguṇāvasthaṁ vibhaktaguṇatrayam | mameti śrīgītāsu ||9||

nanviti | ajātvaṁ brahmavannityatvam | jyotirutpannatvaṁ brahmakāryatvam |

kalpaneti | yatheti | akalpayadasṛjat | prakṛternityatve pramāṇaṁ tama āsīdityādi | praketaṁ jagat | tena paramātmanā saha | cvipratyayeti | anekamekaṁ bhavatīti vyutpattermahānavyaktamityādi pralīnānāmavotpattiriti bhāvaḥ | smṛtistamarthaṁ sphuṭayati tasmāditi bhāratavākyam | tasmāt tamaḥśaktikāt paramātmanaḥ | pradhāneti śrīvaiṣṇave | kāraṇamityatra brahmeti bodhyam | dvyavasthatvaṁ grāhayitumāha yathetyādi | madhuvyapadeśānarhasūkṣmātmanā sthitiḥ kāraṇavasthā vasvādibhogyarasāśrayatayā madhutvaṁ kāryāvasthetyarthaḥ ||10||

pūrvamajāmantranyeśaśaktiparatvanirṇāyakaḥ prāgūrddhvañca tacchaktiprasaṅgo | yathāsti tathāyamasminniti mantrasya kapiloktapañcaviṁśatitattvanirṇāyakā pañcajanaśrutirastīti | dṛṣṭāntasaṅgatyāha bṛhadāraṇyake yasminnityādi | phaladvayamiha prāgvadbodhyam | yasmin pareśe prāṇādayaḥ pañca sarvādhāra ākāśaścaite santi tamevātmānaṁ vibhuvijñānānandaṁ brahma bṛhadguṇakamamṛtamavināśinamahaṁ manye jñātvopāsye | ya idaṁ vidvānamṛto muktaḥ | tadvijñānena mukteravaśyambhāvāditi bhāvaḥ | bahubrīhigarbheti | pañcakṛtva āvṛttāḥ pañceti pañcapañcāḥ saṁkhyayavyayāsanna dūrādhikasaṁkhyāḥ saṁkhyeyeti sūtrāt samāsaḥ | saṁkhyeyārthayā saṁkhyayā sahāvyayādayaḥ samasyānte sa bahubrīhiriti tadarthaḥ | dvirāvṛttāḥ daśa dvidaśa viprā itivat | bahubrīhau saṁkhyeye ḍaj bahuguṇāditi sūtrāt ḍac samāsaḥ | saṁkhyeye yo bahubrīhistasmāt ḍac naca bahuguṇaśabdācceti tadarthaḥ | anyapadārthavṛttyabhāve'pyayaṁ bahubrīhirdvitrā itivadbodhyaḥ | tallakṣaṇasya prāyo'bhiprāyatvāt tadadhikārapaṭhitatve'pi tattvamiti na doṣaḥ | tataśca pañcapañcāśca te janāśceti karmadhāraye pañcaviṁśatilābhaḥ | namvātmakāśābhyāṁ saptaviṁśatiḥ syuriti cet tatrāhātmeti | pañcaviṁśatyantarbhūtayostayoḥ prādhānyāt kathañcit pṛthakkṛtvoktirityarthaḥ | kathañcittvanstvagatikagatiḥ | janaśabdastattvavācī janastattvasamūhaka iti smaraṇāt |

etaṁ pūrvapakṣa nirasyannāha na saṁkhyeti | tānyatreti kapiloktānītyarthaḥ | nānābhūteṣviti | mūlaprakṛtirekā prakṛtivikṛtayo mahadādayaḥ sapta indriyāṇyekādaśa bhūtāni tu pañceti vikṛtaya eva ṣoḍaśa prakṛtivikṛtibhāvahīnaḥ puruṣa eka ityevaṁ nānābhūtāni tāni na tu pañcapañcakarūpāṇītyarthaḥ | kapiloktasaṁkhyāṅgīkāre vādhakāntarañcāha ātmeti | tathā cāpasiddhāntāpattiḥ | digiti | ete saṁjñāyāmeva samasyete sa karmadhārayaḥ | dig‌yathā dakṣiṇāgniḥ | saṁkhyā yathā saptarṣayo vipra iti ||11||

prāṇeti | tattadvṛttyekakāraṇaṁ tadvyāpakaṁ vā brahma ye vidurityarthaḥ ||12||

jyotiṣaikeṣāmiti | prāṇasya prāṇamuta cakṣuṣaścakṣuruta śrotrasya śrotraṁ manaso ye mano viduriti kecit kāṇvaḥ paṭhanti ||13||

pūrvatra jyotiṣā vā pañcasaṁkhyāpūrttiriti vikalpasyāvirodhaḥ kāraṇaviṣayatvābhāvāt | atha kāraṇe vastuni tasya viruddhatvena svīkārānaucityāt tadanādareṇa pradhānasyaiva kāraṇatvaṁ samarthanīryamiti pratyudāharaṇasaṅgatyāha punarapīti | nanvirodhārthamayaṁ nyāyo'trāsaṅgataḥ | maivam | samanvayādvākyārthajñāne smṛtyādipramāṇāntaravirodhaśaṅkāparihārasyāvirodhyāyārthatvāt | iha tu kāraṇaviṣayavākyānāṁ mitho virodhānna brahmaṇi samanvayaḥ saṁbhavītyāśaṅkya tatparihāreṇa samanvayasya sādhyatvāt tadadhyāyasaṅgatisiddheḥ | asatparasya vākyasya svīkṛtasatparatvanirāsena samanvayasthāpanāt pādasaṅgatiśca bodhyā | ekatreti taittirīyake | anyatreti chāndogye | avyākṛtaṁ pradhānaṁ | tathāca prativedāntaṁ kāraṇavaividhyāt tadvigānaṁ sphuṭam | tattat pratipādayatāṁ mitho virodhānna teṣāṁ brahmaṇi samanvayaḥ | kintvanumānasiddhapradhānalakṣyatvameva sāmpratamiti bhāvaḥ | evamiti | sā sṛṣṭiranekadhā paramāṇusamārabdhatatsaṅgharūpatvādityerthaḥ | vivakṣitamāha tadevamiti | asmin pakṣe pradhānavāde | iha pradhāne | tatraiva pradhāne |

evaṁ prāpte nirasyati kāraṇatvena ceti | lakṣaṇeti | lakṣaṇasūtraṁ janmādyasya yata ityetat | tasyaikasya brahmaṇastadguṇakatvaṁ taittirīyake darśayati yathā satyamityādinā | atha chāndogye'pi tadguṇakatvaṁ darśayati yathā sadevetyādinā | tattvena tadguṇakatvena | evamanyatrāpīti bṛhadāraṇyakādāvapi | taittirīyakādivat tadguṇakasyaiva brahmaṇaḥ khādihetutvamanveṣaṇīyamityarthaḥ | kāryeti | sārūpyaṁ sādharmyaṁ | ātmākāśetyādau krameṇa vyāptisandīptiprāṇanādi dharmasambandho bodhyaḥ ||14||

samākarṣāditi | tatsambandhitayā nāmarūpopayogitayā | anyathā sadeva | saumyedamagra āsīditi satkāraṇatāṁ nirūpya taddhyeka āhurasadevedamagra asīdityādinā asatkāraṇatāṁ sambhāvya tasyāḥ pratyuktiḥ kutastu khalu saumyedaṁ syāditi hovāca kathamasataḥ sajjāyateti vākyena kṛtāsti sā kathaṁ sambhavet yadyasadeva kāraṇaṁ syāt kiñcāsīditi kālasambandho'pyasya tayā saha na syāt satoreva sambandhāt tasmāduktameva cārvityarthaḥ | tadantarātmabhūtaṁ tacchaktikaṁ mataṁ | vyākriyate iti karmakarttari prayogaḥ | evameva vyācaṣṭe tacchaktikamityādinā | kāryaviṣayaṁ vijñānaṁ tu kvacidākāśapūrvatayā kvacittejaḥpūrvatayā kvacit

prāṇapūrvatayā kvacidakramācca sṛṣṭivarṇanāt kila na viyadaśruterityadinā parihariṣyati ||15||

pūrvatra sa eṣa iti paravākyato brahmākarṣaṇāt tadvedaṁ tarhīti pūrvavākyaṁ brahmaparatayā vyākhyātaṁ tadvat parasmāt karmavākyāt pūrvabrahmavākyaṁ kāpilapuruṣaparaṁ syāditi dṛṣṭāntasaṅgatyāha kauṣītakītyādinā | bālākinā bālākāputreṇa | bāhvādibhyaśceti sūtrādiñpratyayaḥ | ādityādiṣviti | ādityacandravidyudākāśādyadhikaraṇakeṣvityarthaḥ | to heti bālākyajātaśatrū bodhyau | tadyatheti | tadyathā śreṣṭhī svairbhuṅkte yathā vā svāḥ śreṣṭhinaṁ bhuñjantyevamevaiṣa prajñātmā tairātmabhirbhuṅkte | evamevaite ātmānaṁ bhuñjatīti vākyena ca bhoktureva nirūpaṇādityarthaḥ | śrutyarthastu śreṣṭhī prāṇabhūtaḥ pumān svairbhṛtyairbhogopakaraṇabhūtairbhuṅkte bhṛtyāśca bhojanācchādanādinā pradhānaṁ tamupajīvanti | evaṁ jīvaḥ ādityādibhiḥ prakāśādinā bhogopakaraṇabhūtaibhuṅkte | ādityādayo'pi havirgrahaṇādinā bhṛtyavajjīvamupajīvantīti jīvo'tra bhoktā siddha iti sa eva sāṁkhyokto jīva evetyarthaḥ |

evaṁ prāpte pariharati jagaditi | uhyo'tra pakṣaḥ | etaditi | etaditi sarvanāmnā pratyakṣādipramāṇe'pi lakṣitaṁ jagannirdiṣṭam | sati ceti | jagadvācitve satyeka karmaśabdaḥ sārthakaḥ syāt | tatra hetuḥ puruṣamātreti | ādityādayaḥ ṣoḍaśa sarve kartāra iti yā śaṅkā sā tadaiva nivarttate yadi karmaśabdo'ntarbhūtādityādikaṁ jagadbrūyādityarthaḥ | nahi jagadantarbhūtānāmādityādīnāṁ jagatkartṛtvaṁ sambhavediti bhāvaḥ | na ceti | asvīkārāt tanmate prakṛtereva viśvakartṛtvābhyupagamādityarthaḥ | na cādhyāsāditi | puruṣe kartṛtvaṁ prakṛtyadhyāsādbhavediti na vācyam | asaṅgo hyayaṁ puruṣa iti śrutivyākopāpatterityarthaḥ | sa cediti | sa nṛpatirajātaśatruḥ | taditi mṛṣābhāṣitvam | siddhānte vākyārthamāha tadevaṁ satītyādinā ||16||

āśaṅkya samādhatte nanvatretyādinā |

jīveti | indrapratardaneti | prāṇastathānugamādityasminnadhikaraṇe cintitametat | tatparatvena tanneyamiti | madhye'pi yasya caitat karmeti jagadātmakakarmakartṛtvokteḥ puruṣamātrānukteśceti bodhyam | na cedamiti | prāṇastathetyadhikaraṇe karmapadasyāvicāraṇānna tenoktārthatetyarthaḥ ||17||

nanviti | atathābhūtatvaṁ brahmabodhakatvābhāvaḥ | tasya vākyasandarbhasya | tatrāpīti | praśnavyākhyānayorapītyarthaḥ | sa eveti | śayanādhārādipraśnadvāreṇa jīva eva pṛṣṭa iti praśne pratīyata ityarthaḥ | sphuṭamanyat |

evaṁ śaṅkāyāṁ paṭhatyanyārthastviti | praśneti | brahmajijñāsuṁ bālākimādārājātaśatruḥ suptapuruṣasannidhiṁ gatvā he somarājanniti suptamāhūyāhvānaśabdāśravaṇāt prāṇadevabhoktṛtvaṁ nirūpya yaṣṭighātotthāpanena prāṇādibhinna jīve pratibodhite punarjīvabhinnādhikaraṇabhavanāpādānaviṣayān praśnān svayameva cakāra kvaiṣa etadityādinā | asyārthaḥ | he bālāke śayanametadyathā syāt tathā eṣa puruṣaḥ ka kasminnadhikaraṇe'śayiṣṭa svāpe śayanaṁ kṛtavānityadhikaraṇapraśnārthaḥ | etadbhavanamekībhāvo yathā syāt tathā kvāśraye supto'bhūditi bhavanāyatanapraśnārthaḥ | śayanabhavanayorādhāraṁ pṛṣṭvotthānāvasthāyāmāgamanāpādānaṁ pṛcchati etadāgamanaṁ yathā syāt tathā kutaḥ kasmāt udbodhāvasthāyāmagādutthānaṁ kṛtavānityarthaḥ | etatpraśnottaradānāsamarthaṁ bālākiṁ matvā svayamevottaramāha yadā supta ityādi | śayanabhavanayorādhāra utthānapādānaṁ ca prāṇaśabdabodhyaḥ paramātmaivetyuttarārthaḥ | tathā ca jīvasya bhokturyatra śayanabhavane yataścotthānamekībhāvabhraṁśarūpaḥ sa puruṣottamo harivevātra nikhilakarttā vedyatayā mayopadiṣṭa iti | etasmāditi | ātmanaḥ pareśāt | prāṇā indriyāṇi | yathāyatanaḥ yathāsthānaṁ | devāstadadhiṣṭhātāraḥ | lokāḥ sthānānītyarthaḥ | eṣa iti vijñānamayo jīvaḥ ||18||

brahmopakramasāmarthyādvākyārthasya yathā brahmaparatvaṁ varṇitaṁ prāk‌ tadvat maitreyībrāhmaṇe jīvopakramasāmarthyāt jīvaparatvaṁ syāditi dṛṣṭāntasaṅgatyāha bṛhadāraṇyaka ityādinā | na vā are patyuvityāderarthaḥ | are maitreyi mitraputri patyuḥ kāmāya abhilāṣāya taṁ pūrayituṁ patiḥ priyo bhavatīti naiva svayā bodhyaṁ api tu ātmanano jīvasyaiva kāmāya patiḥ priyo bhavatītyevamagrimeṣu paryāyeṣu vyākhyeyam | yadbhogāya patyādiprapañcaḥ prakṛtyā sṛṣṭaḥ sa evātmā jīvaḥ prakṛteḥ prākṛtācca dehādervivicya tvayā draṣṭavya iti pūrvapakṣārthaḥ | siddhāntārthastu bhāṣyeṇaiva sphuṭīkṛto'stīti | tatropakrama iti | patijāyādibhogyavad

bhoktṛpakramānmadhye'pyetebhya iti jīvadharmapratyayācca kāpila evāyamātmā draṣṭavyo'bhidhīyate | etebhyo deharūpeṇa pariṇatebhyaḥ prāk tebhyo bhūtebhyaḥ samyagutthāya devādibhāvamanubhūyetyarthaḥ | tānyevaṁbhūtāni vinaṣṭānyanulakṣīkṛtya vinaśyati mriyate | pretasthitasya tasya devamānavādisaṁjñā nāsti na bhavatītyarthaḥ | vijñātāramityupasaṁhārācca kāpilaḥ so'bhimata ityāhopasaṁhāra iti | sattvadharmau jñānasukhe svasmin adhyasya cindrūpo'yaṁ jīvaḥ saṁjñātāraṁ sukhinañca manyata iti kāpilamatam | nanu jīvavijñānena sarvavijñānaṁ kathamupapadyeta tathāhātmeti | bhoktṛrthatvāditi | śayyāsanādivaditi jñeyam | aupacārikamiti gauṇamityarthaḥ | na tviti | vākyeti | tameva viditvetyādau paramātmajñānasyaiva mokṣopāyatayā śravaṇāt nāsya vākyasya jīvaparatvamiti na vācyamityarthaḥ | tatra hetustasyaiveti | tasya kāpilasya jīvātmanastatvamamṛtatvaṁ mokṣa ityarthaḥ | atraiva kāpile jīvātmani |

evaṁ prāpte brūte vākyānvarāditi | uhyo'tra pakṣaḥ | tatraiva paramātmani śrīharau ||19||

trimunisanmatyāpīti | āśmarathyauḍulomikāśakṛtsnāmatenāpītyapiśabdāt svasyaitadeva matamityuktam | pratijñeti | liṅgaṁ sāmarthyaṁ bodhyam | na caitaditi | etadekavijñānena sarvavijñānaṁ | na hi sā sā ceti | sa viśvāśrayatā sā sarvajñatā ca pareśādanyatra jīve na sambhavatītyarthaḥ | tasyālpakatvāditi bhāvaḥ | tadanyasmin pareśabhinne puṁsi jīve karmavaśye iti hetugarvbhaṁ viśeṣaṇametat | na ceti | bruvan yājñyavalkyaḥ | tajjñānena jīvajñānena ||20||

na cātreti | pratijñānuparodhārthamekavijñānena sarvavijñānasiddhyartham | yenārcita iti pādme | sarvakarmakaṁ prīṇanaṁ pūrvārdhe sarvakartṛkantu parārdhe bodhyam | tatheti | tathābhāvasya tādṛśaprīṇanasya | tatra bhagavadārādhake adarśanādityarthaḥ |

utkramiṣyata iti | evaṁbhāvādityasya vyākhyānaṁ sarvapriyatvāditi | sarveṣāṁ priyaḥ prīṇanakartā yaḥ sa ca sarve priyā prīṇanakarttāro yasya sa ca sarvapriyastattvādityarthaḥ | prījñe tarpaṇe ityasmāt karttari kapratyayaḥ | igupadhajñāprīkiraḥ ka iti sūtrāt | tadayamatreti | sarvaṁ vastu madbhaktasyānukūlamastu | madbhaktastu madadhiṣṭhānadhiyā sarvasmin vastuni anukūlo'stu iti bhagavato yo'bhilāṣastamahaṁ saphalaṁ karttum | patyādivastu bhaktasya priyaṁ bhāsate tataśca patyādivastuni bhagavadadhiṣṭhānatvasambandhaṁ vijñāya tadīyatvadhiyā sarvaṁ tadanukūlayati prāṇetādinā na tu tadviṣayītyarthaḥ | kriyārtheti | kriyārthā kriyā upapadaṁ yasya tasya sthānino'prayuktasya tumunaḥ karmaṇi caturthī syādityarthaḥ | yathā puṣpāya vāṭīṁ prayātītyādi puṣpamāharttumityādyarthaḥ | puṣpaharaṇārthaṁ hi vāṭīprayāṇaṁ evaṁ bhagavadabhilāṣasāphalyakaraṇārthaṁ patyādivastupriyatābhavanamiti yojyam | tatra sarvakartṛkaprīṇanapakṣaṁ vyutpādayati bhaktyārādhita iti | sarvavastviti | harisaṅkalpena sarvaṁ tasya priyakaraṁ bhavatītyarthaḥ | akiñcanasyeti śrībhāgavate | sarvā diśastadvartino'rthāstāścetyarthaḥ | sarvakarmakaprīṇanapakṣaṁ vyutpādayati yadveti | prāṇeti śrībhāgavate | yatsamparkāt yadadhiṣṭhānatvalakṣaṇāt sambandhāt | vaktustātparyamāha

tathāceti | kiñceti | ayamupakramavākyasthaḥ | itaratheti | upakramasthātmaśabdasya jīvārthakatvasvīkāre tena sahātmā vā are iti vākyasyaikavākyatālakṣaṇasambandho na syāt tasyaikavijñānena sarvavijñānavedinaḥ pareśaparatvādityarthaḥ | tasyāmananvayāpattau | tasmin vākyabhede | tasya pūrvavākyasya | ubhayatrāpi

pūrvavākye paravākye cetyarthaḥ | nanvauḍulomerīdṛgbhaktivyāhāraḥ kathaṁ tatrāha yadyapīti | sūtradvayārthastu tadbhāṣye draṣṭavyaḥ ||21||

punaḥ śaṅkate syādetaditi | sa yathetyasya pūrvapakṣe'yamarthaḥ | saindhavakhaṇḍe udakakṣipte tatra vilīyamānasya tasyodgrahaṇaṁ kartumaśakyam | yato yata udakapradeśāt sa ādīyate tattatpradeśo lavaṇameva na tūdakalavaṇayoḥ pārthakyena prāptiḥ | evamidaṁ pratyagrūpaṁ mahat pūjyaṁ anavacchinnaṁ bhūtaṁ satyaṁ anantaṁ nityamapāraṁ vibhum | īdṛśaṁ vastu vijñānaghano jīva prakṛtyadhyāsī san dehendriyabhāvena pariṇatebhyo bhūtebhyaḥ khādibhya eva samutthāya taiḥ sa sṛṣṭaḥ san devamānavādisaṁjñayā vyaktībhūya tānanyeva bhūtāni vinaśyati sati anupaścāt vinaśyati tadvināśena vināśībhavati | siddhānte tvayamarthaḥ | saindhavakhaṇḍo | yathodake kṣiptastadvyāpnoti na cāsyoddhṛtya grahaṇaṁ bhavet | are maitreyi evameva vijñānaghane jīve idaṁ mahadabhūtamanantamapāraṁ brahma vyāpyāstītyanuṣaṅgaḥ | kṛtsnaṁ jīvasvarūpaṁ tadvyāpyaṁ bhavati na tu bahistenāvṛtamityarthaḥ | antaḥpraveśābhiprāy

ādevāṇoraṇīyānitiśrutirāha | sarvāvacchedena vyāptestileṣu tailaṁ dadhinīrasarpiriti śrutiḥ saṅgacchate | itthañcopāsyasya śrīhareḥ sadā sānnidhyāt tasyopāsane pravṛtterutsāho yogya iti bhāvaḥ | sa ca vijñānaghanastañcennopāste tarhi etebhyo bhūtebhyaḥ samutthāya tānyevānuvinaśyati tadutpattivināśāvātmani manyamānaḥ saṁsaratītyarthaḥ | yadyasau tamupāste tadā pretya tallokaṁ prāpya tatra virājatastasya saṁjñā nāsti | bhūtasaṁsṛṣṭatayā devamanuṣyādidhīrātmani na bhavatītyarthaḥ | svarūpaniṣṭhā tadbhṛtyatvadhīstatra sphuratyeveti | vijñānaghanaśabdasya mahadviśeṣaṇatve klīvatvaṁ syannaccaivamasti | tathācoktameva suṣṭhu |

avasthiteritīti | ayamatreti | yena vittādinā | tatrātmani khalvityādau | yasmin vijñāte sarvaṁ vijñātaṁ syāt sa paramātmetyarthyādupāśyalakṣaṇamuktaṁ bhavati | sa yatheti | sa dṛṣṭānto yathetyarthaḥ | yathā vādyamānasya dundubhiśaṅkhāderdhvanau nihitamanāstāṁ dhvaniṁ gṛhṇāti nānyedevaṁ śrīharinihitamanāḥ śrīharimeva gṛhṇīyānna tato'nyaditi karaṇasaṁyamastadupāsanopayogītyarthaḥ | yathārdraidho'gnerityādinā punarupāsyalakṣaṇam | yathārdraikāṣṭhayuktādagnerdhūmavisphuliṅgā vyuccaranti evaṁ yasmāt vedādayo niḥśvasitarūpā nityaśābdā prādurbhavanti sa paramātmetyarthaḥ | sa yathā sarvāsāmityādinā punaḥ karaṇaniyamanamuktam | yathā sarvāsāmapāṁ samudro mukhyāśrayo yathā ca sarveṣāṁ sparśādīnāṁ tvagādayo grāhakāstathā śrīharireva sarvendriyavyāpārāśrayastadgrāhī ca vidheya iti tadarthaḥ | avaśiṣṭaṁ sphuṭārtham | svajñānodayāditi | nijasvarūpanijajñānāvirbhāvādityarthaḥ | yatra hi dvaitamivetyādau paramātmasaṅkalpasiddhadivyavigrahayogo muktasyeti caturthe'dhyāye sphuṭībhāvi ||22||

pūrvatraikavijñānena sarvavijñānaśravaṇāt vākyaṁ yathā brahmaparamabhūt tatheha vīkṣāpūrvakasṛṣṭiśravaṇāt vākyaṁ nimittamātratāvabodhi bhavatviti dṛṣṭāntasaṅgatiḥ | evaṁ nirīśvaramityādinā seśvaramiti pātañjalaṁ jñeyam | taditi brahma bodhyam | tayoriti prakṛtijagatorityarthaḥ | bhāvamabhiprāyam | bhāvaḥ sattā svabhāvābhiprāyaceṣṭotmajanmasviti nānārthavargaḥ | tasyaikasyeti brahmaṇa evetyarthaḥ | tadubhayatvamiti nimittatvamupādānatvañcetyarthaḥ | tā upaniṣadaḥ | kṣamante samarthā bhavanti | kevalaṁ śuddhaṁ vikāraśūnyamiti hetugarbhaviśeṣaṇam | na caitaditi | yauktikaṁ yuktibalakalpitam | vikāreti | vikārajananīṁ śuddhāṁ | ajñāṁ jaḍāṁ | aṣṭarūpāmiti | bhūmirāpo'nalo vāyuḥ khaṁ mane buddhireva ca | ahaṅkāra itīyaṁ me bhinnā prakṛtiraṣṭadheti smṛteḥ | ajāṁ janmarahitāṁ ato dhruvāṁ nityāṁ vīkṣate bhagavānitiśeṣaḥ | teneśvareṇādhyāsitādhiṣṭhitā satī dhyāyate kāryāṇi sisṛkṣati | tena preritā satī tanyate kāryāṇutpādayati | kimarthamityāha sūyata ityādi | puruṣārthaṁ jīvabhogāpavargārthaṁ jagat sūyata ityarthaḥ | gauḥ santānanotpādanasāmyāt tatulyā | anādyantavatī nityetyarthaḥ | ubhayatra krameṇa hetū janitrī bhūtabhāvinīti | sitetyādinā sattvatamorajomayītyuktā | vibhorīśasya sarvakāmadughā vividhavicitrasargasādhikā | avijñatā vivekakhyātihīnāstatkāryadehādibandhanāstadvaśā jīvā etāṁ pibantyanubhavantītyarthaḥ | aviṣamāṁ sarveṣu kumāreṣu sādhāraṇīm | eko mukhyo devaḥ krīḍāparaḥ paramātmā svacchandaḥ svatantro | vaśānugāṁ svāyattāmenāṁ pibate bhuṅktek tatpravartanādinā tāmanubhavatītyarthaḥ | tadevāha dhyāneti | dhyānaṁ sa aikṣata lokān nu sṛjā iti | kāryaṁ sṛṣṭisaṅkalpaḥ kriyā tasyāḥ pariṇatiḥ | tābhyāṁ prasabhaṁ baladeva bhuṅkte | nanvevaṁ prakṛtyanubhave tallepaḥ syāditi cettatrāha bhagavāniti | tadāpyaviluptaṣaḍaiśvarya ityarthaḥ | yajvabhiryajamānaiḥ karmibhirityarthaḥ | yathā sannidhīti śrīvaiṣṇave | gandho nāsikāsannihitaḥ san manasaḥ kṣobhaheturbhavati na tu kiñcit karoti | ākāśādayaśca taruṁ notpādayanti na ca taṁ varddhayanti kintu sannidhimātreṇa sannidhānādevāvakāśādidānadvārā tasya hetavaḥ kathyante | tathā prakṛtisannidhimātreṇa jagaddheturīśvaro na tu tatra vyāpārīti | sphuṭārthamanyat | śrutau pratīto vyāpāro'tra nirastaḥ | nanu brahmaivopādānamiti vadatāṁ vacasāṁ kā gatiriti cet tatrāha kathañciditi | tatsannidhiṁ vinā prakṛtau pariṇāmo na bhavediti tasyaiva sa upacaryatāmiti bhāvaḥ | evaṁ prāpte |

prakṛtiśceti | śvetaketo iti tatpituruddālakasya vākyam | śvetaketo he saumya candravatpriyadarśana anūcānamānī sāṅgavedādhyayanavānasmītyabhimānavān | ataeva mahāmanāḥ mahānasmīti mano yasyāsau tathā | ataeva stabdho vinayaśūnyo'si | idaṁ yat tat kimityarthaḥ | yena praśnena matena vijñātena anyat sarvaṁ aśrutamamataṁ avijñātamapi śrutaṁ mataṁ vijñātañca bhavati tamādeśaṁ pareśamaprākṣīḥ pṛṣṭavān abhūdityarthaḥ | ādeśaḥ śāstā upadeśyo vetyarthaḥ | tādṛśasya tasya vijñānaṁ tava prayeṇabhūnna veti | kathamanyathā tava mahāgarbodayaḥ syāt | sphuṭārthamanyat ||23||

abhidhyeti | abhidhyā saṅkalpaḥ | caśabdādbahusraṣṭṛtvopadeśaḥ | yadyapi akāmayateti vākyaṁ pūrvaṁ jñātaparaṁ tathāpi paravākasya tasya tatratyajñānāya tadākaratāmātraṁ punaruktam | saccetyākāśavāyū tyacceti tejo'papṛthivyaḥ ||24||

sa ca tattacceti | sa ca vṛkṣaḥ tattacca vanamadhiṣṭhānañcetyarthaḥ brahmaivetyarthaḥ | ubhayarūpaṁ nimittopādānātmakamityarthaḥ ||25||

ātmakṛteriti | loke tu khalu kṛtimān karttā kṛtiviṣayo mṛtsuvarṇādirupādānamiti vyavasthā | ātmānamiti dvitīyayā kṛtiviṣayatvam | svayamityanena

kṛtimattvañca | tathācopādānaṁ nimittañca brahmavetyuktam | kutaḥ ātmakṛterātmasambandhinyāḥ kṛterityarthaḥ | sambandhaścātra viṣayaviṣayibhāvaḥ | ātmādhārādhāribhāvaśca | idamatreti | parāpradhānakṣetrajñarūpā śaktitrayī | viṣṇviti śrīvaiṣṇave | avidyā karmasaṁjñā ca tṛtīyā śaktirmāyetyarthaḥ | tasyeti brahmaṇaḥ | abhidhīyate śāstreṣu | saviśeṣaṇe iti | viśiṣṭe vastuni ye vidhirniṣedhaśca sa khalu viśeṣaṇaparyavasāyītyarthaḥ | yathā gauraḥ pumānityatra gauratvaṁ puṁso vihitaṁ tat khalu viśeṣaṇadehaparyavasāyi pratītam | yathā bhagavatkaiṅkaryapratibandhī stambho nindya ityarthaḥ | taṁ kaiṅkaryapratibandhitvaṁ stambhasya viśeṣaṇaṁ niṣidhyate mābhūditi tathaitadbodhyam | evañceti | kūṭasthaṁ nirvikāram | sūkṣmeti | sūkṣmānabhivyaktaguṇā tamaḥśabditā saṅkucitajñānā jīvaśabditā ca prakṛtiryatra tat parāvadbrahmakartṛnimittaṁ tādṛk tadubhayāṁśastūpādānaṁ bodhyaṁ | sthūlābhivyaktaguṇā pradhānādivikāśitaguṇā jīvaśabditā ca prakṛtiryasya tadbrahmeti | karmeti kriyamāṇamityarthaḥ | nanu brahmaṇo | vivarto'stu prapañca iti cet tatrāha mṛtpiṇḍādīti | vivarttavāde'nupapattiṁ darśayati na ceti | tadvat śuktyādivat | tasya brahmaṇaḥ | nanu puronihitatvamaprayojakaṁ vibhorapyākaśasyevālpādhyāsāditi cet tatrāha ākāśavaditi | gamyatvaṁ gocaratvamadhyāse prayojakaṁ brahmaṇi tattvābhāvānnādhyāsa ityarthaḥ | kiñceti | taccānyathābhānam | evamiti | ātmānamevātmatayā vijānatāṁ tenaiva jātaṁ nikhilaṁ prapañcitam | jñānena bhūyo'pi ca tat pralīyate rajvāmaherbhogabhavābhavau yathetyādau vivartavādoktiḥ prapañce vairāgyāyetyarthaḥ | itaratheti | tanmātrāṇi śabdādīni bhūtāni khādīni ye caiva pratisargaṁ śrūyante nādhikāni na conāni | teja uṣṇaṁ jalaṁ śītaṁ pṛthivī tvanuṣṇāśītetyevaṁ vastusvabhāvāśca niyatā anubhūyante sarvaiḥ | tadetat sarvaṁ viparyastaṁ | tasmāt yadi rajjubhujaṅgādivad bhramavijṛmbhitaḥ prapañca syāt tasyānāditvāt vastubhūtatvadeva ceyamekarūpatā siddhyet | sāditve sṛṣṭerakasmāt svīkāre muktānāmapi punarjanmaprasaṅgāt pūrvasṛṣṭisādṛśyānupapattiśca | avastubhūtatve svāpnikarājyādivat kṣaṇe kṣaṇe bailakṣaṇyañca syāt | śāstrīya iti | tadātmānaṁ svayamakuruteti pācyāṁśca sarvān pariṇāmayed ya iti śruteḥ | kālādguṇavyatikaraḥ pariṇāmasvabhāvata ityādi smṛteḥ | pariṇāmāditi sūtrakhaṇḍācca ||26||

yoniriti | yat khalviti | tat jagat kāryam | tā upaniṣadaḥ | anenaiva ātmakṛteriti sūtravyākhyānenaiva ||27||

viśvakāraṇe sarveśvare śrīharau vedānāṁ samanvayo darśitaḥ sa na yujyate śrīśivāderapi viśvakāraṇatvena śravaṇādityākṣipya samādherākṣepo'tra saṅgatiḥ | athetyādi | kṣaramityādau harādiśabdānāṁ siddhāntārtho'yaṁ harati tattvāni layābhimukhyaṁ nayati iti haraḥ paramātmā sa tvamṛtākṣara ityarthaḥ | rujaṁ saṁsṛtipīḍaṁ drāvayati apanayatīti rudraḥ sa eva | ekaḥ sarvādhyakṣaḥ | tasmāt dvitīyāya na tasthuḥ tato'nyaṁ nanāpatasthurāśiśrīyurityarthaḥ | śivo maṅgalarūpaḥ śrīhariḥ maṅgalaṁ maṅgalānāmiti sahasranāmastotrāt | pradhānāditi | pradhānāt sarvatattvamukhyāt paramātmanaḥ | jīvāditi jīvayati sarvāniti vyutpatterjīvaḥ pareśaḥ ko hyevānyāditi śruteśceti | pūrvapakṣe tu harādinamānaḥ śitikaṇṭhadayo bodhyāḥ | tatreti | tatra kṣaramityādiśrutiṣu | śitikaṇṭhāderumāpatyādeḥ |

eteneti | tasyeti | tasya parabrahmaṇaḥ | śrīviṣṇoreva harādināmanāmitvādityarthaḥ | yaduktaṁ brahmāṇḍe | rujaṁ drāvayate yasmāt rudrastasmājjanārdanaḥ | īśanādeva ceśāno mahādevo mahattvataḥ | pibanti ye narā nākaṁ muktāḥ saṁsārasāgarāt | tadadhāro yato viṣṇuḥ piṇākīti tataḥ smṛtaḥ | śivaḥ sukhātmakatvena sarvasaṁbodhanaddharaḥ | kṛttyātmakamidaṁ viśvaṁ yato vaste pravarttayan | kṛttivāsāstato devo viriñciśca virecanāt | bṛṁhaṇād brahmanāmāsāvaiśvaryādindra ucyate | evaṁ nānāvidhaiḥ śabdaireka eva trivikramaḥ | vedeṣu ca purāṇeṣu gīyate puruṣottamaḥ | iti manuṣyādiśabdānāmapi śrīharau vṛttiḥ śrūyate | kimuta tatra yogabhājāṁ harādiśabdānāmityabhiprāyeṇodāharati yad yataḥ puruṣādeva sarvamāvirabhūt | nāmānīti | kāryanāmānyapi kāraṇanāmānyevabhedāditibhāvaḥ | vaiśampāyano'pīti | etān harādiśabdān | anyatreti | yathā skānde | ṛte nārāyaṇādīni nāmāni puruṣottamaḥ | prādādanyatra bhagavān rājavat tryambakaṁ puramiti | brāhme ca | caturmukhaḥ śatānando brahmaṇaḥ padmabhūriti | ugro bhasmadharo nagnaḥ kāpālīti śivasya ca | viśeṣanāmāni dadau svakīyānyapi

keśava iti | yatreti śāstre | itthaṁ pañcatriṁśadadhikaikaśatasūtrakeṇa saptatriṁśadadhikaraṇakena prathamādhyāyena brahmaṇi vedānāṁ samanvayaṁ nirūpyātha tadbhaktyāśayā maṅgalamācarati sarva iti | sthemā pālanam | bhaṅgaḥ saṁhāraḥ ||28

iti śrīgovindabhāṣyavyākhyāne sūkṣmābhidhāne prathamādhyāyasya

caturthapādo vyākhyātaḥ |